
Fotók és térképek

FOTÓK

ELSŐ SOROZAT

A nankingi erőszak, 1937. december. Japán katonák bajonettgyakorlata kínai foglyokon a „gyilkológödrökben” (Keystone/Getty)

Japán ló vontatta tüzérség előrenyomulása Dél-Kínában (Corbis)

Joseph Goebbels és Hermann Göring (Der Spiegel)

Varsó, 1939. augusztus. A polgárok Hitler fenyegetéseit olvassák (Getty)

Narvik bombázása, Norvégia, 1940. április (Getty)

Egy francia B1 harckocsi legénysége megadja magát a németeknek, 1940. május (Getty)

A dunkerque-i evakuáció. Francia túlélők az elsüllyesztett Bourrasque rombolóról, 1940. május 30. (Hulton/Getty)

Az angliai csata: a Honi Gárda német repülősöket ejt foglyul, 1940. május (Getty)

Hans Frank, a Főkormányzóság „régense” lengyel papokat fogad (Bundesarchiv)

Diadalmas német ejtőernyősök a krétai Heraklionban, 1941. június 1. (W. John)

Az Exporter hadművelet: egy brit Bren lövészszállító Szíriában, 1941. június (Time & Life Pictures/Getty)

A Barbarossa hadművelet: lángoló ukrán falu, 1941. július (Orosz Állami Dokumentációs Fotó- és Filmarchívum)

A Vörös Hadsereg gyalogsága lerohan egy falut a nagy moszkvai ellentámadás idején, 1941. december (RIA Novosti)

MÁSODIK SOROZAT

A USS Shaw felrobban a Pearl Harbor elleni japán támadás idején, 1941. december 7. (Getty)

Hitler a Kroll Operaházban bejelenti a Reichstagnak az Egyesült Államok elleni hadüzenetet, 1941. december 11. (Bundesarchiv)

A szovjet ellentámadás Moszkva mellett, 1941. december (Orosz Állami Dokumentációs Fotó- és Filmarchívum)

A német ellátó szolgálatok kénytelenek ló vontatta parasztszekereket használni, 1941. december (TopFoto)

Egy szanitéc sebesült orosz katonát kötöz (Orosz Állami Dokumentációs Fotó- és Filmarchívum)

Az éhezés hatásai: három fotó a leningrádi Nina Petrováról, 1941. május, 1942. május és 1942. október (Szentpétervári Történeti Múzeum)

Leningrádi menekültek a Ladoga-tó „jégútján”, 1942. április (Rafael Mazalev)

Rommel Észak-Afrikában: a fotót Hitler személyi fényképésze, Eva Braun főnöke, Heinrich Hoffmann készítette (Getty)

Japán előretörés Burmában, a katonák tartják a hidat (Ullstein/TopFoto)

Japán katonák ünneplik a győzelmet Corregidoron, a Manilai-öbölben, 1942. május 6. (Getty)

Német tisztek pihennek Párizs egyik kávéházában, a Champs-Elysées-n (Corbis)

Hamburg a tűzvihar után, 1943 júliusának vége (Getty)

Amerikai tengerészgyalogosok támadják a Gilbert-szigetekhez tartozó Tarawa-atollt, 1943. november 9. (Getty)

Egy német koncentrációs tábor foglya a szögesdróthoz kötözve várja a kivégzését (Bildarchiv)

A HMS Belfast egy sarkvidéki konvojban, 1943. november (Birodalmi Háborús Múzeum)

A szovjet hadiipar mozgósítása (Orosz Állami Dokumentációs Fotó- és Filmarchívum)

Japán lovassági egység Kínában (Ullstein/TopFoto)

Német gyalogság Sztálingrádban (Art Archive)

HARMADIK SOROZAT

A generalissimo és Madame Csang Kaj-sek mosolyognak a fényképezőgépeknek Stilwell tábornokkal (George Rodger/Magnum Photos)

MacArthur, Roosevelt és Nimitz Pearl Harborban, 1944. július 26. (Amerikai Nemzeti Archívum és Irattár)

Amerikai katonák szállnak partra a Salamon-szigetekhez tartozó Bougainville-en, 1944. április 6. (Time & Life/Getty)

Egy Hellcat kényszerleszállást végez egy hordozón (Getty)

Német foglyok Párizsban, 1944. augusztus 26. (Bibliothèque historique de la Ville de Paris)

Hordágyvivők a varsói felkelés idején, 1944. szeptember (Varsói Felkelés Múzeuma)

Orvosi szolgálatok Berlin bombázása idején (Bundesarchiv)

Churchill Athénban (Dmitri Kessel)

Brit csapatok megszállják Athént, 1944. december (Dmitri Kessel)

A Vörös Part Ivo Dzsimán, 1945. február (Getty)

Filippínó nőket mentenek meg az Intramurosért vívott csatában Manilában (Time & Life/Getty)

NEGYEDIK SOROZAT

Szovjet gyalogság egy SZU–76 önjáró lövegen az egyik égő német városban (Planeta, Moszkva)

Civilek várakoznak, hogy bemehessenek az egyik berlini légvédelmi toronyba (Bildarchiv)

„Berlinbe”, szovjet forgalomirányító (Orosz Állami Dokumentációs Fotó- és Filmarchívum)

Civilek takarítják el a romokat Drezdában a bombázás után, 1945. február (Bildarchiv)

C–46 szállítógép landol Kunmingban (William Vandivert a Life/Gettynek)

Japán kamikaze pilóták pózolnak egy emlékképhez (Keystone/Getty)

A szétlőtt Birodalmi Kancellária márványkarzata (Berlin-Karlshorst Múzeum)

Német sebesült Berlinben, 1945. május 2. (Berlin-Karlshorst Múzeum)

A japán kapituláció a USS Missouri fedélzetén, 1945. szeptember 2. (Corbis)

Otthontalan civilek Okinaván (Amerikai Nemzeti Archívum és Irattár)

A koreai Jang Kjoung Dzsongot, akit erőszakkal soroztak be előbb a Japán Császári Hadseregbe, majd a Vörös Hadseregbe, végül a Wehrmachtba, amerikai katonák ejtik fogságba Normandiában 1944-ben


Bevezetés

1944 júniusában, Normandia szövetséges inváziója során egy fiatal katona megadta magát az amerikai ejtőernyősöknek. Foglyul ejtői először japánnak hitték, pedig valójában koreai volt. Jang Kjoung Dzsongnak hívták.

Jangot 1938-ban, tizennyolc éves korában a japánok kényszerrel sorozták be a mandzsúriai Kvantung hadseregbe. Egy évvel később, a halhin-goli csatát követően a Vörös Hadsereg fogságába esett, és munkatáborba küldték. A szovjet katonai hatóságok az 1942-es válsághelyzetben több ezer másik sorstársával együtt újra besorozták. Aztán 1943 elején, a harkovi csatában a németek fogták el Ukrajnában. 1944-ben, immár német egyenruhában Franciaországba küldték, hogy az egyik Ostbattalionban szolgálva erősítse az Atlanti Fal védelmét a Cotentin-félsziget tövénél, nem messze a Utah-parttól. Miután eltöltött némi időt egy brit fogolytáborban, az Egyesült Államokba utazott, ahol senkinek semmit nem árult el a múltjáról. Letelepedett, és 1992-ben halt meg Illinoisban.

Egy olyan háborúban, ahol több mint hatvanmillióan haltak meg, és ami az egész világra kiterjedt, a japán, szovjet és német hadseregek koreai veteránja viszonylag szerencsésnek mondhatta magát. Mégis talán Jang példája maradt az egyik legszemléletesebb illusztrációja a hétköznapi emberek tehetetlenségének a történelem mindent elsöprő erőivel szemben.

Európa nem 1939. szeptember 1-jén csöppent bele a háborúba. Néhány történész „harmincéves háborúról beszél” 1914 és 1945 között, ahol az I. világháború volt a „kezdeti katasztrófa”.1 Mások azt vallják, a „hosszú háború” az 1917-es bolsevik államcsínnyel kezdődött, és „európai polgárháborúként”2 folytatódott egészen 1945-ig, vagy akár a kommunizmus 1989-es bukásáig.

A történelem azonban soha nem rendszerezhető ilyen könnyen. Sir Michael Howard meggyőző érveléssel hangoztatja, hogy Hitler 1940-es Franciaország, illetve Nagy-Britannia elleni támadása sok tekintetben csupán az I. világháború kiterjesztése volt.3 Gerhard Weinberg amellett érvel, hogy a háború, ami 1939-ben kezdődött Lengyelország inváziójával, csupán a kezdete volt Hitler keleti hadjáratának a Lebensraum (élettér) kibővítése érdekében, és mindvégig az volt a fő célja. Ezekben valóban van némi igazság, ám az 1917 és 1939 közötti forradalmak és polgárháborúk bonyolult mintázatot alkotnak. A baloldal például mindig is szenvedélyesen hitt abban, hogy a spanyol polgárháború jelezte a II. világháború kezdetét, míg a jobboldaliak szerint az volt a kommunizmus és a „nyugati civilizáció” közötti harmadik világháború nyitánya. Ugyanakkor a nyugati történészek figyelme rendszerint elsiklott az 1937 és 1945 között lezajlott kínai–japán háború felett, és nem vizsgálták, hogyan olvadt össze a világháborúval. Néhány ázsiai történész viszont azt állítja, a II. világháború 1931-ben kezdődött Mandzsúria japán megszállásával.

A vita ebben a témában újra és újra fellángol, de az biztos, hogy a II. világháború egyértelműen több konfliktus összeolvadása volt. A legtöbb ezek közül két nemzet között zajlott, ám a jobb- és a baloldal közötti nemzetközi polgárháború áthatotta, sőt olykor uralta is őket. Éppen ezért fontos visszatekinteni néhány körülményre, melyek a világ valaha lezajlott legkegyetlenebb és legpusztítóbb konfliktusához vezettek.

Az I. világháború szörnyű következményei kimerítették Franciaországot és Nagy-Britanniát, a fő európai győzteseket, de egyben megszilárdították abbéli eltökéltségüket is, hogy bármi áron elejét kell venni egy újabb hasonló folyamatnak. Az amerikaiak, miután jelentősen kivették a részüket a Német Birodalom legyőzésében, ki akartak maradni az általuk korruptnak és erkölcstelennek tartott Óvilág ügyeiből. A Versailles-ban felrajzolt új határvonalak mentén szétforgácsolódott Közép-Európára megszégyenülés és a vesztesek nyomorúsága várt. Büszkeségük romokban hevert, a Kaiserlich und Königlich osztrák–magyar hadsereg tisztjei megtapasztalták a Hamupipőke-történet fordítottját, tündérmesébe illő uniformisukat a munkanélküliek durva ruháira cserélték. A német tisztek és katonák vereség miatti keserűségét tovább fokozta az a tény, hogy 1918 júliusáig hadseregük veretlen maradt, és ez még érthetetlenebbé és szomorúbbá tette a hátország váratlan összeomlását. Úgy vélték, a Németországban 1918 őszén kirobbant lázongások és felkelések, amik lemondásra kényszerítették a császárt, kizárólag a judeobolsevikok műve volt. A baloldali agitátorok valóban fontos szerepet játszottak benne, és 1918–19-ben a legjelentősebb német forradalmi vezetők a zsidók közül kerültek ki, de a nyugtalanság fő oka elsősorban az volt, hogy az emberek éheztek és belefáradtak a háborúba. A német jobboldal veszedelmes összeesküvés-elmélete – a hátbadöfés-legenda – összekeverte az okot az okozattal.

Az 1923–24-es hiperinfláció aláásta a német burzsoázia feddhetetlenségét és megbízhatóságát. A nemzeti és személyes szégyen miatti keserűség kaotikus haragba torkollott. A német nacionalisták arról a napról álmodoztak, amikor a versailles-i Diktat szégyenét semmissé tehetik. Az 1920-as évek második felében Németországban nőtt az életszínvonal, főként a hatalmas amerikai kölcsönöknek köszönhetően. Ám a Wall Street-i tőzsde 1929-es összeomlását követő világválság még keményebben sújtott le Németországra, miután 1931 szeptemberében Nagy-Britannia és más államok letértek az aranyalaprendszerről. Egy újabb hiperinflációtól való félelem arra kényszerítette Brüning kancellár kormányát, hogy fenntartsák a német márka és az arany ára közti kapcsolatot, túlságosan felértékelve így a pénzüket. Az amerikai kölcsönök leálltak, a protekcionizmus ellehetetlenítette a német kiviteli piacot. Mindez tömeges munkanélküliséghez vezetett, ami drámai módon növelte a radikális megoldásokat hirdető demagógiák népszerűségét.

A kapitalizmus válsága felgyorsította a liberális demokrácia krízisét is, ami sok európai államban meggyengült az arányos képviseleti rendszer elaprózó hatása miatt. A három kontinentális birodalom 1918-as összeomlását követően létrejött parlamentáris rendszerek nagy része képtelen volt versenybe szállni a polgári törekvésekkel. A régi birodalmi rezsimek idején viszonylagos békében élő etnikai kisebbségeket most a nemzeti tisztaság eszméi fenyegették.

Az orosz forradalom és a Magyarországon, Finnországban, a balti államokban és Németországban lezajlott egyéb polgárháborúk pusztításának friss emlékei nagymértékben felgyorsították a politikai polarizálódás folyamatát. A félelem és a gyűlölet bármikor önmagát beteljesítő próféciává változtathatta a gyújtó hatású retorikát, ahogy azt a spanyolországi események hamarosan meg is mutatták. Különféle manicheista alternatívákkal próbálták megbontani a kompromisszumon alapuló demokrata centrizmust. Ebben az új kollektivista korban a jobb- és a baloldal gondolkodói, valamint az I. világháború elkeseredett veteránjai számára is egyaránt kiemelkedően hősiesnek tűntek az erőszakos megoldások. A pénzügyi katasztrófa küszöbén hirtelen a tekintélyelvű állam vált természetes és modern rendszerré Európa nagy részében, ez lett a válasz a pártviszályokra.

1930 szeptemberében a Nemzetiszocialista Párt szavazati aránya 2,5-ről 18,3 százalékra ugrott. A németországi konzervatív jobboldal, ami nem igazán tisztelte a demokráciát, gyakorlatilag megsemmisítette a Weimari Köztársaságot, és ezzel kinyitotta az ajtót Hitler számára. Súlyosan alábecsülték Hitler könyörtelenségét, azt gondolták, populista bábként használhatják, hogy hirdessék az általuk elképzelt Németországról alkotott képüket. Ő azonban pontosan tudta, mit akar, ellentétben támogatóival. 1933. január 30-án Hitlert kancellárrá választották, és gyors ütemben elkezdte eltakarítani potenciális politikai ellenfeleit.

Németország eljövendő áldozatainak tragédiája, hogy a rendre és elismerésre vágyó lakosság legnagyobb része lelkesen követte a világ valaha élt legkönyörtelenebb bűnözőjét. Hitler a legrosszabb ösztöneiknek hízelgett: a megvetésüknek, az intoleranciájuknak, az arroganciájuknak, és ami a legveszélyesebb volt mind közül: a faji felsőbbrendűségüknek. Ami kevés hit maradt a Reichtsstaat, a törvények tiszteletén alapuló társadalom iránt, az is összeomlott Hitler előtt, aki ragaszkodott hozzá, hogy az igazságügyi rendszer az új rendet szolgálja. A közintézményeket – a bíróságokat, egyetemeket, a vezérkart és a sajtót – mind az új rezsimhez igazították. Az ellenfelek reménytelen elszigeteltségben találták magukat, és a szülőhaza új definíciói szerint árulóknak bélyegezték őket; nemcsak a rezsim, hanem mindenki más is, aki támogatta azt. A Gestapo Sztálin saját titkosrendőrségétől, az NKVD-től eltérően meglepően passzívnak bizonyult. A letartóztatások többségét azért foganatosították, mert az emberek elkezdték feljelentgetni honfitársaikat.4

A hagyományos apolitikusságára büszke tisztikart szintén sikerült körüludvarolni a kibővített haderő és a nagyarányú újrafegyverkezés ígéretével, bár a katonák nem sokra becsülték a vulgáris, rosszul öltözött kérőt. A hatalom színe előtt kéz a kézben járt az opportunizmus és a gyávaság. A tizenkilencedik századi kancellár, Otto von Bismarck egyszer azt mondta, a morális bátorság a németek ritka erénye, de azonnal megfeledkeznek róla, amint egyenruhát öltenek.5 A nácik nem meglepő módon mindenkit egyenruhába akartak öltöztetni, még a gyermekeket is.

Hitler legnagyobb tehetsége ellenfelei gyengeségeinek észrevételében és kiaknázásában rejlett. A német baloldal megoszlott a kommunista párt és a szociáldemokraták között, így ők nem jelentettek valódi fenyegetést. Hitler könnyedén kimanőverezte a konzervatívokat is, akik naiv önteltségükben azt gondolták, képesek lesznek őt irányítani. Amint otthon megszilárdította hatalmát néhány rendelettel és tömeges bebörtönzésekkel, figyelmét a versailles-i szerződés felbontására összpontosította. 1935-ben újra elrendelték a sorozást, a britek pedig beleegyeztek a német haditengerészet és a Luftwaffe kibővítésébe. Nagy-Britannia és Franciaország nem tiltakozott komolyabban a felgyorsult újrafegyverkezési program ellen sem.

1936 márciusában a német csapatok újra megszállták a Rajna-vidéket – ez volt a versailles-i és locarnói szerződések első nyílt megsértése. Ezzel gyakorlatilag arcul csapták a franciákat, akik egy évtizeddel korábban ott állomásoztak, és Németországban mindenki Hitlert éltette, még azok is, akik nem rá szavaztak. A nép támogatása, valamint az erőtlen angol–francia reagálás hatására Hitler tovább ment ezen az úton. Egymaga helyreállította a német büszkeséget, miközben az újrafegyverkezés még nagyra becsült közmunkaprogramjánál is nagyobb mértékben csökkentette a munkanélküliséget. A nácik brutalitása és a szabadság elvesztése a legtöbb német számára megfizethető árnak bizonyult.

Hitler erőszakos térítése fokozatosan, lépésről lépésre fosztotta meg az államot minden emberi értékétől. Sehol nem látszott ez jobban, mint a zsidók üldözésében, ami szakaszosan zajlott az egész országban. Ám a közhiedelemmel ellentétben az utasítások gyakrabban érkeztek a náci párttól, mint felülről. Hitler apokaliptikus kirohanásai a zsidók ellen nem jelentette feltétlenül azt, hogy már ekkor döntött a „végső megoldásról”, vagyis a fizikai megsemmisítésről. Megelégedett annyival, hogy engedélyezte az SA (Sturmabteilung) rohamosztagosainak a zsidók és üzleteik megtámadását, valamint értékeik elkobzását, hogy ezzel elégítse ki az emberek mohóságát, irigységét és megvetését. A náci politika ebben a szakaszban azt tűzte ki célul, hogy megfossza a zsidókat emberi jogaiktól és vagyonuktól, majd megszégyenítéssel és zaklatással arra kényszerítse őket, hogy elhagyják Németországot. „A zsidóknak távozniuk kell Németországból, sőt egész Európából – mondta Hitler propagandaminiszterének, Joseph Goebbelsnek 1937. november 30-án. – Ez időbe kerül, de mindenképpen meg fog történni.”6

Hitler programja, amivel Németországot Európa uralkodó hatalmává akarta tenni, egyértelműen megtalálható a Mein Kampfban – az önéletrajzot és politikai manifesztumot 1925-ben jelentették meg. Először egyesíteni akarta Németországot és Ausztriát, majd a befolyása alá vonni a Reich határain kívül élő németeket. „Az azonos vérből származó embereknek ugyanabban a birodalomban kell élniük” – jelentette ki.7 Csak ha ezt sikerül elérnie, akkor lesz a német népnek „morális joga idegen területek szerzésére. Akkor az eke lesz a kard, és a háború könnyei megteremtik a kenyeret az utánunk következő generációknak.”.

Agresszív politikáját már az első oldalon nyilvánvalóvá tette. Bár minden német párnak kötelező jelleggel be kellett szereznie egy példányt a házasság idejére, nem sokan vették komolyan harcias jövendöléseit. Sokkal jobban hittek gyakran hangoztatott, kedvenc kijelentésének, miszerint nem akar háborút. Hitler bátor kiállása az erőtlen britekkel és franciákkal szemben megerősítette abbéli reményeiket, hogy minden célját elérheti komolyabb konfliktusok nélkül is. Nem ismerték fel, hogy a túlpörgetett német gazdaság, valamint Hitler eltökéltsége, hogy kihasználja az ország fegyverkezési előnyét, gyakorlatilag azt jelenti, hogy a szomszédos országok inváziója hamarosan nagyon is valóságossá válik.

Hitler nem elégedett meg annyival, hogy pusztán a versailles-i szerződés után elveszített területeket szállja meg újra. Megvetette az ilyen félmegoldásokat. Fortyogott benne a türelmetlenség, úgy vélte, nem fog annyi ideig élni, hogy valóra válthassa a Németország egyeduralmáról szőtt álmait. Egész Közép-Európát akarta, valamint Oroszországot a Volga vonaláig, egy német Lebensraumot, amely biztosítja Németország önellátóvá válását és nagyhatalmi pozícióját. Álmát a leigázott keleti területekről tovább bátorította az 1918-as rövid megszállás, amikor elfoglalták a balti államokat, valamint Belorusszia, Ukrajna és Dél-Oroszország egy részét egészen a Don partján fekvő Rosztovig. Ezt követte az 1918-as breszt-litovszki béke, Németország saját Diktatja az éppen alakuló szovjet rezsimnek. Ukrajna „kenyereskosara” különösen érdekelte a németeket, miután az I. világháborúban a brit blokád miatt hosszú éhezésre kényszerültek. Hitler eltökélt szándéka volt, hogy ezúttal elkerüli a németeket 1918-ban sújtó demoralizációt, ami végül a forradalomhoz és az összeomláshoz vezetett. Ezúttal majd másoknak kell éhezniük. Ám a Lebensraum terv fő célja az volt, hogy megszerezzék a keleti olajmezőket. A Reich még békeidőben is importálta kőolajkészletei 85%-át, és ez lehetett Németország Achilles-sarka egy esetleges háborúban.

A keleti kolóniák tűntek a legjobbaknak az önellátó gazdaság eléréséhez, Hitler ambíciói azonban jóval messzebbre mutattak, mint a többi nacionalistáé. Szociáldarwinista felfogásával összhangban – miszerint a nemzetek léte küzdelem a faji felsőbbrendűségért – drámai mértékben le akarta apasztani a szláv populációt részben kiéheztetéssel, részben a túlélők jobbágysorba vetésével, a hajdani helótákhoz hasonlóan.

Belépése az 1936-os spanyol polgárháborúba korántsem volt olyan opportunista döntés, mint azt sokan feltételezik. Meg volt győződve róla, hogy egy bolsevik Spanyolország Franciaország baloldali kormányával karöltve stratégiai fenyegetést jelent Németországra nyugat felől, miközben keleten ott van Sztálin Szovjetuniója. Ismét sikerült kihasználnia a demokráciák viszolygását a háborúktól. A britek attól féltek, hogy a spanyolországi konfliktus egy újabb európai háború kirobbanásáig eszkalálódhat, míg a népfront új kormánya Franciaországban nem mert egyedül cselekedni. Ez lehetővé tette, hogy Németország vérlázító módon katonai támogatást nyújtson Francisco Franco tábornok nacionalistáinak új repülőgépek és kidolgozott taktikák formájában. A spanyol polgárháború Hitlert és Benito Mussolinit is közelebb hozta egymáshoz, mert az olasz fasiszta kormányzat „önkénteseket” küldött harcolni a nacionalisták oldalán. Ám Mussolini a Földközi-tenger vidékével kapcsolatos ambíciói és hencegése ellenére aggódva figyelte Hitlert, aki felborítani készült a status quót. Az olasz nép sem katonai, sem pszichológiai szempontból nem állt készen egy európai háborúra.

Hitler nagyon szeretett volna szövetségeseket találni a Szovjetunió elleni közelgő háborúhoz, ezért 1936 novemberében aláírta az antikomintern paktumot Japánnal. Japán a tizenkilencedik század utolsó évtizedében kezdte hódító terjeszkedését a Távol-Keleten. A japán hadsereg a kínai császári rezsim rothadását kihasználva benyomult Mandzsúriába, elfoglalta Tajvant és megszállta Koreát. A cári Oroszország 1904–5-ös háborúban elszenvedett veresége után Japán lett a legjelentősebb katonai hatalom a régióban. A Wall Street összeomlása és a világválság hatásai miatt az országban egyre erősebbé vált a Nyugat-ellenesség. A mind nacionalistább nézeteket valló tisztikar ugyanúgy tekintett Mandzsúriára és Kínára, mint a nácik a Szovjetunióra: hatalmas földterület, ahová le lehet telepíteni az embereket, akik majd ellátják az anyaországot.

A kínai–japán konfliktus hosszú ideig hiányzó darabka volt a II. világháború mozaikjában. Jóval az európai harcok kitörése előtt kezdődött, de a Kínában zajló háborút gyakran teljesen különálló eseményként kezelik, holott ez volt a japán haderők legnagyobb arányú bevetése a Távol-Keleten. Ráadásul az amerikaiak és a Szovjetunió és szerephez jutottak benne.

1931 szeptemberében a japán hadsereg jóvoltából sor került az úgynevezett „mukdeni incidensre”, aminek során felrobbantottak egy vasútvonalat, hogy ezzel indokolhassák Mandzsúria egészének megszállását. Az egész körzetet élelmiszergyártásra akarták berendezni, mivel saját mezőgazdaságuk katasztrofális szinten állt. A Mandzsukuo névre keresztelt területen bábkormányt állítottak fel, az élén Henry Pu Jivel, az elűzött császárral. A tokiói polgári kormányzat – bár a tisztikar tagjai megvetéssel tekintettek rá – kötelességének érezte támogatni a hadsereget. A genfi Népszövetség ugyanakkor elutasította Kína követelését a Japán elleni szankciók bevezetésére. A japán telepesek, főként földművesek a kormány ösztökélésére beözönlöttek földet foglalni. „Egymillió háztartást” akartak létrehozni az elkövetkező húsz évben. Japán ezzel a lépésével diplomáciailag teljesen elszigetelődött, de az egész ország a diadalt ünnepelte. Ez jelezte egy sorsdöntő folyamat kezdetét mind külföldi terjeszkedésben, mind a katonai befolyás növekedésében a tokiói kormányzaton belül.

Egy sokkal militánsabb beállítottságú kormány vette át a hatalmat, és a mandzsúriai Kvantung hadsereg szinte Peking kapujáig kiterjesztette befolyását. Csang Kaj-sek nankingi Kuomintang-kormánya kénytelen volt visszavonni erőit. Csang Szun Jat-szen utódjának mondta magát, aki nyugati típusú demokráciát akart bevezetni az országban, de valójában csak egy főparancsnok volt a hadurak felett.

A japán hadsereg már a szovjet szomszédot méregette északon, illetve délre, a Csendes-óceán partvidékére tekingetett. Első számú célpontjai Nagy-Britannia, Franciaország és Hollandia távol-keleti gyarmatai voltak, valamint a holland kelet-indiai olajmezők. A kényelmetlen kínai egyensúlyi helyzet hirtelen tört meg 1937. július 7-én, a Peking melletti Marco Polo hídnál kirobbantott provokációban. A császári hadsereg tokiói képviselői biztosították Hirohito császárt, hogy Kínát néhány hónap alatt térdre lehet kényszeríteni. Erősítést küldtek át a kontinensre, és kegyetlen hadjárat vette kezdetét, amit még tovább tüzelt néhány japán civil lemészárlása. A császári hadsereg mozgásba lendült, de a kínai–japán konfliktus nem ért véget olyan gyors diadallal, mint ahogy a tokiói tábornokok várták. A támadók erőszakossága még nagyobb elszántságra sarkallta a védőket. Hitler nem tanult ebből a leckéből, amikor négy évvel később lerohanta a Szovjetuniót.

Néhány nyugati a spanyol polgárháború ázsiai megfelelőjét látta a kínai–japán konfliktusban. Robert Capa, Ernest Hemingway, W. H. Auden és Christopher Isherwood, a filmkészítő Joris Ivens és számos újságíró ellátogattak oda, hogy együttérzésükről és támogatásukról biztosítsák a kínaiakat. A baloldaliak közül is elmentek néhányan a kínai kommunisták jenani parancsnokságára, hogy Mao Ce-tung mellé álljanak, bár Sztálin Csang Kaj-seket és pártját, a Kuomintangot támogatta. Ám sem a brit, sem az amerikai kormány nem tett gyakorlati lépéseket.

Neville Chamberlain kormánya a brit lakosság nagy részéhez hasonlóan felkészült, hogy együtt éljen az újjáéledt, újra felfegyverkezett Németországgal. Sok konzervatív a nácikat a bolsevizmus elleni védősáncnak tekintette. Chamberlain, Birmingham korábbi polgármestere régi vágású, feddhetetlen jellemű úriember volt, és elkövette azt a hibát, hogy más államfőkről is ugyanezt gondolta. Jó munkát végzett miniszterként és hatékonyan vezette az államkincstárat, de a külpolitikáról és a honvédelemről semmit sem tudott. Keménygallérjával, edwardi bajuszával és összecsavart esernyőjével tökéletesen súlytalanná vált, amikor találkozott a náci rezsim precíz könyörtelenségével.

Mások, még a baloldali szimpatizánsok is vonakodtak konfrontálódni Hitler rezsimjével, mert továbbra is meg voltak győződve róla, hogy a versailles-i konferencián tisztességtelen módon bántak Németországgal. Hitlernek azzal a vágyával sem tudtak vitába szállni, hogy a Reich határain belül akarja tudni a közeli német kisebbségeket – például a csehszlovákiai Szudétaföldön élőket. És ami a legfontosabb, Nagy-Britannia és Franciaország egyaránt irtózott egy újabb európai háború lehetőségétől. Ausztria 1938. márciusi annektálása megfizethető árnak tűnt a világbékéért, különösen, mivel az osztrákok többsége 1918-ban az Anschluss, az egyesítés mellett tette le a voksát, és húsz évvel később örömmel fogadták a náci hatalomátvételt. Az osztrákok még a háború után is azt állították, semmi nem igaz abból, hogy ők voltak Hitler első áldozatai.

Hitler úgy döntött, októberben Csehszlovákiát is megszállja.8 Az akciót az utánra időzítették, hogy a német földművesek betakarítják a gabonát, mert a miniszterek aggódtak a nemzetközi élelmiszerellátás válsága miatt. Ám Hitler legnagyobb bosszúságára Chamberlain és francia miniszterelnöktársa, Édouard Daladier a szeptemberi müncheni megbeszélésen a béke megőrzésének reményében felajánlották neki a Szudétaföldet. Ez megfosztotta Hitlert a háborújától, viszont lehetővé tette, hogy harc nélkül foglalja el az egész országot. Chamberlain akkor is óriási hibát követett el, amikor nem volt hajlandó konzultálni Sztálinnal. Ez befolyásolta a szovjet diktátort döntésében a rá következő augusztusban, amikor beleegyezett a paktumba a náci Németországgal. Chamberlain – akárcsak később Franklin D. Roosevelt – hamis magabiztossággal úgy hitte, egyedül is képes lesz meggyőzni Hitlert, hogy saját érdeke is jó kapcsolatot ápolni a nyugati szövetségesekkel.

Néhány történész azt állítja, ha Nagy-Britannia és Franciaország 1938 őszén felkészült volna a harcra, az események egészen másként alakulnak. Német szemszögből ez bizonyosan így van, ám sem a britek, sem a franciák nem álltak készen pszichológiailag egy háborúra, főként mert a politikusok, a diplomaták és a sajtó félretájékoztatták őket. Aki megpróbált figyelmeztetni Hitler terveire – például Winston Churchill –, azt egyszerűen vészmadárnak bélyegezték.

A szemek csak novemberben nyíltak fel, akkor vették észre Hitler rezsimjének valódi teveit. Amikor egy fiatal lengyel zsidó megölt egy német követségi tisztviselőt Párizsban, a náci rohamosztagosok megindították pogromjukat, ami a boltok betört kirakatüvegei után Kristallnacht (Kristályéjszaka) néven vált ismertté. Azon az őszön a háború felhői gyülekeztek Csehszlovákia fölött, a náci párton belül „vad energiák” kavarogtak.9 Az SA rohamosztagosai zsinagógákat gyújtottak fel, zsidókat támadtak és öltek meg, kirakatokat törtek be – még Göring is panaszkodott, mert a Belgiumból hozatott új üvegtáblák nagyon sokba kerültek. A német átlagemberek közül sokan megdöbbentek, de a zsidók elszigetelését célzó náci politika hamarosan sikerrel járt, és a polgárok többségét sikerült rávenni, hogy közömbösen tekintsenek a zsidók sorsára. Sokakat csábított a könnyű zsákmány lehetősége, az elhagyott lakások kifosztása, a zsidó üzletek „árjásítása”. A nácik különösen ravasz módon jártak el, egyre több és több embert tettek cinkostársukká.

Csehszlovákia teljes bekebelezése 1939 augusztusában – a müncheni egyezmény durva megsértése – végre bizonyította, hogy Hitler sokszor hangoztatott törekvése, miszerint a Reich határain belül szeretné tudni az etnikai németeket, nem több üres kifogásnál a területszerzésre. A brit felháborodás arra késztette Chamberlaint, hogy garanciát nyújtson Lengyelországnak figyelmeztetésként Hitlernek a további terjeszkedést illetően.

Hitler később arra panaszkodott, hogy nem tudta megindítani a háborúját 1938-ban, mert „a britek és a franciák Münchenben az összes követelésemet elfogadták”.10 1939 tavaszán ezekkel a szavakkal fejezte ki türelmetlenségét a román külügyminiszternek: „Ötvenéves vagyok. Inkább vívnék háborút most, mint ötvenöt vagy hatvanévesen.”11

Hitler tehát elárulta, hogy célját, az európai dominanciát még saját életében szeretné elérni, de nem számított rá, hogy sokáig fog élni. Megszállott önteltségében nem bízott benne, hogy bárki más képes lenne véghezvinni tervét. Pótolhatatlannak gondolta magát, és közölte tábornokaival, hogy a Reich sorsa egyedül tőle függ. A náci pártot és a kaotikus kormányzati rendszert nem arra találták ki, hogy stabilitást és folytonosságot biztosítson. Hitler retorikája az „ezeréves Reich”-ről felfedett egy jelentős pszichológiai ellentmondást a megrögzött agglegényről, aki perverz büszkeséget talált abban, hogy genetikai végállomás lehet, miközben egészségtelen elragadtatással tekintett az öngyilkosságra.

1939. január 30-án, hatalomra kerülésének hatodik évében Hitler fontos beszédet mondott a Reichstag képviselőinek.12 Beleszőtte végzetes „próféciáját”, amire ő és követői a „végső megoldásban” később is gyakran visszautaltak. Kijelentette, hogy a zsidók nevettek azon a jóslatán, miszerint egyszer ő fogja vezetni Németországot, „és megoldást talál a zsidó problémára”. Azután azt mondta: „Ma ismét próféta leszek: ha a nemzetközi zsidóság Európában és azon kívül sikerrel taszítja a világot egy újabb háborúba, a végeredmény nem a Föld bolsevizálódása és ezáltal a zsidók győzelme lesz, hanem a zsidó faj teljes pusztulása Európában.” Az ok és okozat e lélegzetelállítóan pimasz keverése alkotta Hitler megszállott hazugságainak és önáltatásának gerincét.

Bár Hitler készült a háborúra, és akarta a háborút Csehszlovákiával, még mindig nem értette, hogy miért változott a britek hozzáállása olyan hirtelen megengedőből elutasítóra. Továbbra is arra készült, hogy a későbbiekben megtámadja Franciaországot és Nagy-Britanniát, de ő akarta megválasztani az időpontot. A náci terv az I. világháború keserű tapasztalatain okulva a konfliktusok elkülönítésére épített, hogy soha ne kelljen egy időben egynél több fronton harcolni.

Hitler meglepődése a brit reakción megmutatja, hogy ez az autodidakta elme mennyire rosszul értelmezte a világtörténelmet. A tizennyolcadik század óta a britek részvállalása szinte az összes európai konfliktusban magyarázatot adhatott volna neki a Chamberlain-kormányzat új politikájára. A változásnak semmi köze nem volt az ideológiához vagy idealizmushoz. Nagy-Britannia nem készült fel rá, hogy szembeszálljon a fasizmussal vagy antiszemitizmussal, még ha a morális aspektus a későbbiekben hasznos eszközévé is vált a nemzeti propagandának. Az ok a tradicionális stratégiában rejlett. Csehszlovákia ellenséges megszállása egyértelműen megmutatta, hogy Hitler uralni akarja Európát. Ez veszélyt jelentett a status quóra, amit még a meggyengült és kevéssé harcias Nagy-Britannia sem nézhetett jó szemmel. Hitler ráadásul súlyosan alábecsülte Chamberlain iránta érzett haragját, amiért Münchenben olyan csúnyán rászedte. Duff Cooper, akinek Csehszlovákia elárulása miatt le kellett mondani az Admiralitás Első Lordjának tisztéről, azt írta, Chamberlain „Birminghamben soha nem találkozott senkivel, aki akár csak a legkisebb mértékben is hasonlított volna Adolf Hitlerre. Birminghamben soha, senki nem szegte meg a polgármesternek tett ígéretét.”.13

Hitler szándékai addigra megdöbbentően világossá váltak, és az 1939 augusztusában Sztálinnal kötött paktum azt is egyértelművé tette, hogy Lengyelország lesz a következő áldozata. „Az államhatárokat emberek alkották és emberek is változtatják meg” – írta a Mein Kampfban. Utólag visszatekintve a versailles-i szerződés fényében talán úgy tűnhet, a háború elkerülhetetlen volt, de a történelemben semmi nincs előre megírva. Az I. világháború kétségtelenül instabil határvidékeket és egész Európára kiterjedő feszültséget idézett elő. Ám ahhoz sem fér kétség, hogy ennek az új, sokkal félelmetesebb tűzvésznek, ami az egész világot elborítva milliókat emésztett el (végül őt magát is), Adolf Hitler volt a kiagyalója. Ennek ellenére érdekes paradoxon, hogy a II. világháború első összecsapására – ahol Jang Kjoung Dzsongot is elfogták – a Távol-Keleten került sor.


1.

A háború kitörése

1939. JÚNIUS–AUGUSZTUS

1939. június 1-jén az alacsony, köpcös lovassági parancsnokot, Georgij Zsukovot sürgősen Moszkvába hívatták.1 Sztálin 1937-ben kezdte meg a Vörös Hadseregben a tisztogatást, és a folyamat azóta is tartott, így Zsukov, akit egy alkalommal már megvádoltak, feltételezte, hogy a „nép ellenségének” bélyegezték. A következő lépésben valószínűleg bekerül Lavrentyij Berija „húsdarálójába”, ahogy az NKVD vallatórendszerét akkoriban nevezték.

A „nagy terror” paranoiájában a főtisztek az elsők között voltak, akiket lelőttek mint trockista-fasiszta kémeket. Körülbelül 30 000 embert tartóztattak le. A legmagasabb rangúakat és beosztásúakat kivégezték, a többséget megkínozták és képtelen vallomásokra kényszerítették. Zsukovnak több közeli ismerőse is akadt az áldozatok között, ezért a börtönre készülve mindig összecsomagolva tartotta a holmiját, immár két esztendeje. Mivel már hosszú ideje számított erre a pillanatra, a búcsúlevelet rég megírta a feleségének. „Egyetlen kérésem van hozzád – írta. – Ne add át magad a gyásznak, maradj erős, és próbáld méltósággal, becsülettel viselni ezt a kellemetlen különválást.”2

Ám amikor Zsukov vonata másnap megérkezett Moszkvába, nem tartóztatták le és nem vitték a Ljubljanka börtönbe. Utasították, hogy jelentkezzen a Kremlben Sztálin régi polgárháborús harcostársánál az 1. lovassági hadseregből, Kliment Vorosilov marsallnál, aki akkor már honvédelmi népbiztosként szolgált. A tisztogatás során ez az „átlagos, arctalan, szerény intellektusú” katona azzal erősítette meg pozícióját, hogy fanatikus módon állította félre a legtehetségesebb parancsnokokat.3 Nyikita Hruscsov később a maga egyszerű közvetlenségével „a hadsereg legnagyobb szarházijának” nevezte.4

Zsukov megtudta, hogy a szovjet csatlós államnak számító Külső-Mongóliába kell repülnie, ahol átveszi a Vörös Hadsereg és a mongol haderő egységeiből álló 57. különleges hadtest parancsnokságát, és meghátrálásra készteti a Japán Császári Hadsereget. Sztálin dühöngött, mert a helyi parancsnok semmilyen eredményt nem ért el. Mivel Hitler nyugatról háborúval fenyegetett, véget akart vetni a Mandzsukuo bábállamából érkező japán provokációnak. Az Oroszország és Japán közötti rivalizálás még a cári időkbe nyúlt vissza, és a szovjet rezsim nem felejtette el az 1905-ös megszégyenítő vereséget. Sztálin ideje alatt jelentős mértékben megerősítették a Távol-Keletet.

A japán hadsereg a bolsevik fenyegetés megszállottjává vált. Mióta 1936-ban Németország és Japán aláírta az antikomintern paktumot, a mongol határvidéken egyre fokozódott a feszültség a Vörös Hadsereg határvédelmi egységei és a japán Kvantung hadsereg között. A viszályt 1937-ben tovább szította néhány kisebb csetepaté, valamint egy nagyobb 1938-ban – ez volt a Csangkufeng-incidens a Haszan-tónál, Vlagyivosztoktól 110 kilométerre délnyugatra.5

A japánok dühösek voltak, amiért a Szovjetunió nem csak gazdaságilag, de T–26-os harckocsikkal, népes tanácsadói stábbal és „önkéntes” légi századokkal is támogatta Kínát. A Kvantung hadsereg vezetőit mindjobban bosszantotta Hirohito császár vonakodása, aki 1938 augusztusában nem engedélyezte, hogy nagy erőkkel reagáljanak a szovjet fenyegetésre. Arroganciájuk azon a téves feltételezésen alapult, hogy a Szovjetunió nem fog visszatámadni. A parancsnokok csak saját érdekeiket nézték. Egy kisebb konfliktus a Szovjetunióval arra késztette volna Tokiót, hogy csökkentés helyett növelje a Kvantung hadsereg létszámát. Attól féltek, hogy bizonyos egységeiket átirányíthatják délre, a Csang Kaj-sek kínai nacionalistái elleni háborúba.

A Kvantung vezetősége a tokiói császári vezérkarban is élvezett bizonyos mértékű támogatást. A haditengerészet és a civil politikusok azonban aggodalmukat fejezték ki. Nyugtalanította őket, hogy a náci Németország arra akarja rávenni Japánt, hogy a Szovjetuniót tekintsék fő ellenségüknek. Nem akartak belebonyolódni egy északi háborúba a mongol és szibériai határ mentén. Ez a megosztottság erőtlenné tette Konoe Fumimaro herceg kormányát. A vita hevessége a kormányzat felső köreiben és a vezérkarnál nem csökkent, miközben látszott az európai háború elkerülhetetlensége. A hadsereg és a szélsőjobboldali csoportok gyakran eltúlozva közvetítették az északi határ menti konfliktusokat. A Kvantung hadsereg végül Tokió tájékoztatása nélkül olyan utasítást kapott, ami engedélyezte a helyi parancsnoknak, hogy saját belátása szerint intézkedjen az elkövetők ellen. Mindezt a jól ismert „harctéri kezdeményezés” címszó alatt adták el, ami azt eredményezte, hogy a hadsereg biztonsági okokból csapatokat mozgathatott saját hadszínterén belül anélkül, hogy konzultált volna a császári vezérkarral.6

A Nomonhan-incidens, amire a Szovjetunióban később halhin-goli csataként emlékeztek az ottani folyó miatt, 1939. május 12-én vette kezdetét. Egy mongol lovassági ezred átkelt a Halhin-Golon, hogy apró, bozontos lovaik legelni tudjanak a nyílt sztyeppén. Utána húsz kilométerrel eltávolodtak a japánok által határnak tekintett folyótól, és bevonultak Nomonhanba, melyet a Mongol Népköztársaság saját határfalujának tartott. A Kvantung hadsereg mandzsúriai erői visszaszorították őket a Halhin-Golig, ahol is a mongolok ellentámadást indítottak. Az elkövetkező két hétben egymást érték a kisebb összecsapások. A Vörös Hadsereg felvonultatta az erősítést. Május 28-án a szovjet és mongol erők megsemmisítettek egy 200 fős japán egységet néhány ósdi páncélautóval együtt. Június közepén a Vörös Hadsereg bombázói több településre is lecsaptak, a szárazföldi erők pedig előrenyomultak Nomonhan felé.

A helyzet gyorsan eszkalálódott. A Vörös Hadsereg helyszíni egységeit megerősítették a transzbajkáli katonai körzet csapataival, mivel Zsukov ezt kérte június 5-i megérkezését követően. A szovjet erők legfőbb problémája az volt, hogy a legközelebbi vasútvonaltól 650 kilométerre kellett tevékenykedniük, ami hatalmas logisztikai erőfeszítést igényelt. A teherautók olyan rossz földutakon voltak kénytelenek menni, hogy egyetlen oda-vissza út öt napot vett igénybe. Ez a jelentős nehézség azonban elaltatta a japánokat, akik jóval alábecsülték Zsukov csapatainak harcértékét.

Előreküldték Nomonhanhoz Komacubara Micsitaro altábornagy 23. hadosztályát, valamint a 7. hadosztály egy részét. A Kvantung hadsereg fokozott légtéri jelenlétet kért a csapatok támogatására, ez azonban aggodalmat keltett Tokióban. A császári vezérkar parancsban tiltotta a megtorló csapásokat, és közölte, hogy odaküldenek egy tisztet, aki majd jelent nekik a helyzetről. Ez a hír arra ösztönözte a Kvantung parancsnokait, hogy minél gyorsabban befejezzék a műveletet, mielőtt még leállítják őket. Június 27-én reggel bevetették légi századaikat a Külső-Mongóliában lévő szovjet bázisok ellen. A tokiói vezérkar dühöngött, és parancsban tiltott meg minden további légi tevékenységet.

Július 1-je éjszakáján a japánok átözönlöttek a Halhin-Golon és megszereztek egy stratégiai jelentőségű magaslatot, ahonnan fenyegethették a szovjetek szárnyát. Zsukov azonban három napig tartó, heves harcok közepette visszaszorította őket a folyó túlsó partjára, miután páncélosaival ellentámadást indított. Azután megszállta a keleti part egy részét, és belekezdett a nagy átverésbe, amit a Vörös Hadseregnél maszkirovkának hívtak.7 Miközben Zsukov titokban nagyszabású offenzívára készült, csapatai úgy tettek, mintha statikus védelmi vonalat építenének ki. Rosszul kódolt üzenetekben még több építőanyagot kért a bunkerekhez, és hangszórókon át közvetítették a cölöpverő gépek zaját, „Mit kell tudnia a szovjet katonának védekező harcban” című szórólapokat osztogattak nagy számban, hogy néhány biztosan az ellenség kezébe kerüljön. Zsukov a sötétség leple alatt újabb páncélos tartalékokat hozott előre és gondosan elrejtette őket. A teherautók kimerült sofőrjei folyamatosan hordták a vasúttól az offenzívához szükséges készleteket a borzalmas állapotú utakon.

Július 23-án a japánok újabb frontális támadást indítottak, de nem sikerült áttörniük a szovjet vonalat. Saját utánpótlási problémáik miatt várniuk kellett a harmadik támadással. Nem figyeltek fel rá, hogy Zsukov hadereje időközben 58 000 főre duzzadt közel 500 harckocsival és 250 repülőgéppel.

Augusztus 20-án vasárnap, reggel 05:45-kor Zsukov megindította meglepetésszerű támadását, először egy három órán át tartó tüzérségi bombázással, majd harckocsikkal és repülőgépekkel, gyalogsággal és lovassággal. Tikkasztó hőség volt. A hőmérséklet 40 fok fölé emelkedett, a géppuskák és a lövegek a beszámolók szerint beragadtak, a robbanások füstje és pora beterítette az egész harcmezőt.

Míg a három lövészhadosztályból és egy ejtőernyős dandárból álló szovjet gyalogság középen próbálta legyűrni a japán derékhadat, Zsukov három páncélosdandárjával és egy mongol lovassági hadosztállyal átkaroló manőverbe kezdett. A Halhin-Gol egyik mellékfolyójának gázlóján átkelő harckocsik között T–26-osok is voltak – ez a típus már a spanyol polgárháborúban is harcolt a köztársaságiak oldalán –, valamint sokkal gyorsabb prototípusok, melyekből később kifejlesztették a T–34-est, a II. világháború leghatékonyabb páncélosát. Az elavult japán harckocsiknak esélyük sem lehetett, mivel nem szerelték fel őket páncéltörő lőszerrel.8

A japán gyalogság annak ellenére, hogy nem rendelkezett hatékony páncéltörő fegyverekkel, makacs elkeseredettséggel küzdött. Szadakadzsi hadnagy szamurájkardjával a kezében rohant rá egy harckocsira, de lekaszálták. A japán katonák földbunkereikből harcoltak és súlyos veszteségeket okoztak a támadóknak, akiknek időnként lángszórós harckocsikat kellett hívniuk, hogy kifüstöljék őket. Zsukovot nem keserítették el saját veszteségei. Amikor a Transzbajkáli Front parancsnoka előrejött megszemlélni a csatát, és azt javasolta, hogy egy időre állítsák le az offenzívát, Zsukov röviden összefoglalta a helyzetet felettesének. Ha megállítják, majd újraindítják a támadást, érvelt, a szovjet veszteségek tízszer akkorák lesznek „a tétovázásunk miatt”.9

Bár a japánok elhatározták, hogy soha nem adják meg magukat, a Kvantung hadsereg elavult taktikája és fegyverzete végül megszégyenítő vereséget eredményezett. Komacubara haderejét bekerítették, és szinte teljes egészében megsemmisítették az elhúzódó mészárlásban, a veszteség elérte a 61 000 főt. A Vörös Hadsereg vesztesége 7974 halott és 15 251 sebesült volt.10 Augusztus 31-én reggelre a csata véget ért. Ez idő alatt Moszkvában aláírták a náci–szovjet paktumot, és a német csapatok felsorakoztak a lengyel határ mentén, készen rá, hogy kirobbantsák az európai háborút. Az elszigetelt, szórványos harcok egészen szeptember közepéig tartottak, de Sztálin végül az európai helyzetre való tekintettel úgy döntött, elfogadja a japán fegyverszüneti ajánlatot.

Zsukov, aki letartóztatástól tartva érkezett Moszkvába, újra visszatérve Sztálin kezéből vehette át a Szovjetunió Hősének járó aranycsillagot. Első győzelme, egy fényes pont a Vörös Hadsereg kétségbeesett időszakában messzemenő következményekkel járt. A japánokat megrázta a váratlan vereség, míg kínai ellenségeik, nacionalisták és kommunisták egyaránt felbátorodtak. Tokióban az „északi csapás” háborúpárti hívei háttérbe szorultak, míg a „déli csapás” pártolói, élükön a haditengerészettel új erőre kaptak. 1941 áprilisában – Berlin legnagyobb csalódására – szovjet–japán megnemtámadási szerződést írtak alá alig néhány héttel a Barbarossa hadművelet, a Szovjetunió német inváziója előtt. A halhin-goli csata így jelentős mértékben befolyásolta a későbbi japán döntéseket, vagyis Franciaország, Hollandia és Nagy-Britannia délkelet-ázsiai gyarmatainak megtámadását, illetve az Egyesült Államok hadiflottájának megsemmisítését a Csendes-óceánon. Tokió 1941 telén határozottan elutasította a Szovjetunió elleni offenzívát, és ez kritikus szerepet játszott a háború geopolitikai fordulópontjában mind a Távol-Keleten, mind Hitler élethalálharcában a Szovjetunióval.

Hitler stratégiája a háború előtti időszakban semmiféle következetességet nem mutatott. Időnként azt remélte, szövetséget köthet a britekkel, mielőtt megtámadja fő célpontját, a Szovjetuniót, de aztán úgy döntött, egy franciaországi megelőző csapással megszünteti a szigetország befolyását a kontinensen. Hogy védje keleti szárnyát abban az esetben, ha az angolok támadnának elsőként, Hitler utasította Joachim von Ribbentrop külügyminisztert, hogy ajánljon szövetséget Lengyelországnak. A lengyelek tisztában voltak vele, milyen veszélyes provokálni Sztálint, és jogosan gyanították, hogy Hitler pusztán ütközőzónaként akarja felhasználni országukat, ezért fokozott óvatossággal jártak el. A lengyel kormány mégis elkövette a megalkuvás nagyon súlyos hibáját. Amikor Németország 1938-ban elfoglalta a Szudétaföldet, a lengyel csapatok benyomultak Teschen tartományba, melyet Varsó már 1920 óta etnikai lengyel területnek tartott, és egészen a Kárpátokig előretolták a határt. Ezzel magukra haragították a szovjeteket, és döbbent csalódást keltettek a brit és francia kormányokban. A lengyel elbizakodottság Hitler kezére játszott. Az a lengyel elképzelés, hogy létrehozzanak egy közép-európai blokkot a német terjeszkedés ellen – egy „Harmadik Európát”, ahogy ők nevezték –, súlyos tévképzetnek bizonyult.

1939. március 8-án, röviddel azelőtt, hogy csapatai megszállták Prágát és Csehszlovákia többi részét, Hitler közölte tábornokaival, hogy meg akarja szerezni Lengyelországot. Azzal érvelt, hogy Németország hasznot húzhat a lengyel erőforrásokból és uralhatja egész Közép-Európát. Úgy döntött, Lengyelország hozzájárulását nem diplomáciával, hanem hódítással szerzi meg, még mielőtt nyugat felé fordulna. Hozzátette azt is, hogy meg akarja semmisíteni az Egyesült Államok „zsidó demokráciáját”.11

Hitler március 23-án Litvánia Memel tartományát Kelet-Poroszországhoz csatolta. Háborús programját felgyorsította, mert félt, hogy a britek és a franciák felzárkóznak hozzá a fegyverkezési versenyben. Mégsem vette komolyan Chamberlain Lengyelországnak nyújtott garanciáját, amit a brit miniszterelnök március 31-én jelentett be az alsóházban. Április 3-án utasította tábornokait, készítsenek terveket a Fehér hadműveletre, vagyis Lengyelország inváziójára, ami el is készült augusztus végére.

A zsigeri antikommunista Chamberlain vonakodott Sztálinnal alkudozni és túlbecsülte a lengyelek erejét, ezért a Hitler elleni védelmi blokk megszervezése Közép-Európában és a Balkánon nagyon lassan haladt. Valójában a lengyeleknek nyújtott brit garanciából teljesen kizárta a Szovjetuniót. Chamberlain kormánya csak akkor ismerte fel ennek a mulasztásnak a jelentőségét, amikor megérkeztek a jelentések a német–szovjet tárgyalásokról. A lengyeleket gyűlölő Sztálint riadalommal töltötte el a brit és francia kormányok sikertelensége Hitlerrel szemben. Sértettségét tovább fokozta, hogy előző évben elmulasztották őt is bevonni a Csehszlovákia sorsáról szóló tárgyalásokba. Arra gyanakodott, hogy a britek és a franciák megpróbálják konfliktusba keverni Németországgal, hogy maguk elkerüljék a harcot. Természetesen jobban szerette volna azt látni, hogy a kapitalista államok is megvívják a maguk anyagháborúját.

Sztálin április 18-án próbára tette a brit és francia kormányt: szövetséget ajánlott egy olyan paktum formájában, ami védelmet biztosítana bármelyik közép-európai államnak, amelyet agresszor fenyeget. A britek bizonytalankodtak, nem tudták, hogyan reagáljanak. Lord Halifax, a külügyminiszter, és Sir Alexander Cadogan miniszterhelyettes elsőre „hamisnak” gondolták a szovjet szándékokat.12 Chamberlain attól félt, hogy egy ilyen megállapodással csak Hitlert provokálnák. Valójában a Führer ennek hatására keresett maga is megegyezést a szovjet diktátorral. A lengyelek és a románok gyanakodtak, jogosan tartottak attól, hogy a Szovjetunió szabad átjárást követelhet csapatainak a területükön. A franciák viszont már az I. világháború óta természetes szövetségest láttak Oroszországban Németország ellen, nekik sokkal jobban tetszett a szovjet felvetés. Viszont úgy érezték, nem léphetnek Nagy-Britannia nélkül, ezért nyomást gyakoroltak Londonra, hogy együtt kezdjenek katonai tárgyalásokat a szovjet rezsimmel. Sztálin nem örült a britek tétovázásának, de neki is megvolt a titkos terve: ki akarta tolni nyugatra a szovjet határokat. Már szemet is vetett Besszarábia romániai részére, Finnországra, a balti államokra és Kelet-Lengyelországra, különösen azokra a területekre, melyeket Belorusszia és Ukrajna engedett át az 1920-as győzelem után. A britek végül belátták a szovjetekkel kötendő paktum szükségességét, és május vége felé megkezdődtek a tárgyalások. Ám Sztálin joggal feltételezte, hogy a britek csak időt akarnak nyerni.

Még kevésbé győzte meg a francia–brit katonai delegáció, amelyik augusztus 5-én kelt útra Leningrádba egy lassú gőzös fedélzetén. Aimé Doumenc tábornok és Sir Reginald Plunkett-Ernle-Erle-Drax tengernagy semmiféle döntési szabadsággal nem rendelkeztek, mindössze annyi volt a feladatuk, hogy jelentsenek Párizsnak és Londonnak. Küldetésük más okokból is kudarcra ítéltetett. Doumenc és Drax áthághatatlan akadállyal találták szemben magukat, mert Sztálin ragaszkodott hozzá, hogy a Vörös Hadsereg egységei szabadon átkelhessenek a lengyel és román területeken. Általánosságban is gyanakodva tekintettek a kommunistákra, és elsősorban Sztálinra. Az idő csak telt, az értelmetlen megbeszélések folytatódtak augusztus második felében is, és még a megállapodásra vágyó franciáknak sem sikerült meggyőzniük a varsói kormányzatot. A lengyel főparancsnok, Edward Śmigły-Ridz azt mondta, „a németekkel a szabadságunk elvesztését kockáztatjuk, de az oroszokkal a lelkünkét”.13

Hitler provokációnak vette a brit és francia próbálkozásokat Románia bevonására egy védelmi paktumba a további német agresszió ellen, ezért úgy döntött, ideje megfontolni egy ideológiailag elképzelhetetlen náci–szovjet alkut. Augusztus 2-án Ribbentrop első alkalommal vetette fel egy újfajta kapcsolat lehetőségét a berlini szovjet követnek. „Nem létezik olyan problémás ügy a Balti- és a Fekete-tenger között – mondta neki –, amit ne tudnánk egymás között elintézni.”14

Ribbentrop nem titkolta Németország agresszív szándékait Lengyelország irányában, és felvetette az osztozkodás lehetőségét. Két nappal később a moszkvai német nagykövet azt mondta, Németország elgondolkodhatna a balti államok szovjet befolyás alá vonásáról. Ribbentrop augusztus 14-én javaslatot tett egy moszkvai megbeszélésre. Vjacseszlav Molotov, az új szovjet külügyminiszter aggodalmát fejezte ki a német–japán szövetség miatt – a japán haderő ekkor még farkasszemet nézett a Vörös Hadsereggel a Halhin-Gol túlsó partjáról –, de ennek ellenére jelezte a szovjet hajlandóságot a tárgyalások folytatására, különösen a balti államokat illetően.

Sztálin számára egyre nyilvánvalóbbá vált a paktum haszna. Valójában már a müncheni egyezmény óta szeretett volna megegyezni Hitlerrel. 1939 tavaszán megkezdték az előkészületeket. Május 3-án az NKVD csapatai körülvették a külügyi népbiztos irodáját. „Tisztítsák meg a zsidók minisztériumát! – adta ki az utasítást Sztálin. – Pucolják ki a »zsinagógát!«”15 A veterán szovjet diplomatát, Makszim Litvinovot Molotov váltotta a külügyminiszteri székben, több zsidót őrizetbe vettek.

A Hitlerrel kötött szerződés lehetővé tette volna Sztálin számára a balti államok és Besszarábia megszerzését, nem is beszélve Lengyelország keleti feléről, amely nagyon jól jött volna egy német invázió esetén. Mivel tudta, hogy Hitler következő lépése Franciaország és Nagy-Britannia ellen irányul, abban reménykedett, hogy a németek jelentősen meggyengülnek a kapitalista nyugattal vívott véres háborúban. Így maradt volna elegendő ideje újra felépíteni a tisztogatások következtében meggyengült és demoralizálódott Vörös Hadsereget.

Hitler számára az alku Sztálinnal lehetővé tette volna a háború megindítását akár szövetségesek nélkül is először Lengyelország, majd Franciaország és Nagy-Britannia ellen. Az Olaszországgal kötött, május 22-én aláírt úgynevezett „Acélpaktum” nem sokat számított, mivel Mussolini 1943-ig nem tartotta késznek országát a háborúra. Hitler azonban kockáztatott, mert úgy vélte, Franciaország és Anglia a garancia ellenére is távol marad a háborútól, amikor lerohanja Lengyelországot.

A náci Németország propagandaháborúja Lengyelország ellen egyre intenzívebbé vált. Hitler minden óvintézkedést megtett, hogy elkerülje a tárgyalásokat, mert nem akarta, hogy az utolsó pillanatban tett engedmények megfosszák a háborújától.

Hogy maga mellé állítsa a német népet, kihasználta a lengyelek iránt érzett megvetésüket – a gyűlölt versailles-i szerződésben Lengyelország megkapta Nyugat-Poroszországot és Szilézia egy részét. Gdańsk szabad városa és a Lengyel Folyosó, melyet azért hoztak létre, hogy Lengyelországnak legyen kapcsolata a Balti-tengerrel, elválasztotta Kelet-Poroszországot a Reich többi részétől, és a németek ezt tartották a versailles-i szerződés két legnagyobb igazságtalanságának. A Führer május 23-án mégis azt mondta, hogy a háborút nem Gdańsk szabad városa miatt indítják, hanem a keleti Lebensraumért. A Lengyelországban élő egymillió etnikai némettel szembeni elnyomásról szóló híreket durván manipulálták. Nem meglepő módon Hitler fenyegetései végül diszkriminatív intézkedésekhez vezettek, és augusztus végén mintegy 70 000-en menekültek vissza a Reich területére. Azok a lengyel állítások, miszerint a konfliktus kirobbanása előtt az etnikai németek szabotázsakciókban vettek részt, szinte biztosan nem igazak. Mindenesetre a náci sajtó drámai módon tálalta a Lengyelországban élő német etnikum üldöztetését.

Augusztus 17-én, amikor a német hadsereg az Elba folyónál gyakorlatozott, a megfigyelőként meghívott két brit százados a követségről megállapította, hogy a fiatalabb német tisztek „nagyon magabiztosak, és meg vannak győződve róla, hogy a német hadsereg bárkit képes legyőzni”.16 Tábornokaik és külügyminisztériumuk vezető tisztségviselői azonban attól féltek, hogy Lengyelország inváziója egy európai háborúhoz vezethet. Hitler továbbra is biztos volt benne, hogy a britek nem fognak harcolni, és a Szovjetunióval kötendő paktummal sikerült megnyugtatnia a kétfrontos háborútól tartó tábornokokat. Ennek ellenére augusztus 19-én – arra az esetre, ha a britek és franciák mégis hadat üzennének – Erich Raeder főtengernagy utasította a Deutschland és Graf Spee zsebcsatahajókat, valamint tizenhat tengeralattjárót, hogy induljanak az Atlanti-óceánra.17

Augusztus 21-én, 11:30-kor a Wilhelmstrassén álló német külügyminisztériumban nyilvánossá tették a javaslatot a német–szovjet megnemtámadási szerződésről. Amikor Sztálin beleegyezésének híre eljutott Hitlerhez a Berghofba, az alpesi berchtesgadeni rejtekhelyre, állítólag diadalmasan szorította ökölbe a kezét, és az asztalra csapva lelkendezett kíséretének: „Elkaptam őket! Megvannak!”18 „A kávéházakban a németek örvendeztek, mert azt hitték, ez békét jelent” – írta a brit követség egyik alkalmazottja.19 A nagykövet, Sir Nevile Henderson nem sokkal ezután a következőt jelentette Londonnak: „Az első reakció Berlinben a végtelen megkönnyebbülés volt… a német nép hite megerősödött abban, hogy Herr Hitler háború nélkül is képes elérni a céljait.”20

A brit vezetést is megrázta a hír, de a franciák számára, akik sokkal inkább számítottak szövetségre a tradicionális szövetségesüknek számító Oroszországgal, letaglózó erővel hatott. Ironikus módon a spanyol Franco és a japán kormány háborodott fel leginkább. Elárulva érezték magukat, mivel semmiféle figyelmeztetést nem kaptak arra nézve, hogy az antikomintern paktum kezdeményezője szövetségre törekszik Moszkvával. A tokiói kormányzat összeomlott a sokk hatására, de a hír súlyos csapást mért Csang Kaj-sekre és a kínai nacionalistákra is.

Augusztus 23-án Ribbentrop történelmi jelentőségű utazást tett a szovjet fővárosba. A tárgyalásokban nem sok vitás pont akadt, a két totalitárius rezsim egy titkos protokoll keretein belül felosztotta egymás közt Közép-Európát. Sztálin egész Lettországot követelte, amibe Ribbentrop Hitler telefonon érkező jóváhagyását követően beleegyezett. Amint aláírták a nyilvános megnemtámadási paktumot és a titkos záradékot is, Sztálin pohárköszöntőt mondott Hitlerre. Közölte Ribbentroppal, tisztában van vele, hogy „a német nemzet mennyire szereti Führerét”.

Még ugyanazon a napon Sir Nevile Henderson Berchtesgadenbe repült Chamberlain levelével, egy utolsó, kétségbeesett kísérletként a háború elkerülésére. Ám Hitler a briteket hibáztatta, amiért németellenes magatartásra bátorították a lengyeleket. Bár Henderson legendás békéltető volt, végül meggyőződött róla, hogy „a legutóbbi háború káplárja még elszántabban akarja bizonyítani, hogy a következőben ő lehet a hódító tábornok”.21 Hitler aznap éjjel utasította a hadsereget, hogy készüljön fel Lengyelország három nappal később esedékes inváziójára.

Augusztus 24-én 03:00-kor a berlini brit követség Rajah kódszóval ellátott sürgönyt kapott Londonból. A diplomaták – némelyikük még hálóruhában – megkezdték a titkos iratok elégetését. Délelőtt minden brit állampolgárt az ország elhagyására szólítottak fel. A nagykövet, bár a berchtesgadeni út óta nem aludt, aznap éjjel bridzsezett a beosztottaival.

Henderson másnap újra találkozott a Berlinbe érkező Hitlerrel. A Führer paktumot ajánlott Nagy-Britanniának Lengyelország megszállása után, de feldühödött, amikor Henderson közölte vele, hogy bármiféle megegyezés csak akkor jöhet létre, ha felhagy az agresszióval és kivonul Csehszlovákiából. Hitler ismét kijelentette, hogy ha háborúzni kell, akkor inkább most teszi meg, nem öt vagy tíz évvel később. Aznap éjjel – Hitler legnagyobb meglepetésére és döbbenetére – hivatalosan is létrejött az angol–lengyel szövetség.

Berlinben a brit diplomaták a legrosszabbra számítottak. „Az összes holminkat a nagykövetség báltermébe hordtuk – írta egyikük –, amely lassan már úgy nézett ki, mint a Victoria pályaudvar a kikötőből érkező vonat befutása után.”22 A nagy-britanniai, franciaországi és lengyelországi német követséget utasították, hogy minden német nemzetiségű civilt küldjenek vissza a Reichbe vagy egy semleges államba.

Augusztus 26-án, szombaton a német kormány törölte a programból a tannenbergi csata 25. évfordulójának megünneplését, de a ceremónia előkészületeit a Kelet-Poroszországban végrehajtott nagyszabású csapatösszevonások álcázására használták fel. Az öreg Schleswig-Holstein csatahajó egy nappal korábban megérkezett Gdańsk partjaihoz, elméletileg baráti látogatásra, de a lengyel kormányt nem értesítették. A lövegek megtöltve várták, hogy össztüzet zúdítsanak a Visztula torkolata melletti Westerplatte-félsziget lengyel állásaira.

Berlinben azon a hétvégén a lakosság a ragyogó időjárást élvezte. A Wannsee Grunewald partja megtelt napfürdőzőkkel és úszókkal. Láthatóan nem voltak tudatában a háború fenyegetésének annak ellenére, hogy bejelentették a jegyrendszer bevezetését. A brit nagykövetség személyzete a pincében tárolt pezsgőkészletet tizedelte. Felfigyeltek a szokatlanul nagyszámú katonára az utcákon, akik közül sokan új, sárga csizmát viseltek, még meg sem színezte őket a cipőpaszta.

Az invázió kezdetét arra a napra tervezték, de Hitlert megzavarta Nagy-Britannia és Franciaország kiállása Lengyelország mellett, ezért az utolsó pillanatban elnapolta a támadást. Még mindig a brit tétovázás jeleit várta. Történt egy kellemetlen eset is, az egyik Brandenburg kommandós egység nem kapta meg időben a halasztási üzenetet, és benyomult Lengyelországa, hogy elfoglaljon egy kulcsfontosságú hidat.

Hitler továbbra is abban reménykedett, hogy Lengyelországra háríthatja a felelősséget az invázióért, ezért úgy tett, mintha beleegyezne a tárgyalásokba a másik három állammal. Ám mindez csupán színjáték volt. Semmiféle feltétellel nem állt elő a lengyelek felé, nem hívott küldöttséget Varsóból, és az invázió új időpontját augusztus 30-ban állapította meg. Augusztus 28-án ismét utasította a hadsereget, hogy készüljön fel a reggeli támadásra szeptember 1-jén.

Ribbentrop közben elérhetetlenné vált a lengyel és brit követeknek. Ez a viselkedés tökéletesen illett megszokott testtartásához: gyakran lehetett látni, amint zárkózottan néz valahová a távolba, ügyet sem vetve a körülötte állókra, mintha nem lennének méltók rá, hogy megossza velük a gondolatait. Végül augusztus 30-án éjfélkor fogadta Hendersont – ebben az időpontban jártak le a nem közvetített békefeltételek. Henderson tudni akarta, mik ezek a feltételek egyáltalán. „Ribbentrop elővett egy hosszú dokumentumot – emlékezett vissza –, melyet németül felolvasott, vagy inkább csak meglehetősen ingerült morgással átfutott rajta. Amikor befejezte, udvariasan megkértem, hogy én is megnézhessem. Herr von Ribbentrop ezt kategorikusan megtagadta, megvető mozdulattal az asztalra dobta a papírt, és azt mondta, immár nincs jelentősége, mivel a lengyel követség éjfélig nem érkezett meg Berlinbe.”23 Hitler másnap kiadta az 1. számú direktívát a Fehér hadműveletre, vagyis Lengyelország lerohanására, amit az előző öt hónap során dolgoztak ki.

Párizsban komor belenyugvással fogadták az eseményeket, még élénken élt bennük az előző konfliktus több mint egymillió halottjának emléke. Nagy-Britanniában szeptember 1-jén bejelentették a gyermekek tömeges evakuációját Londonból, de a lakosság zöme még mindig azt hitte, hogy a náci vezér csak blöfföl. A lengyeleknek nem voltak illúzióik, Varsóban mégsem estek pánikba, eltökélten várták a támadást.

A nácik végső kísérlete egy casus belli megteremtésére hűen jellemezte a módszereiket. A fekete propagandának ezt a részét Reinhard Heydrich, Heinrich Himmler Reichsführer-SS helyettese tervelte ki. Heydrich gondos válogatás után kiválasztotta legmegbízhatóbb SS-embereit, akiknek meg kellett támadniuk egy német határállomást és a határ melletti Gleiwitz rádiótornyát, majd onnan üzenetet küldeni lengyelül. Az SS-ek lelőnek néhány foglyot a sachenhauseni koncentrációs táborból, akiket előtte elkábítanak és lengyel egyenruhába öltöztetnek, majd ott hagyják a holttestüket bizonyítékként. Augusztus 31-én délután Heydrich telefonon felhívta a terv élére helyezett tisztet, és megadta az akció indítását jelző kódot: „A nagymama halott!”24 Hátborzongatóan szimbolikus jelentése volt, hogy a II. világháború európai részének első áldozatai olyan foglyok lettek, akiknek egy hazugság miatt kellett meghalniuk.


2.

„Lengyelország teljes megsemmisítése”1

1939. SZEPTEMBER–DECEMBER

1939. szeptember 1-jén a hajnali órákban a német erők készen álltak, hogy átlépjék a lengyel határt. Az I. világháború veteránjainak kivételével mindegyiküknek ez volt az első éles bevetése. A katonák a sötétség leple alatt szokás szerint a túlélési esélyeiket latolgatták, és azon töprengtek, vajon nem hoznak-e szégyent magukra. Miközben a motorok beindítására vártak, egy harckocsizó parancsnok Szilézia határán így jellemezte a környező kísérteties tájat: „A sötét erdő, telihold és a ritkás talaj menti köd fantasztikus látványt nyújtott.”2

04:45-kor Gdańsk partjainál megszólaltak az első lövegek. Az 1916-os jütlandi csata veteránja, a Schleswig-Holstein a hajnal előtti sötétségben elfoglalta pozícióját a Westerplatte-félsziget mellett, és 280 mm-es lövegeivel tüzet nyitott a lengyel erődre. A hajó fedélzetén utazó haditengerészeti rohamcsapat később partra is szállt, de véres harcban visszaverték őket. Gdańskban lengyel önkéntesek siettek a Heveliusplatzon álló központi postahivatal védelmére, de esélyük sem lehetett a náci rohamosztagosok, SS- és reguláris erők ellen, akiket korábban a városba csempésztek. A csata után szinte az összes lengyel túlélőt kivégezték.

Náci zászlók jelentek meg a középületeken, és megszólaltatták a harangokat, miközben a papokat, tanárokat és a város prominenseit a zsidókkal együtt összegyűjtötték.3 A közeli Stutthof koncentrációs táborban felgyorsították a munkát, hogy elhelyezhessék az új foglyokat. A háború későbbi szakaszában Stutthof szállította a holttesteket a Gdański Anatómiai Egészségügyi Intézet kísérleteihez, ahol bőr- és szappangyártáshoz használták fel őket.4

Az invázió hatnapos halasztása lehetőséget nyújtott a Wehrmachtnak, hogy mozgósítson és hadrendbe állítson még huszonegy gyalogsági, illetve két gépesített hadosztályt. A német hadsereg így összesen már majdnem hárommillió főt, 400 000 lovat és 200 000 járművet számlált.5 Félmillió embert mozgattak a lengyel határvidékre, sokakat vaklőszerrel, azzal az utasítással, hogy hadgyakorlaton fognak részt venni. Ám a feladatukkal kapcsolatos összes bizonytalanság szertefoszlott, amikor megkapták az éles lőszert.

A lengyel haderőt ezzel szemben nem vonultatták fel maradéktalanul, mert a britek és a franciák figyelmeztették Varsót, hogy a túl korai csapatmozgások indokot szolgáltathatnának Hitlernek a támadásra. A lengyelek egészen augusztus 28-ig vártak az általános mozgósítással, de másnap azt is visszavonták a brit és francia követek kérésére, akik az utolsó pillanatban is reménykedtek a megállapodásban. Így végül csak augusztus 30-án adták ki a parancsot. Ezek a változtatások zűrzavart idéztek elő. Szeptember 1-jére a lengyel frontcsapatoknak csupán harmada foglalta el kijelölt pozícióját.

Az egyedüli reményük az volt, hogy ellenállnak, amíg a franciák nyugaton megindítják ígért offenzívájukat. Maurice Gamelin tábornok, a főparancsnok május 19-én megígérte, hogy a francia hadsereg képes „teljes erővel” előrenyomulni legfeljebb tizenöt nappal azután, hogy a kormány parancsot ad a mozgósításra.6 Ám az idő ugyanúgy a lengyelek ellen dolgozott, mint a terepviszonyok. A németeknek nem tartott sokáig, hogy északon Kelet-Poroszországból, nyugaton Pomerániából és Sziléziából, délen pedig a megszállás alatt álló Szlovákiából elérjék az ország szívét. A lengyel kormány mit sem tudott a Molotov–Ribbentrop-paktum titkos záradékáról, ezért a keleti határ védelmét nem erősítette meg. Mindaddig politikai paradoxonnak tűnt egy kettős invázió a náci és szovjet kormányok együttműködésével.

Szeptember 1-jén 04:50-kor, miközben a német csapatok a támadás pillanatára vártak, a hátuk mögül repülőgépek zúgását hallották. Amikor a Stukák, Messerschmittek és Heinkelek hullámai elhúztak a fejük felett, harsányan éljeneztek, mert tudták, hogy a Luftwaffe megelőző csapást mér a lengyel repülőterekre. Tisztjeik közölték a német katonákkal, hogy a lengyelek aljas taktikával fognak harcolni, civil franc-tireur (partizán) módszerekkel és szabotázzsal.7 Azt állították, a lengyel zsidók „a bolsevikok és németgyűlölők barátai”.8

A Wehrmacht terve az volt, hogy egyszerre támadják meg Lengyelországot északról, nyugatról és délről. Az előrenyomulásnak „gyorsnak és könyörtelennek” kellett lennie, a páncélososzlopok és a Luftwaffe feladata volt, hogy lecsapjanak a lengyelekre, mielőtt erős védvonalat alakíthatnának ki.9 Az Észak hadseregcsoport egységei Pomerániából és Kelet-Poroszországból indultak el. Legfőbb feladatuk az volt, hogy átvágják a Gdański Folyosót és előrenyomuljanak a délnyugati irányban fekvő Varsó felé. A Dél hadseregcsoport Gerd von Rundstedt vezérezredes parancsnoksága alatt a déli Sziléziából, szélesebb fronton tör előre Varsó felé. Ennek a két hadseregcsoportnak kellett bekerítenie a lengyel hadsereg zömét a Visztulától nyugatra. A déli sarló közepét alkotó 10. hadsereg rendelkezett a legtöbb gépesített alakulattal. Tőle jobbra a 14. hadsereg Krakkó felé veszi az irányt, miközben három hegyi hadosztály, egy páncéloshadosztály, egy gépesített hadosztály és három szlovák hadosztály északi irányban indít támadást Szlovákia német bábállamából.

Berlin közepén az invázió reggelén SS-őrök sorakoztak a Wilhelmstrassén és az Unter den Linden mentén, amikor Hitler a Birodalmi Kancellária épületéből átment a Kroll Operaházba. Itt ülésezett a Reichstag, miután 1933-ban, alig egy hónappal a nácik hatalomra kerülése után a nevezetes tűz elemésztette a parlament épületét. Közölte, hogy Lengyelországgal szembeni méltányolható követeléseit – melyeket gondos elővigyázatossággal soha nem juttatott el Varsóba – elutasították. Ezt a „tizenhat pontos béketervet” aznap cinikus módon bemutatták, hogy demonstrálják a varsói kormányzat felelősségét a konfliktus kirobbanásában. Hangos éljenzés közepette jelentette be Gdańsk visszacsatolását a birodalomhoz. Dr. Carl Jakob Burckhardtot, a Népszövetség helyi főbiztosát távozásra kényszerítették.10

Londonban, amint megbízható forrásból hitelesítették az invázió hírét, Chamberlain kiadta az általános mozgósítási parancsot. Az előző tíz nap folyamán Nagy-Britannia megtette az első lépéseket a háborúra való felkészülésben. Chamberlain nem akart teljes mozgósítást, mert az láncreakciót válthatott volna ki Európában, akárcsak 1914-ben. A légvédelem és a partvédelem kapott elsődleges prioritást. A hozzáállás drámai módon megváltozott, amint megérkeztek a hírek a német invázióról. Most már senki nem hitte, hogy Hitler csak blöfföl. A hangulat az országban és az alsóházban sokkal nagyobb eltökéltséget tükrözött, mint az előző évi müncheni válság előtt. A kabinetnek és a külügyminisztériumnak ennek ellenére majdnem egy teljes napjába került, hogy megfogalmazzanak egy ultimátumot Hitlernek, melyben követelik a csapatok kivonását Lengyelországból. Az irat még befejezve sem hasonlított valódi ultimátumra, mert hiányzott belőle az időkorlát.

Miután a francia minisztertanács megkapta berlini nagykövete, Robert Coulondre jelentését, Daladier másnap kiadta a parancsot a teljes mozgósításra. „A »háború« szó egyszer sem hangzott el a megbeszélés folyamán” – jegyezte fel az egyik jelenlévő.11 Csupán eufemizmusokkal beszéltek róla. Mindkét fővárosban parancsot adtak a gyermekek evakuációjára. Mindenhol arra számítottak, hogy az ellenségeskedés nagyszabású bombázásokhoz fog vezetni. Aznap este már Londont és Párizst is elsötétítették.

Párizsban az invázió híre döbbenetet keltett, mivel a megelőző napokban egyre nőtt a remény, hogy sikerül elkerülni az európai konfliktust. Georges Bonnet külügyminiszter háborodott fel leginkább, és a lengyeleket okolta „ostoba és makacs hozzáállásuk” miatt.12 Mussolinit akarta bevonni közvetítőként egy újabb, müncheni stílusú megegyezéshez. Ám a „mobilisation générale” (általános mozgósítás) folytatódott, a párizsi Gare de l’Estről egymás után gördültek ki Metz és Strasbourg felé a tartalékosokkal megrakott szerelvények.

Nem meglepő módon a varsói lengyel kormány tagjai attól féltek, hogy a szövetségeseknek ismét inukba száll a bátorságuk. A pontatlan ultimátum és a határidő hiánya miatt még a londoni politikusok is úgy vélték, Chamberlain megpróbálja elkerülni a beavatkozást Lengyelországban. Ám Nagy-Britannia és Franciaország a konvencionális diplomáciai utat követték, mintha hangsúlyozni akarták volna, mennyire különböznek a bejelentés nélküli villámháború elindítóitól.

Berlinben szeptember 1-jének éjszakája szokatlanul forró volt. Csak a holdfény világította meg a Reich fővárosának utcáit, ahol egy esetleges lengyel légi csapás esetére elsötétítést rendeltek el. És egy újfajta elsötétítést is bevezettek. Goebbels törvénybe iktatta, hogy súlyos bűnnek minősül külföldi rádióadásokat hallgatni. Ribbentrop nem volt hajlandó egyszerre fogadni a brit és francia nagyköveteket, ezért Henderson 21:20-kor adta át kormánya követelését a német csapatok azonnali kivonásáról Lengyelországból. Coulondre félórával később tette ugyanezt a franciák nevében. Hitlert talán felbátorította az üzenetek határozatlan hangvétele, mert továbbra is meg volt győződve róla, hogy az utolsó pillanatban mindkét kormány meghátrál.

Másnap a brit követség dolgozói elbúcsúztak német alkalmazottaiktól, és átköltöztek az egysaroknyira lévő Adlon Hotelbe. Mintha bizonyos fokú diplomáciai zűrzavar uralkodott volna el mindhárom fővárosban. Londonban úgy tűnt, a kormány megalkuvó politikát folytat, de a késlekedés annak volt köszönhető, hogy a franciák jelezték, több időre van szükségük a tartalékosok mozgósításához és a civilek evakuálásához. Mindkét kormány meg volt győződve róla, hogy egyszerre kell cselekedniük, de Georges Bonnet és szövetségesei továbbra is azért küzdöttek, hogy elodázzák a végzetes pillanatot. Sajnos a hírhedten döntésképtelen Daladier engedélyezte Bonnet-nak, hogy folytassa egy tárgyalás előkészületeit a fasiszta kormánnyal Rómában. Bonnet áttelefonált Londonba a britek támogatását kérni, de Lord Halifax, a külügyminiszter és Chamberlain is kitartott amellett, hogy semmiféle párbeszédre nem kerülhet sor, amíg német csapatok tartózkodnak Lengyelország területén. Halifax még az olasz külügyminisztert, Ciano grófot is felhívta, hogy ne maradjanak kétségek az ügyben.

A határidő közlésének elmulasztása az ultimátumban még aznap délután kabinetválságot idézett elő Londonban. Chamberlain és Halifax kijelentették, hogy a franciákkal összhangban kell cselekedniük, vagyis a végső döntést együtt kell meghozniuk. Ám a szkeptikusok a jelenlévő vezérkar támogatásával elutasították ezt a logikát. Attól tartottak, hogy határozott brit kezdeményezés nélkül a franciák nem lépnek. Dönteni kellett a határidőről. Chamberlaint még nagyobb megrázkódtatás érte három órával később, amikor az alsóházban szólalt fel. Magyarázatát a késlekedésről ellenséges csend fogadta. Végül Arthur Greenwood, a Munkáspárt vezére emelkedett szólásra, és még a megrögzött konzervatívok is így biztatták: „Beszéljen Anglia nevében!” Greenwood egyértelművé tette, hogy Chamberlainnek másnap reggel felelnie kell a ház előtt.

Aznap éjjel, miközben odakint vihar tombolt, Chamberlain és Halifax magukhoz hívatták a Downing Streetre a francia nagykövetet, Caharles Corbint. Felhívták Párizst, beszéltek Daladier-val és Bonnet-val. A francia kormány továbbra sem akart sietni, bár Daladier néhány órával korábban megkapta a Chambre de Deputés (képviselő-testület) teljes támogatását a háborúhoz. (A „háború” szót francia körökben továbbra is babonás félelemmel kerülték. Ehelyett a Bourbon-palotában lezajlott vita során olyan eufemizmusokat használtak, mint „kötelezettség a nemzetközi helyzetre való tekintettel”.) Mivel Chamberlain most már meg volt győződve róla, ha nem állnak elő egy pontos ultimátummal, a kormányától másnap reggel megvonják a bizalmat, Daladier végül belátta, hogy Franciaország sem késlekedhet tovább. Megígérte, hogy országa másnap szintén továbbítja ultimátumát. Chamberlain ezután összehívta a brit kabinetet. Nem sokkal éjfél után megegyezésre jutottak a végső ultimátum szövegének vázlatában. Az üzenetet másnap 09:00-kor elküldik Sir Nevile Hendersonnak Berlinbe. Két órával később lejár a határidő.

Szeptember 3-án, vasárnap reggel Sir Nevile Henderson végrehajtotta, amire utasították. Hitler, akit Ribbentrop folyamatosan azzal nyugtatott, hogy a britek biztosan visszakozni fognak, láthatóan megdöbbent. Miután felolvasták neki a szöveget, hosszú csend következett. Végül dühösen Ribbentrophoz fordult, és megkérdezte: „És most mi lesz?”13 Az arrogáns és nagyképű Ribbentrop, akit saját anyósa is „különlegesen veszélyes fajankónak” tartott, hosszú ideje hangoztatta a Führernek, miszerint pontosan tudja, hogyan reagálnak majd a britek.14 Most neki is a torkán akadt a szó. Miután később Coulondre is átadta a francia ultimátumot, Göring azt mondta Hitler tolmácsának: „Ha elveszítjük ezt a háborút, az Úr könyörüljön rajtunk.”

Az előző éjszakai vihar után London tiszta és napsütéses reggelre ébredt. Berlinből nem jött válasz az ultimátumra, mire a Big Ben tizenegyet kongatott. Henderson Berlinből telefonon megerősítette, hogy ő sem hallott semmit. A kancellárián az egyik titkár megállította az iroda óráját tizenegynél, és ráragasztott egy cetlit az üvegre azzal a szöveggel, hogy az órát nem indítják újra, amíg Hitler vereséget nem szenved.

Chamberlain 11:15-kor rádióbeszédet intézett a nemzethez a Downing Street 10. kabinetirodájából. Az emberek országszerte felálltak, amikor meghallották a nemzeti himnuszt. Sokan könnyeztek. A miniszterelnök egyszerűen, de választékosan beszélt, sokaknak viszont az tűnt fel, milyen fáradtnak és szomorúnak tűnik a hangja. A rövid beszédet követően megszólaltak a légvédelmi szirénák. Az emberek letódultak a pincékbe és óvóhelyekre, várták a fekete repülősziluettek hullámait. Ám ez csak hamis riadó volt, és nemsokára fel is hangzott a lefújó jelzés. A polgárok jellegzetes brit módon reagáltak, a legtöbben feltettek melegedni egy kanna teavizet. És mégis, a valódi reakció korántsem volt ilyen flegmatikus, amint az a Mass Observation nevű közvélemény-kutató szervezet jelentéséből is kiderül. „Szinte minden jelentősebb városról azt pletykálták, hogy a háború első napjaiban porig bombázták – áll a jelentésben. – Több száz szemtanú látott lángolva lezuhanó repülőgépeket.”15

A városon háromtonnás teherautók vágtak át, platójukon katonákkal, akik az „It’s a Long Way to Tipperary”-t énekelték. A dal a vidám dallam ellenére az I. világháború borzalmait juttatta az emberek eszébe. London felöltötte háborús ruházatát. A Knightsbridge barakkjaival szemben, a Hyde Parkban gőzüzemű kotrógépek ásták ki a földet, amit aztán homokzsákokba töltve a kormányzati épületekhez szállítottak. A királyi gárda tagjai a Buckingham-palotánál levetették medvebőr kucsmájukat és skarlátvörös zubbonyukat, most acélsisakot és élére vasalt harci gyakorlót viseltek. Ezüst légvédelmi léggömbök lebegtek a város felett, teljesen megváltoztatva a látképet. A vörös postaládákat a mérges gázokat jelző sárga érzékelőfestékkel kenték be. Az ablakokra papír ragasztócsíkokat tapasztottak, hogy mérsékeljék a repkedő üvegszilánkok jelentette veszélyt. Maguk az emberek is átalakultak, többen viseltek egyenruhát, a civilek pedig kartondobozban cipelték magukkal gázmaszkjukat. A vasútállomásokat megtöltötték az evakuálásra váró gyermekek, a ruhájukhoz tűzött poggyászcímkére ráírták a nevüket és címüket, sokan rongybabát vagy játék mackót szorongattak. Éjszaka, az elsötétítés után semmit nem lehetett felismerni. Mindössze néhány sofőr merészkedett elő fokozott óvatossággal, félig árnyékolt lámpákkal. A legtöbben csak ültek otthon, és behúzott függönyök mögött hallgatták a rádión a BBC híreit.16

A nap folyamán Ausztrália és Új-Zéland is hadat üzent Németországnak. India brit fennhatóságú kormányzata ugyanezt tette, de anélkül, hogy konzultált volna az indiai politikai vezetőkkel. Dél-Afrika három nappal később követte példájukat egy kormányváltás után, Kanada pedig hivatalosan egy héttel később lépett hadba. Aznap éjjel a brit Athenia gőzöst elsüllyesztette a német U–30 tengeralattjáró.17 A 112 halottból 28 észak-amerikai volt. Azon a napon így szinte nem is kapott figyelmet Chamberlain nem túl lelkes döntése, amivel kormánya tagjává tette legnagyobb kritikusát. Churchill visszatérése a Tengernagyi Hivatalba, melyet a legutóbbi háború során vezetett, arra késztette a haditengerészeti vezérkari főnököt, hogy a Királyi Haditengerészet minden hajójának leadja az üzenetet: „Winston visszatért!”

Berlinben nem nagyon ünnepeltek, amikor a brit hadüzenet nyilvánossá vált. A legtöbb németet megdöbbentette és sokkolta a hír. Hittek Hitler pimasz szerencséjében, hitték, hogy európai konfliktus nélkül is meg tudja szerezni Lengyelországot. Aztán Bonnet minden köntörfalazási kísérlete ellenére a francia ultimátum (melyből még mindig hiányzott a „háború” szó) szintén lejárt 17:00-kor. Bár a Franciaországban uralkodó általános nézet a rezignált belenyugvás, az il faut en finir volt – „ha így kell lennie, hát legyen” –, az antimilitarista baloldaliak egyetértettek a defetistákkal abban, hogy nem akarnak „meghalni Gdańskért”. Még riasztóbb jel volt, hogy bizonyos francia főtisztek elkezdték meggyőzni magukat arról, hogy a britek rángatták bele őket a háborúba. „A britek adtak nekünk egy fait accomplit – írta Paul de Villeume tábornok, a kormány fő összekötő tisztje –, mert féltek, hogy elpuhulunk.”18 Kilenc hónappal később már a következő miniszterelnökre, Paul Reynaud-ra gyakorolt defetista befolyást.

A kettős hadüzenet hírét Varsóban kitörő örömmel fogadták. A lengyelek nem tudtak a francia kételyekről, összegyűltek a két nagykövetség előtt. A rádióban a három nemzet himnuszát játszották. A vad optimizmus meggyőzte a lengyeleket arról, hogy az ígért francia offenzíva gyorsan a javukra fordítja a háború állását.

Más helyeken sokkal csúfabb jelenetek játszódtak le. A lengyelek néhol etnikai német szomszédaikon álltak bosszút az invázióért. A váratlan háború okozta félelem, düh és zűrzavar következtében több támadás is érte a német nemzetiségűeket. Szeptember 3-án Brombergben valaki tüzet nyitott az utcán a lengyelekre, ami kirobbantotta a mészárlást, és 223 etnikai német halt meg, bár a hivatalos német feljegyzések szerint az áldozatok száma az ezret is elérte.19 A Lengyelország egész területén megölt etnikai németek száma a becslések szerint 2000 és 13 000 közé tehető, bár talán a 6000 jár a legközelebb a valósághoz.20 Goebbels pedig 58 000 áldozatról beszélt, hogy megpróbálja indokolni a németek későbbi etnikai tisztogatását.

Az európai háború első napján a Pomerániából támadó 4. német hadsereg a legszélesebb pontján biztosította a Gdański Folyosót. Kelet-Poroszország ezzel újra csatlakozott a birodalomhoz. A 4. hadsereg előőrsei ezenkívül hídfőállást foglaltak a Visztula alsó folyásán.

A Kelet-Poroszországból induló 3. hadsereg a délkeleti Narev folyó irányába nyomult, hogy átkarolja Modlint és Varsót. A Dél hadseregcsoport eközben visszaszorította a Łódźi és Krakkói hadseregeket, súlyos veszteségeket okozva a lengyeleknek. A Luftwaffe, miután megsemmisítette a lengyel légierő zömét, most a Wehrmacht csapatainak közvetlen támogatására összpontosított, illetve a lengyel vonalak mögötti városokat támadta, hogy gátolja a kommunikációt.

A német katonák elborzadva és megvetéssel figyelték a szegényebb lengyel falvakban uralkodó állapotokat. Sokban nem is laktak lengyelek, csak zsidók. A katonák a településeket „mocskosnak és elmaradottnak” látták.21 A németek reakciója még hevesebb volt, amikor kaftános, szakállas „keleti zsidókkal” találkoztak. Megjelenésük, „cikázó tekintetük”, „hízelkedő viselkedésük”, ahogy „tiszteletteljesen levették a kalapjukat”, szinte tökéletesen egyezett a náci propaganda karikatúráival a Der Stürmer című antiszemita újságban, és semmi hasonlóságot nem mutattak a Reich területére visszatelepült zsidókkal.22,23,24,25 „Aki addig nem volt a zsidók könyörtelen ellensége, most azzá vált” – írta egy őrvezető.26 Nem csak az SS tagjai, de a közönséges német katonák is élvezettel bántalmazták a zsidókat: megverték őket, levágták az öregek szakállát, megszégyenítették, sőt megerőszakolták a fiatal nőket (a fajkeveredést tiltó nürnbergi törvények ellenére), és felgyújtották a zsinagógákat.

A katonák emlékeztek a figyelmeztetésekre a szabotázsakciók veszélyeiről és a franc-tireur-ök aljas támadásairól. Ha valahol lövés dördült, a gyanú azonnal a környékbeli zsidókra terelődött, bár a partizánakciókat minden valószínűség szerint inkább a lengyelek hajtották végre. Több mészárlást is az indított el, hogy egy ideges őrszem tüzet nyitott, és mások is csatlakoztak a lövöldözéshez; a német katonák gyakran egymást is lőtték. A tiszteket felháborította a fegyelem hiánya, de képtelenek voltak gátat szabni a Freischärlerpsychosénak, vagyis a megszállott félelemnek attól, hogy valakit felfegyverzett civilek támadnak meg.27 (Időnként Heckenschützenpsychosénak is hívták – megszállott félelem attól, hogy valakit lelőnek egy sövény mögül.) Ám az ilyen esetek után bekövetkező vak bosszút még a tisztek sem akarták megakadályozni. A katonák gránátokat dobtak a pincékbe, ahol nem partizánok, hanem családok kerestek menedéket. Mindezt jogos önvédelemnek tekintették, nem háborús bűntettnek.

A német hadsereg partizán megszállottsága sok azonnali kivégzéshez és falu felgyújtásához vezetett. Nagyon kevés egység vesztegette az időt jogi eljárásokra. Nézetük szerint a lengyelek és a zsidók egyszerűen nem érdemelték meg a rájuk fordított időt. Némelyik alakulat jóval több civillel végzett, mint mások. Hitler testőrsége, az SS Leibstandarte Adolf Hitler a legrosszabbak közé tartozott. A gyilkosságok többségét azonban a vonalak mögött hajtották végre az SS Einsatzgruppék, a Biztonsági Rendőrség és a bosszúra szomjazó Volksdeutscher Selbstschutz milícia tagjai.

Német források szerint több mint 16 000 civilt végeztek ki az öthetes hadjárat során.28 A valódi szám ennél jóval magasabb lehet, az év végére megközelíthette a 65 000-et.29 Az etnikai német milícia mintegy 10 000 lengyelt és zsidót mészárolt le Mniszek mellett, a Karlshof melletti erdőben pedig további 8000-et. Házakat, néha egész falvakat gyújtottak fel kollektív megtorlásként. Összesen mintegy 500 falut és várost égettek porig. Néhány helyen a német előrenyomulás vonalát éjjelente a lángoló települések vörös izzása jelezte a horizonton.

Hamarosan már a lengyelekkel együtt a zsidók is elrejtőztek, amikor közeledtek a németek. A katonák ettől még idegesebbé váltak, mivel meg voltak győződve nemcsak arról, hogy a pincék és padlások kémlelőrésein át figyelik őket, hanem hogy láthatatlan fegyverek szegeződnek rájuk. Néha úgy tűnt, mintha a katonák csak azért akarták volna elpusztítani ezeket a „természetellenes és ellenséges” falvakat, hogy a fertőzés, amit előidéztek az elmékben, ne terjedhessen át a szomszédos Németországra. Ez azonban nem gátolta meg őket, hogy minden adandó alkalommal fosztogassanak – ruhát, pénzt, ékszert, élelmet és ágyneműt. Újabb ok-okozati zavar, hogy a gyűlölet, amivel az invázió során szembesültek, valahogy mintha igazolta volna magát az inváziót.

Bár a lengyel hadsereg gyakran elkeseredett bátorsággal harcolt, súlyos hátrányban volt nem csupán elavult fegyverzete, de mindenekelőtt a rádiók hiánya miatt is. Egy egység visszavonulását nem tudták jelezni a szárnyaknak, ami sok esetben katasztrófával végződött. Śmigły-Rydz főparancsnok meg volt győződve róla, hogy a háborút elvesztették. Még ha a franciák meg is indítják az ígért offenzívát, már az is későn érkezett volna. Szeptember 4-én az egyre magabiztosabb Hitler közölte Goebbelsszel, hogy nem fél a nyugati támadástól. Kartoffelkrieget, statikus „krumpliháborút” várt azon a fronton.30

Krakkó ősi egyetemvárosát szeptember 6-án foglalta el a 14. hadsereg, és Rundstedt Dél hadseregcsoportjának előrenyomulása folytatódott, miközben a lengyel védők kétségbeesetten vonultak vissza. Ám három nappal később a hadsereg főparancsnoksága, az Oberkommando der Heeres (OKH) aggódni kezdett amiatt, hogy a lengyel csapatok a Visztulától nyugatra megmenekülhetnek a tervezett bekerítés elől. Ezért az Észak hadseregcsoport két hadtestét utasították, hogy menjenek tovább kelet felé, ha szükséges, egészen a Bug folyó vonaláig, vagy még annál is tovább, és hozzanak létre egy második csapdát.

Gdańsk mellett a westerplattei állások hős lengyel védői kifogytak a lőszerből, és szeptember 7-én végleg megsemmisítették őket a Stukák és a Schleswig-Holstein nehézlövegei. Az öreg csatahajó ezután északnak fordult, hogy támogassa a támadást Gdynia kikötőjénél, amely egészen szeptember 19-ig kitartott.

Lengyelország középső részén az ellenállás megszilárdult, ahogy a németek egyre közelebb értek a fővároshoz. A 4. páncéloshadosztály egyik egysége szeptember 10-én elérte a várost, de vissza kellett vonulnia. A lengyelek eltökéltségét jól mutatta, hogy összevont tüzérségük a Visztula keleti partján készen állt akár a város bombázására is. Szeptember 11-én a Szovjetunió visszahívta nagykövetét és diplomatáit Varsóból, de a lengyelek még mindig nem sejtették, hogy keletről fogják hátba döfni őket.

Más helyeken a németek gépesített egységeik segítségével bekerítették a lengyel csapatokat, és rengeteg foglyot ejtettek. Szeptember 16-án a németek Varsótól nyolcvan kilométerre keletre nagyszabású átkaroló műveletbe kezdtek, két teljes lengyel hadsereget ejtettek csapdába a Bzura és Visztula folyók villájában. A csapatösszevonásokat támadó Luftwaffe csapásai végül megtörték a lengyel ellenállást. A németek összesen mintegy 120 000 foglyot ejtettek. A bátor lengyel légierő 159 régi típusú gépének – a leginkább Lysanderekre hasonlító P–11-esekenek – esélye sem lehetett a karcsú Messerschmittek ellen.

A nyugati szövetséges offenzívával kapcsolatos lengyel illúziók hamarosan végképp szertefoszlottak. Gamelin tábornok a francia miniszterelnök, Daladier beleegyezésével nem volt hajlandó lépni, amíg a Brit Expedíciós Haderő el nem foglalja kiinduló állásait, és nem mozgósítják a teljes tartalékot. Azzal érvelt, hogy Franciaországnak katonai felszerelést kell vásárolnia az Egyesült Államoktól. A francia hadsereg katonai doktrínája egyébként is a védekezésre épített. Gamelin a lengyeleknek tett ígéret ellenére tartott egy nagyszabású offenzíva megindításától, mert úgy vélte, a Rajna völgyén és a németek Nyugati Falán nem sikerülne áttörniük. A britek hozzáállása sem volt sokkal agresszívebb. Ők Siegfried-vonalnak nevezték a Nyugati Falat, ahová a „furcsa háború” egyik vidám nótája szerint majd kiakasztják száradni a ruháikat. A britek úgy érezték, az idő nekik dolgozik, és különös logikával azt gondolták, Németország blokádja a legjobb stratégia, ügyet sem vetve rá, hogy a Szovjetunió mindennel elláthatja Hitlert, amire a hadiiparának szüksége van.

Sok brit szégyenkezett a lengyelek megsegítésében mutatkozó tétovaság miatt. A RAF megkezdte a repüléseket Németország felett, propagandaanyagokat, pamfleteket dobtak le, innen származtak a tréfás mondások a „Mein Pamf”-ról és a „konfettiháborúról”.31 A szeptember 4-ei bombázótámadás a wilhelsmhaveni német haditengerészeti bázis ellen megszégyenítő kudarccal végződött. A Brit Expedíciós Haderő első egységei ugyanezen a napon léptek partra Franciaországban, és a következő öt hét folyamán 158 000 ember kelt át a Csatornán. Ám decemberig nem került sor összecsapásokra a német erőkkel.

A franciák nem tettek mást, mint Saarbrücken mellett néhány kilométernyire benyomultak német területre. A németek először nagyszabású támadástól tartottak. Hitler különösen aggódott, mert a hadserege zöme Lengyelországban harcolt, de az offenzíva korlátozott jellege megmutatta, hogy mindez csupán egy jelképes tett volt. A fegyveres erők főparancsnoksága, az Oberkommando der Wehrmacht (OKW) hamarosan újra megnyugodhatott. Egyetlen egységet sem kellett átvezényelni. A britek és a franciák szégyenletes módon nem teljesítették vállalt kötelezettségüket, pedig a lengyelek júliusban még a német Enigma kódoló berendezés általuk készített rekonstrukcióját is átadták nekik.

Szeptember 17-én Lengyelország mártíromsága megpecsételődött, amikor a szovjet erők az egy hónappal korábban Moszkvában aláírt titkos záradék értelmében átlépték a keleti határt. A németeket meglepte, hogy nem cselekedtek hamarabb, de Sztálin úgy kalkulált, ha túl korán lép, a nyugati szövetségesek esetleg kötelességüknek érzik hadat üzenni a Szovjetuniónak is. A szovjetek – talán előre megjósolható cinizmussal – azt állították, hogy a lengyel provokáció miatt érezték kötelességüknek megvédeni az etnikai beloruszokat és ukránokat. Ráadásul a Kreml kijelentette, hogy a Szovjetuniót nem köti többé a Lengyelországgal kötött megnemtámadási szerződés, mert a varsói kormány megszűnt létezni. A lengyel vezetőség valóban elhagyta Varsót aznap reggel, de alig menekültek ki a városból, a szovjet erők már körül is zárták őket. A miniszterek kénytelenek voltak a román határ felé fordulni, mielőtt a délnyugat-ukrajnai Kamenyec-Podolszkból előrenyomuló Vörös Hadsereg teljesen elzárja az utat.32

A határnál katonai és civil járművek hosszú sora vesztegelt, de aznap éjjel végül átengedték a legyőzött lengyeleket. Távozás előtt szinte mindenki magához vett egy marék földet vagy egy kisebb követ. Sokan zokogtak, néhányan öngyilkosságot követtek el. A román emberek barátságosan viselkedtek a menekültekkel, de a kormányra nagy nyomás nehezedett, a németek azt akarták, hogy küldjék vissza őket. A többségnek vesztegetéssel sikerült elkerülnie az őrizetbe vételt, kivéve, ha a tisztviselő a fasiszta Vasgárda támogatója volt. A lengyelek egy része kisebb csoportokba verődve szökött el. A bukaresti lengyel diplomaták által összeállított csoportok Konstancából és más fekete-tengeri kikötőkből hajóztak ki, hogy valamilyen módon eljussanak Franciaországba. Mások Magyarországon, Jugoszlávián és Görögországon keresztül szöktek, és voltak néhányan, akiknek komolyabb problémái adódtak, ezért északra, a balti államokba, majd onnan Svédország felé indultak.

Hitler parancsára az OKW utasította a Bug vonalán túl tartózkodó német csapatokat, hogy készüljenek fel a visszahúzódásra. A Berlin és Moszkva közötti megállapodás gondoskodott róla, hogy a titkos záradékban a Szovjetuniónak szánt területekről a német csapatkivonást összehangolják a Vörös Hadsereg alakulatainak benyomulásával.

Az első találkozásra a kelletlen szövetségesek között Breszt-Litovszktól északra került sor. Szeptember 22-én a város hatalmas erődjét ünnepi ceremónia kíséretében adták át a Vörös Hadseregnek. A résztvevő szovjet tisztek balszerencséjére ez a kapcsolat a német tisztekkel később Berija NKVD-jének fő célpontjává tette őket.

A lengyel ellenállás folytatódott, a bekerített csapatok továbbra is kitöréssel próbálkoztak, az egyes katonák pedig irreguláris csoportokká szerveződve az erdők, mocsarak és hegyek kevésbé járható részeiről küzdöttek tovább. A keletre vezető utakat eltorlaszolták a menekültek, akik lovas kocsikkal, ütött-kopott autókkal és kerékpárokkal próbáltak minél távolabb kerülni a harci zónától. „Az ellenség mindig ott volt a fejünk fölött – írta egy fiatal lengyel katona. – És ha még alacsonyra is ereszkedtek, akkor is régi Mauserjeink lőtávolságán kívül maradtak. A háború látképe hamar monotonná vált; nap nap után ugyanaz a látvány fogadott: a légi csapások elől menekülő civilek, szétszóródott konvojok, lángoló járművek. A szag elviselhetetlen volt az utakon. Az elhullott lovak elföldelésével senki nem törődött, a bűz mindent betöltött. Csak éjszaka mozogtunk, és megtanultunk menetelés közben aludni. Tilos volt rágyújtani, mert féltünk, hogy a dohány izzása a nyakunkra hozza a Luftwaffét.”33

Varsó továbbra is a lengyel ellenállás első számú bástyája maradt. Hitler türelmetlen volt, mielőbb el akarta foglalni a fővárost, ezért a Luftwaffe intenzív bombázásba kezdett. A német gépek a levegőben nem sok ellenállással találkoztak, a város pedig nélkülözte a hatékony légvédelmet. Szeptember 20-án a Luftwaffe 620 géppel támadta Varsót és Modlint. Másnap Göring nagyszabású támadásra utasította az 1. és a 4. légiflottát. A bombázás teljes erővel folytatódott – a Luftwaffe még Junkers 52-es szállító repülőgépeket is bevetett gyújtóbombák ledobására –, amíg Varsó október 1-jén meg nem adta magát. A romok alá temetett holttestek és az utcán fekvő, felpuffadt lótetemek bűze kibírhatatlan volt. A légi csapások során 25 000 civil és 6000 katona vesztette életét.

Szeptember 28-án, miközben Varsó támadás alatt állt, Ribbentrop újra Moszkvába repült és aláírt egy újabb „határvonali és barátsági megállapodást” Sztálinnal, melyben néhány ponton megváltoztatták a demarkációs vonalat. Ez átengedte Szovjetuniónak szinte egész Litvániát, cserébe a német megszállás alatt álló lengyel terület növeléséért. Megállapodtak a szovjet szektorban élő etnikai németek átszállításáról is náci területre. Sztálin rezsimje ezenkívül kiadott sok német kommunistát és más politikai ellenfelet is. Végül megegyeztek az európai háború végében, most, hogy a „lengyelkérdést” sikeresen megoldották.

Nem lehetett kétséges, ki nyerte a legtöbbet a náci–szovjet paktumot alkotó két szerződés révén. A brit haditengerészeti blokádtól tartó Németországnak most már minden a rendelkezésére állt a háború folytatásához. A Szovjetunió nemcsak gabonát, olajat és mangánt ígért, hanem közvetítőként vállalt szerepet olyan termékek beszerzéséhez is – például a gumi –, melyet Németország nem vásárolhatott meg külföldön.

A moszkvai tárgyalásokkal egy időben a szovjetek fokozatosan nyomás alá helyezték a balti államokat. Szeptember 28-án „kölcsönös támogatási” szerződést kényszerítettek Észtországra. Az elkövetkező két hétben Lettország és Litvánia is kénytelen volt aláírni egy ugyanilyen megállapodást. Annak ellenére, hogy Sztálin személyes garanciát vállalt a függetlenség tiszteletben tartására, a következő nyáron mindhárom állam betagozódott a Szovjetunióba, és az NKVD 25 000 „nemkívánatos elemet” deportált.34

Míg a nácik elfogadták Sztálin igényét a balti államokra, valamint Besszarábia romániai részére, ambícióit a Fekete-tenger partvidékével és a ploesti olajmezők közelében lévő Duna-torkolattal kapcsolatban nem csak provokatívnak, de fenyegetőnek is találták.

A szórványos, elszigetelt lengyel ellenállás még októberben is folytatódott, de a vereség mértéke letaglózó volt. A németek ellen harcoló lengyel fegyveres erők 70 000 halottat, 133 000 sebesültet és 700 000 hadifoglyot veszítettek. A teljes német veszteség 44 000 főt számlált, ebből 11 000 volt a halott.35 Az apró lengyel légierőt megsemmisítették, de a Luftwaffe 560 gépes vesztesége a hadjárat során – főként lezuhanásból és légvédelmi fegyverek tüzétől – meglepően magas volt. A szovjet invázió adatai még döbbenetesebb képet mutattak. A Vörös Hadsereg 996 halottat és 2002 sebesültet veszített, míg a lengyel veszteség a sebesülteket nem számítva 50 000-re rúgott. Ezt a különbséget talán csak a tömeges kivégzésekkel lehet megmagyarázni, valamint a következő tavaszon lezajlott mészárlásokkal, beleértve a katinyi erdőben történteket is.

Hitler nem jelentette be azonnal a lengyel állam halálát. Októberben még abban reménykedett, hogy sikerül egyezségre jutnia a franciákkal és a britekkel. A lengyelek megsegítését célzó nyugati szövetséges offenzíva elmaradása abba a hitbe ringatta, hogy a britek, és különösen a franciák nem kívánják folytatni a háborút. Október 5-én, miután oldalán Erwin Rommel vezérőrnaggyal fogadta a katonák tisztelgését a varsói díszfelvonuláson, nyilatkozott a külföldi újságíróknak. „Uraim, meg kell nézniük Varsó romjait. Legyen ez figyelmeztetés London és Párizs azon államférfijainak, akik tovább szeretnének háborúzni.”36 Másnap „békeajánlatot” jelentett be a Reichstagban. Ám amikor ezt mindkét szövetséges kormány elutasította, és egyértelművé vált, a Szovjetunió minden lengyel identitásától meg akarja szabadítani a zónát, Hitler Lengyelország teljes megsemmisítése mellett döntött.

A német megszállás alatt álló Lengyelországot felosztották központi és délkeleti Generalgouvernementre (Főkormányzóság), valamint a birodalomhoz csatolt területekre (Gdańsk–Nyugat-Poroszország és Kelet-Poroszország északon, Wartheland nyugaton és Felső-Szilézia délen). Nagyszabású etnikai tisztogató program indult, hogy kiürítsék ez utóbbi, „németesített” körzeteket. Ide akarták beköltöztetni a „népi németeket (Volksdeutsche) a balti államokból, Romániából és a Balkán más államaiból. A lengyel városokat átnevezték. Łódź Litzmannstadt lett egy német tábornok után, akit itt öltek meg az I. világháborúban. Poznań visszakapta porosz nevét (Posen), és Warthegau fővárosává tették.

A lengyelországi katolikus egyházat, az ország hazafiasságának szimbólumát folyamatosan zaklatták és üldözték, a papokat letartóztatták és deportálták. Hogy eltöröljék a lengyel kultúrát és lehetetlenné tegyék egy jövőbeli vezetőség létrejöttét, iskolákat és egyetemeket zártak be. Csak a legalapvetőbb oktatást engedélyezték, ami a modern helóták kasztjának elegendő volt. A Krakkói Egyetem professzorait és tanárait novemberben a sachsenhauseni koncentrációs táborba deportálták. A lengyel politikai foglyokat az oświęcimi lovassági barakkokba küldték – a helyet később átnevezték Auschwitzra.

A náci párt tisztségviselői nagyszámú lengyelt választottak ki németországi munkára, valamint fiatal nőket háztartási alkalmazottnak. Hitler elmondta a hadsereg főparancsnokának, Walther von Brauchitsch tábornoknak, hogy „olcsó rabszolgákra” van szükségük, és ki akarják söpörni a „csőcseléket” az újonnan megszerzett német területekről.37 A szőke, árja ideát megtestesítő gyermekeket Németországba küldték adoptálásra. Albert Förster, Gdańsk–Nyugat-Poroszország Gauleitere azonban felbőszítette a faji tisztaság híveit, amikor engedélyezte nagyszámú lengyel átminősítését etnikai németté. Az érintett lengyelek számára, bármilyen megszégyenítő és visszataszító megoldás is volt, ez az átsorolás jelentette az egyetlen utat a kilakoltatás és a deportálás elkerülésére. A férfiakat azonban hamarosan besorozták a Wehrmachtba.

Hitler október 4-én amnesztiát adott mindazoknak a katonáknak, akik foglyokat és civileket öltek meg. Indoklása szerint hívei „a lengyelek által elkövetett atrocitások feletti keserűségükben” cselekedtek.38 Sok tisztet nyugtalanított mindaz, amit ők a katonai fegyelem lazulásaként értelmeztek. „Borzalmas jeleneteknek voltunk szemtanúi, német katonák gyújtogattak és romboltak, gyilkoltak és fosztogattak gondolkodás nélkül – írta az egyik tüzérzászlóalj parancsnoka. – Felnőtt emberek, akik mintha nem is tudták volna, mit tesznek, lelkifurdalás nélkül szegték meg a törvényeket és utasításokat, mocskolták be a német katonai becsületet.”39

Johannes Blaskowitz altábornagy, a 8. hadsereg főparancsnoka hevesen tiltakozott az ellen, hogy az SS és szövetségesei – a Sicherheitspolizei (biztonsági rendőrség) és a Volksdeutscher Selbstschutz – civileket gyilkolnak. Amikor Hitler ezt meghallotta, dühösen üzente: „Ön nem az üdvhadsereget vezette háborúba!”40 A hadseregtől érkező többi tiltakozásra is ugyanilyen keresetlen szavakkal válaszolt. Sok német tiszt azonban továbbra is úgy vélte, Lengyelország nem érdemli meg, hogy létezzen. Nem nagyon akadt olyan, aki morális alapon emelt volna szót az invázió ellen. Az idősebb tisztek az I. világháborút követő zűrzavaros időszakban a Freikorpsnál szolgáltak, és részt vettek néhány heves csatározásban a lengyelek ellen, főként Sziléziában.

Sok szempontból a lengyel hadjárat és következményei Hitler Rassenkriegjének, a Szovjetunióval folytatott későbbi fegyverkezési versenyének főpróbája volt. Körülbelül 45 000 lengyel és zsidó civilt öltek meg többnyire egyszerű német katonák. Az SS Einsatzgruppék elmegyógyintézetek lakóit géppuskázták le. A Tannenberg művelet keretében mindegyik hadsereg hátsó lépcsőjébe egy-egy Einsatzgruppét vezényeltek, az ő dolguk volt elfogni és megölni az arisztokratákat, bírókat, nevesebb újságírókat, professzorokat és bárki mást, aki a jövőben esetleg a lengyel ellenállási mozgalom élére állhatott volna. Szeptember 19-én Heydrich SS-vezérezredes nyíltan közölte Franz Halder tábornokkal, a hadsereg vezérkari főnökével, hogy „tisztogatás lesz: zsidók, értelmiségiek, papok, arisztokraták”.41 A folyamat először még meglehetősen kaotikusan zajlott, különösen az etnikai német milícia esetében, de az év vége felé már sokkal szervezettebbé és következetesebbé vált.

Bár Hitler gyűlölete a zsidók irányában sosem ingott meg, az 1942-ben elkezdődött ipari méretű fajirtás nem mindig képezte terve részét. Fürdőzött saját megszállott antiszemitizmusában, és elterjesztette azt a náci eszmét, hogy Európát meg kell „tisztítani” a zsidó befolyástól. Ám a háború előtti terveiben nem szerepelt a teljes megsemmisítés. Akkor még csak arra összpontosított, hogy olyan nyomást gyakoroljon a zsidókra, amitől kénytelenek lesznek emigrálni.

A náci politika a „zsidókérdéssel” kapcsolatban folyamatosan ingadozott. Igazából a „politika” szó is félrevezető, ha figyelembe vesszük a Harmadik Birodalom intézményrendszerében tomboló zűrzavart. Hitler közömbös hozzáállása az adminisztrációhoz az egymással vetélkedő részlegek és minisztériumok kóros elburjánzásához vezetett. Rivalizálásuk – különösen a Gauleiterek és más náci tisztségviselők, az SS és a hadsereg között – pazarló működést és a kohézió teljes hiányát eredményezte, ami tökéletes ellentétben állt a rezsim könyörtelen hatékonyságáról alkotott képpel. Belekapaszkodtak a Führer elejtett megjegyzéseibe, próbálták kitalálni a gondolatait, és a kegyeit kereső riválisok különféle programokat indítottak el anélkül, hogy konzultáltak volna más, érintett szervezetekkel.

1939. szeptember 21-én Heydrich parancsot adott, hogy kezdjék meg az „előzetes intézkedéseket” Lengyelország zsidó lakosságával szemben – ami az invázió előtt három és fél milliós néptömeget jelentett, a legnagyobbat egész Európában.42 A szovjet zónában körülbelül másfél millióan éltek, ez a szám további 350 000-rel növekedett a német hadsereg elől keletre menekülők miatt. Heydrich utasítására a német területeken maradókat a jó vasúti összeköttetéssel rendelkező nagyobb városokba kellett terelni. Hatalmas népvándorlásra lehetett számítani. Október 30-án Himmler Warthegau összes zsidóját a Főkormányzóság területére szállíttatta. Házaikat a Volksdeutsche telepeseknek szánták, akik soha nem éltek a Reich határain belül, és sokan közülük németül is alig beszéltek.

Hans Frank, az arrogáns és korrupt náci tisztviselő, aki a krakkói királyi palotából irányította a Főkormányzóságot, feldühödött, amikor utasították, hogy készüljön fel több százezer zsidó és kitelepített lengyel fogadására. Nem készültek tervek az áldozatok elszállásolására és élelmezésére, és senki nem tudta, mihez kezdjenek velük. Elméletben az egészséges zsidókat kényszermunkára fogták volna, a többieket pedig ideiglenes gettókban helyezik el a nagyobb városokban, amíg át nem telepítik őket. A gettókba zárt, pénzüktől megfosztott zsidókkal sok esetben az éhezés és a betegségek végeztek. Bár a teljes kiirtásuk még nem volt napirenden, ez egy fontos lépést jelentett abban az irányban. És mivel a zsidók áttelepítésének nehézsége egy egyelőre meg nem nevezett „kolóniára” sokkal nagyobbnak bizonyult a vártnál, hamarosan felmerült az ötlet, hogy könnyebb lenne megölni őket.

Míg a fosztogatás, a gyilkolás és a zűrzavar a náci megszállás alatt álló területeken elviselhetetlenné tette az életet, az új belső határ szovjet oldalán rekedt lengyelek körülményei sem voltak sokkal jobbak.

Sztálin gyűlölete Lengyelország iránt a szovjet–lengyel háborúig, valamint a Vörös Hadsereg 1920-as varsói vereségéig nyúlt vissza, amit a lengyelek csak úgy emlegettek: „csoda a Visztulán”. Sztálint erősen kritizálták, amiért az 1. lovassági hadsereggel nem nyújtott támogatást M. N. Tuhacsevszkij marsall erőinek, akit 1937-ben, a Vörös Hadsereg megtisztításának kezdetén koholt vádak alapján kivégeztetett. Az 1930-as években az NKVD kémnek kiáltotta ki a Szovjetunióban élő lengyelek többségét, főleg a kommunistákat.

Nyikolaj Jezsov, aki a „nagy terror” időszakában az NKVD-t vezette, az elképzelt lengyel konspirációk megszállottjává vált. Az NKVD-ből kizárták az összes lengyelt, és az 1937. augusztus 11-én kiadott 00485. számú utasításban minden lengyelt az állam ellenségévé nyilvánítottak. Amikor Jezsov a letartóztatások, kínzások és kivégzések első húsz napja után jelentést tett, Sztálin dicsérte a munkáját: „Nagyon jó! Folytassa a lengyel söpredék felkutatását és megsemmisítését! Végezze ki őket a Szovjetunió érdekében!”43 A „nagy terror” lengyelellenes hullámában 143 810 embert tartóztattak le kémkedés vádjával, és 111 091-et végeztek ki. Ebben az időszakban egy lengyel embernek körülbelül negyvenszer annyi esélye volt a kivégzésre, mint egy szovjet polgárnak.

Az 1921-es rigai szerződés értelmében, ami véget vetett a szovjet–lengyel háborúnak, a győztes lengyelek megkapták Belorusszia és Ukrajna nyugati részeit, és Józef Piłsudski marsall légiósai közül sokan ott telepedtek le. Ám a Vörös Hadsereg 1939-es inváziója következtében hirtelen több mint ötmillió lengyel találta magát a szovjetek uralma alatt, akik a lengyel hazafiasságot ellenforradalmiságnak tekintették. Az NKVD 109 400 embert tartóztatott le – legtöbbjüket a Gulag munkatáboraiba küldték –, 8513-at pedig kivégeztetett. A szovjet hatóságok célkeresztjébe került mindenki, aki szerepet játszhatott a lengyel nacionalizmus életben tartásában, köztük földbirtokosok, jogászok, tanárok, papok, újságírók és tisztek. Célirányos osztályharc és a nemzet lefejezése volt ez. A Vörös Hadsereg megszállása alatt álló Kelet-Lengyelországot széttagolták és beolvasztották a Szovjetunióba, míg az északi részt Belorussziához, a délit pedig Ukrajnához csatolták.

A tömeges deportálások Szibériába és Közép-Ázsiába 1940. február 10-én kezdődtek. Az NKVD lövészezredei 139 794 lengyel civilt gyűjtöttek össze a mínusz harminc fokos hidegben. A kiválasztott családok első hullámát kiáltások és az ajtón csattanó puskatusok döndülései ébresztették. A Vörös Hadsereg és az ukrán milícia katonái egy NKVD-tiszt parancsnoksága alatt benyomultak a házakba, és a fegyverükkel hadonászva fenyegetően üvöltöztek. Az ágyakat felborították, a szekrényeket átkutatták, elrejtett fegyvereket kerestek. „Maguk a lengyel elit – mondta egy NKVD-tiszt az Adamczyk családnak. – A lengyel nemesek és urak. A nép ellenségei.”44 Az NKVD másik, gyakran használt szólama az „aki lengyel, mindig kulák marad” volt – a szovjetek ezzel a sértő kifejezéssel illették a módos és reakciós parasztokat.45

A családoknak nem sok időt adtak felkészülni a borzalmas utazásra, hátra kellett hagyniuk házukat és földjeiket. A legtöbben bénultan fogadták a hírt. Az apákat és fiúkat a fal felé nézve letérdeltették, míg a nők összeszedhették a holmikat, például a varrógépeket, melyekkel esetleg pénzt tudnak keresni, bárhová is mennek, a konyhai eszközöket, ágyneműket, családi fotókat, a gyermekek babáit és tankönyveit.46 A szovjet katonák némelyike láthatóan szégyellte magát, ők halk szavakkal mentegetőztek. Némelyik család megfejhette a tehenét, esetleg levághatott néhány csirkét vagy egy malacot, hogy legyen élelmük a háromhetes úton a marhavagonban. Minden mást ott kellett hagyniuk. A lengyelek kitelepítése megkezdődött.


3.

A furcsa háborútól a villámháborúig

1939. SZEPTEMBER – 1940. MÁRCIUS

Amint nyilvánvalóvá vált, hogy az ellenséges bombázórajok nem fogják azonnal porig rombolni Londont és Párizst, az élet szinte visszazökkent a normál kerékvágásba. „Furcsa, holdkóros háború ez” – írta egy londoni újságíró a mindennapi városi életről.1 Az elsötétítések idején könnyen neki lehetett menni egy lámpaoszlopnak, de ezen kívül a legnagyobb veszélyt az jelentette, hogy az embert elüti egy autó. Londonban 1939 utolsó négy hónapjában 2000 járókelő halt meg így.2 A teljes sötétség arra bátorította a fiatal párokat, hogy a boltok bejáratában, állva szeretkezzenek, és ez az időtöltés hamarosan már a szórakozóhelyek tréfáinak állandó témájává vált. A mozik és a színházak sorban újra kinyitottak, Londonban megteltek a kocsmák. Párizsban is csúcsforgalom volt a kávéházakban és éttermekben, Maurice Chevalier „Paris sera toujours Paris” című slágere töltötte be a teret. Lengyelország sorsáról szinte el is feledkeztek.

Miközben a szárazföldön és a levegőben a háború lassan kifulladt, a tengeren egyre intenzívebbé vált. A britek számára a tengeri hadviselés rögtön egy tragédiával kezdődött. 1939. szeptember 10-én a HMS Triton elsüllyesztett egy másik tengeralattjárót, a HMS Oxleyt, mert német hajónak vélte.3 Az első német tengeralattjárót szeptember 14-én semmisítették meg a HMS Ark Royal repülőgép-hordozó kísérőrombolói. Válaszként szeptember 17-én az U–39 elsüllyesztette az ősrégi HMS Courageous hordozót. Majdnem egy hónappal később a Királyi Haditengerészet sokkal nagyobb csapást szenvedett el, amikor az U–47 áthatolt az orkneyi Scapa Flow védelmén, és megtorpedózta a HMS Royal Oak csatahajót. Nagy-Britannia hite a haditengerészet erejében megrendült.

Az Atlanti-óceánra küldött két zsebcsatahajó, a Deutschland és az Admiral Graf Spee közben megkapta az engedélyt a nyílt hadviselésre. Ám a Kriegsmarine súlyos hibát követett el október 3-án, amikor a Deutschland elfogott egy amerikai teherhajót. Lengyelország brutális inváziója után ez fordította az amerikai közvéleményt a semlegességi törvény ellen, ami megtiltotta a fegyvereladást a hadviselő feleknek, és rögtön mindenki szimpatizálni kezdett a szükségben szenvedő szövetségesekkel.

Október 6-án Hitler a Reichstagban bejelentette Nagy-Britanniának és Franciaországnak tett békeajánlatát azzal a feltétellel, hogy jóváhagyják Lengyelország és Csehszlovákia megszállását. Másnap anélkül, hogy megvárta volna a választ, tanácskozást tartott a hadsereg főparancsnokával és Halder tábornokkal egy nyugati offenzíváról. A hadsereg főparancsnokságát, az OKH-t utasította, hogy készítse el a Sárga Tervet egy öt héten belül esedékes offenzívához. Ám parancsnokai elkeserítették, folyamatosan az átvezénylés nehézségével, a logisztikai problémákkal, a nem megfelelő évszakkal érveltek. Még jobban elbizonytalanodott, amikor október 10-én az a szóbeszéd terjedt el Berlinben, hogy a britek beleegyeztek a feltételekbe. A spontán ünneplés az utcákon és a Gasthausban hamar abbamaradt, amikor Hitler türelmetlenül várt rádióbeszédéből kiderült, hogy a hír csupán vágyálom volt. Goebbels dühöngött, mindenekelőtt amiatt, hogy az emberek ilyen csekély lelkesedést mutatnak a háború iránt.

November 5-én Hitler fogadta Von Brauchitschtet, a hadsereg főparancsnokát. Brauchitsch, akit tiszttársai is arra biztattak, hogy határozottan álljon ki egy elhamarkodott invázió ellen, figyelmeztette Hitlert, hogy ne becsülje alá a franciákat. A hadseregnek a lőszer- és felszereléshiány miatt több időre volt szüksége. Hitler félbeszakította érvelését, hogy kifejezze a franciák iránt érzett megvetését. Brauchitsch azután próbálta azzal meggyőzni, hogy a német hadsereg a lengyel hadjárat során fegyelmezetlennek és képzetlennek bizonyult. Hitler dühösen követelt példákat, és a megszeppent Brauchitsch egyet sem tudott fejből mondani. Hitler megszégyenítve küldte el főparancsnokát azzal a fenyegető megjegyzéssel, hogy tisztában van a „Zossenben (OKH-parancsnokság) uralkodó állapotokkal, és rendet fog ott tenni”.4

Halder, a hadsereg vezérkari főnöke, akiben a katonai puccs gondolata is felmerült Hitler elmozdítására, most attól félt, a Führer megjegyzése arra utal, hogy a Gestapo tud a terveiről. Azonnal megsemmisített minden terhelő bizonyítékot. Az egészen rövidre vágott hajával és csíptetős szemüvegével egy tizenkilencedik századi német professzorra hasonlító Halder a vezérkar tisztjeire jellemző óvatos tartózkodással tűrte a Führer türelmetlen kirohanásait.

Sztálin közben nem vesztegette az időt, kiaknázott minden előnyt, amit a Molotov–Ribbentrop-paktum nyújtott számára. Rögtön azután, hogy a szovjetek megszállták Lengyelország keleti felét, a Kreml ráerőltette a „kölcsönös segítségnyújtási” egyezményt a balti államokra. Október 5-én megkérték a finn kormányt, hogy indítson el egy küldöttséget Moszkvába. Egy héttel később Sztálin átadott nekik egy listát a követeléseivel és egy újabb szerződés tervezetével. Ebben szerepelt a Hanko-félsziget bérbeadása a Szovjetuniónak, valamint a Finn-öböl néhány szigetének átengedése a Murmanszk melletti Ribacsij-félsziget egy részével és Petsamo kikötőjével együtt. Egy másik követelésben az állt, hogy a Leningrád fölötti Karéliai-szorost átszelő határt tolják harmincöt kilométerrel északra. Cserébe felajánlottak a finneknek néhány, jórészt lakatlan földterületet Karélia szovjet felének északi szegletében.5

A moszkvai tárgyalások november 13-ig folytatódtak anélkül, hogy végső megegyezés született volna. Sztálin meg volt győződve róla, hogy a finneknek sem nemzetközi támogatásuk, sem harci kedvük, ezért a támadás mellett döntött. A nem túl meggyőző ürügyet egy „száműzött”, főként finn kommunistákból álló bábkormány szolgáltatta, amely a Szovjetunió elvtársi segítségét kérte. A szovjet erők határincidenst provokáltak a karéliai Mainila közelében. A finnek Németországhoz fordultak segítségért, de a náci kormány elutasítóan reagált, és azt tanácsolta, hogy hódoljanak be.

November 29-én a Szovjetunió megszakította a diplomáciai kapcsolatokat. Másnap a Leningrádi Katonai Körzet csapatai megtámadták a finn állásokat, és a Vörös Hadsereg repülőgépei lecsaptak Helsinkire. Ezzel megkezdődött a téli háború. A szovjet vezetők arra számítottak, hogy a hadjárat sétagalopp lesz, akárcsak Lengyelország keleti felének megszállása. Vorosilov, a védelmi népbiztos hamar be akarta fejezni a háborút, még Sztálin hatvanadik születésnapja, december 21-e előtt. Dimitrij Sosztakovicstól megrendeltek egy zeneművet a jeles alkalomra.

Finnországban Carl Gustav Mannerheimet, a Cári Gárda egykori tisztjét, a bolsevikok elleni függetlenségi háború nyugalmazott hősét visszahívták a hadsereg élére. A tartalékosokkal és serdülőkorúakkal együtt alig 150 000 katonával rendelkező finnek a Vörös Hadsereg egymillió emberével néztek szembe. Védelmi vonaluk a Karéliai-szoroson húzódott keresztül, a Ladoga-tótól délnyugatra. Az úgynevezett Mannerheim-vonal lövészárkokból, rönkbunkerekből és néhány betonnal megerősített állásból állt. A finneket segítette az erdő és a kisebb tavak, melyek lehetetlenné tették a szabályos előrenyomulást a gondosan elhelyezett aknamezők előtt.

Az erős tüzérségi támogatás ellenére a szovjet 7. hadseregnek csúf meglepetésben volt része. Gyaloghadosztályait először a határ közelében elhelyezett mesterlövész egységek hátráltatták. Mivel nem rendelkeztek aknakereső felszereléssel és parancsot kaptak a késlekedés nélküli előretörésre, a szovjet parancsnokok egyszerűen előreküldték embereiket a hóval fedett aknamezőkön át a Mannerheim-vonal irányába. A Vörös Hadsereg katonáinak azt mondták, a finnek testvérekként fogják üdvözölni őket, akik majd felszabadítják népüket a kapitalista elnyomás alól, ezért a harc valóságának megtapasztalása súlyos csapást jelentett a moráljukra, miközben a hóban gázoltak előre a Mannerheim-vonal szakaszait rejtő nyírfaerdő felé. A finnek, a téli álcázás mesterei egyszerűen lekaszálták őket géppuskáikkal.

Finnország északi részén a Murmanszkból induló szovjet csapatok megtámadták a bányászvidéket és Petsamo kikötőjét, de délebbi próbálkozásuk Finnország kettévágására keletről a Botteni-öbölig katasztrofális kudarccal végződött. Sztálin felháborodással fogadta, hogy a finnek nem kapituláltak azonnal, és utasította Vorosilovot, hogy zúzza szét őket a Vörös Hadsereg számbeli fölényben lévő csapataival. A Vörös Hadsereg parancsnokai a tisztogatástól és a kezdeményezőkészséget elfojtó merev katonai ortodoxiától való félelmükben nem tehettek mást, egyre több és több embert küldtek a halálba. A mínusz negyvenfokos hidegben a rosszul felszerelt, erre a fajta téli hadviselésre nem megfelelően kiképzett szovjet katonák élesen kirajzolódtak barna kabátjukban, ahogy a mély hóban botorkáltak. Finnország középső és északi részének befagyott tavai és erdei közt a szovjet hadoszlopok csak a néhány létező utat követhették. A Suomi géppisztolyokkal, gránátokkal és vadászkésekkel felszerelt finn síléces csapatok villámgyors támadásokkal zaklatták őket.

A finnek az úgynevezett „favágó” taktikát alkalmazták, darabokra szabdalták az ellenséges oszlopot és elvágták az utánpótlásától. A síléces katonák némán bukkantak elő a fagyos ködből, kézigránátokkal és Molotov-koktélokkal szórták meg a szovjet harckocsikat és tüzérségi eszközöket, majd ugyanolyan gyorsan el is tűntek. Erre a fajta fél-gerillahadviselésre a Vörös Hadsereg egyáltalán nem készült fel. A finnek felgyújtották a tanyákat, istállókat és pajtákat, hogy az előrenyomuló szovjetek sehol ne találjanak menedéket. A sebesültek nagyon gyorsan halálra fagytak. Az utakon csapdák és aknák várták a behatolókat. A szovjet katonák elkezdték belja szmertnek – „fehér halálnak” – nevezni az álcázott finn síléces csapatokat. A 163. lövészhadosztályt Suomussalmi közelében bekerítették, majd a segítségére érkező 44. lövészhadosztályt több támadással felszabdalták. A fák között suhanó kísértetek mindkét egységet megtizedelték.

„Az úton és az erdőben hat kilométeren át emberek és lovak tetemei hevertek – írta Virginia Cowles amerikai újságírónő, amikor valamivel később ellátogatott a harcmezőre – kiégett harckocsik, tábori konyhák, teherautók, lövegtalpak, térképek, könyvek és ruhák társaságában. A holttestek keményre fagytak, a bőrük mahagóniszínt töltött. Néhány halottat egymás tetejére tornyoztak, szeméthalomként feküdtek ott, a hó jótékonyan betakarta őket; mások groteszk testhelyzetekben feküdtek a fák tövében. Mindegyik abban a pózban fagyott meg, ahogy ott kuporgott. Láttam egy katonát, aki a gyomorsebére szorította a kezét; egy másik éppen a kabátja gallérját próbálta kioldani.”6

Hasonló sors várt a Kola-félszigetről a délnyugati Kemijärvi felé előretörő 122. lövészhadosztályra is. Őket K. M. Wallenius tábornok erői lepték meg és mészárolták le. „Milyen különösek voltak az úton fekvő holttestek – írta az első külföldi újságíró, aki szemügyre vehette a finnek bátor ellenállásának hatékonyságát. – A hideg abba a testhelyzetbe fagyasztotta őket, ahogy a földre zuhantak. Testük kissé összezsugorodott, amitől mesterséges, viaszos lett a kinézetük. Az egész út olyan volt, mint egy harcmező gondosan berendezett, hatalmas viaszmása… egy férfi hosszú dróttal a kezében dőlt egy szekér kerekének; egy másik új tárat illesztett a puskájába.”7

Az invázió nemzetközi elutasítása a Szovjetunió kizárásával végződött a Népszövetségből. Londonban és Párizsban a közvélemény szinte jobban felháborodott, mint a Lengyelország elleni támadásnál. Sztálin német szövetségese is nehéz helyzetben találta magát. Miközben egyre nagyobb mennyiségű áru érkezett a Szovjetunióból, a németek féltek megrontani a politikai és kereskedelmi kapcsolatokat a skandináv államokkal, különösen Svédországgal. A náci vezetőséget különösképpen zavarták azok a brit és francia hangok, amik katonai segítség küldését követelték a finneknek. A szövetséges jelenlét Skandináviában lehetetlenné tette volna a svéd vasérc szállítását Németországba, márpedig a kiváló minőségű fémre nagy szükség volt a fegyveriparban.

Hitler azonban derűs és nyugodt volt ebben az időszakban. Teljes mértékben meg volt győződve róla, hogy megfontoltan és körültekintően cselekszik, és képes lesz végrehajtani feladatát. November 8-án megtartotta szokásos éves beszédét a müncheni Bürgerbräukellerben, ahonnan a nácik 1923-ban elindították kudarcot vallott puccsukat. Georg Elser asztalos titokban robbanószerrel töltötte meg az emelvényhez közel eső oszlopok egyikét. Ám Hitler ez alkalommal rövidre fogta látogatását, hogy mielőbb visszatérhessen Berlinbe, és tizenkét perccel a távozása után hatalmas robbanás rázta meg a termet, megölve számos náci „régi harcostársat”. Az egyik kommentátor szerint Londonban a hírre „jellegzetes, brit módon csupán annyit reagáltak: »balszerencse«, mintha valaki elhibázott volna egy fácánt”.8 A britek téves optimizmussal abba a hitbe ringatták magukat, hogy csupán idő kérdése, amíg a németek megszabadulnak saját hátborzongató rezsimjüktől.

Elsert még aznap este letartóztatták, amikor megpróbált átszökni Svájcba. Habár egyértelműen egyedül dolgozott, a náci propaganda azonnal a brit titkosszolgálatot tette felelőssé a Führer elleni merényletért. Himmlernek tökéletes lehetősége nyílt rá, hogy kiaknázza ezt a koholmányt. Walter Schellenberg, az SS egyik hírszerző szakértője már kapcsolatba is lépett két brit SIS-tiszttel, és meggyőzte őket, hogy ő is részese egy Hitler-ellenes összeesküvésnek a Wehrmachton belül. Másnap jelezte, hogy találkozni akar velük a holland határvidéken fekvő Venlónál. A két brit hírszerzőt azonban csak egy SS-alakulat várta. Az egységet Alfred Naujocks őrnagy vezette, aki az augusztus végi, Gleiwitz elleni áltámadást is felügyelte. Nem ez volt az egyetlen brit titkos művelet, ami csúfos véget ért Hollandiában.

A fiaskót eltitkolták a brit közvélemény elől, mivel az előző hónapban éppen csak sikerült visszaállítani a Királyi Haditengerészet iránt érzett büszkeséget. November 23-án a HMS Rawalpindi segédcirkáló harcba szállt a német Gneisenau és Scharnhorst csatahajókkal. A bátor, ám reménytelen küzdelemben, amit elkerülhetetlenül összehasonlítottak Sir Richard Grenville és a Revenge csatájával a spanyol gályák ellen, a lövegkezelők a halálukig harcoltak. A Rawalpindi az orrától a tatjáig lángolva, de lobogó harci zászlóval merült a hullámsírba.

Aztán december 13-án Uruguay partjai mentén Henry Harwood sorhajókapitány köteléke a HMS Ajax, Achilles és Exeter cirkálókkal megpillantotta az Admiral Graf Spee zsebcsatahajót, amely addigra már kilenc hajót elsüllyesztett. Hans Langsdorff kapitányt, a német hajó parancsnokát tisztelték, mert mindig jól bánt a célponthajók legénységével. Ám Langsdorff tévesen úgy gondolta, a brit hajók csupán rombolók, ezért nem tért ki a csata elől, pedig tanácsos lett volna még annak ellenére is, hogy 11 hüvelykes lövegeivel tűzerőben felülmúlta ellenfeleit. Az Exeter magára vonta a Graf Spee tüzét, és súlyos sérüléseket szenvedett, míg az Ajax és az új-zélandi legénységű Achilles megpróbáltak elég közel kerülni a torpedók kilövéséhez. Bár a brit köteléket alaposan megtépázták, a Graf Spee is találatot kapott, ezért füstfüggönyt fejlesztett és Montevideo kikötője felé vette az irányt.

Az elkövetkező napokban a britek elhitették Langsdorffal, hogy a kötelék komoly erősítést kapott. Végül december 17-én, miután partra küldte foglyait és a legénység nagy részét, Langsdorff kivitte a Graf Speet a Plate folyó torkolatába, és ott elsüllyesztette. Nem sokkal ezután öngyilkosságot követett el. A britek ünnepelték a győzelmet, és a moráljuknak szüksége is volt erre a lökésre. Hitler attól való félelmében, hogy a Deutschland is hasonló sorsra juthat, utasítást adott a hajó átnevezésére Lützowra. Nem akarta, hogy az újságok világszerte a „Németország” nevű hajó elsüllyesztését harsogják a címlapon. A szimbólumok különös jelentőséggel bírtak számára, ez még nyilvánvalóbbá vált, amikor megfordult a hadiszerencse.

Mivel Goebbels propagandaminisztériuma azt híresztelte, hogy a Plate folyói csata győzelemmel végződött, a németek döbbenten értesültek a Graf Spee elsüllyesztéséről. A náci hatóságok megpróbáltak gondoskodni róla, hogy a hír ne szennyezze be a „háborús karácsonyt”. Az ünnepség idejére feloldották a fejadagrendszert, és arra biztatták az embereket, hogy tanulmányozzák a lengyelek fölött aratott elsöprő győzelmet. A legtöbben meggyőzték magukat, hogy a béke már nincs messze, mivel a Szovjetunió és a szövetségesek belenyugodtak Lengyelország pusztulásába.

Miközben a híradó karácsonyfák körül ünneplő gyermekeket mutatott, a propagandaminisztérium gyomorforgató módon rájátszott a német szentimentalizmusra. Ám sok családnál szörnyű gyanú érlelődött. Bár hivatalosan arról értesítették őket, hogy fogyatékos gyermekük vagy idős rokonuk „tüdőgyulladásban” halt meg egy távoli intézetben, sokakban felmerült a gondolat, hogy valójában elgázosították őket az SS és néhány orvos közös programjának keretében. Hitler októberben írta alá az eutanáziarendeletet, de visszadátumozták a háború kezdetéig, szeptember 1-jéig, hogy fedezzék vele az SS első mészárlását, amikor mindegy 2000 lengyel elmegyógyintézeti beteget öltek meg – némelyiket a kényszerzubbonyában lőttek agyon. A nácik titkos hadjárata a „degeneráltak”, „mihaszna szájak” és „életre méltatlanok” ellen volt az első lépés azoknak a szisztematikus kiirtása felé, akiket „félállati” kategóriába soroltak. Hitler kiterjedt eugenetikai programjával megvárta a háború kezdetét. 1941 augusztusáig több mint 100 000 szellemi és testi fogyatékos németet öltek meg ily módon. Lengyelországban folytatódott az öldöklés, az embereket jobbára tarkón lőtték, de néha bezárták őket teherautókba, és bevezették a kipufogógázt. Poznańban első alkalommal használtak rögtönzött gázkamrát; az újítást még Himmler is megtekintette. A fogyatékosokkal együtt rengeteg prostituáltat és romát is kivégeztek.9

Hitler, aki a háború idejére moziszenvedélyéről is lemondott, a karácsonnyal sem tett kivételt. Az ünnepi időszakban több, nagy sajtóvisszhang kíséretében lezajlott, meglepetésszerű látogatást is tett a Wehrmacht és az SS egységeinél, egyebek közt a Grossdeutschland ezrednél, a Luftwaffe repülőterein és légvédelmi ütegeinél, valamint az SS Leibstandarte Adolf Hitlernél, amely jól megérdemelt pihenőjét töltötte a lengyelországi öldöklést követően. Újévkor rádióbeszédet intézett a nemzethez. Bejelentette egy „új rend” eljövetelét Európában, és azt mondta: „Csak akkor beszélhetünk békéről, ha megnyertük a háborút. A zsidó kapitalista világ nem fogja túlélni a huszadik századot!” A „zsidó bolsevizmusra” nem tért ki, mivel nem sokkal előtte küldött üdvözletet Sztálinnak hatvanadik születésnapja alkalmából, az üzenetben „boldog jövőt” kívánva a „baráti Szovjetunió népének”. Sztálin a következőt üzente vissza: „Minden esély megvan rá, hogy Németország és a Szovjetunió vérrel megpecsételt barátsága hosszan tartó és szilárd maradjon.” A „vérrel megpecsételt” kifejezés – amivel a Lengyelország elleni kettős hadjáratra célzott – még a természetellenes szövetség hipokrita követelményei között is az arcátlanság csúcsa volt, és rossz ómen a jövőre nézve.

Sztálint az év vége nem találta jókedvében. A finn erők benyomultak szovjet területre. Kénytelen volt elfogadni, hogy a Vörös Hadsereg katasztrofális leszerepelése a téli háborúban jórészt az inkompetens Vorosilov marsallnak köszönhető. Nem hagyhatta, hogy a Vörös Hadsereg továbbra is szégyenben maradjon az egész világ szemében, főként, mivel a németek villámháborús taktikájának pusztító hatékonysága a lengyel hadjárat során riadalommal töltötte el.

Ezért végül úgy döntött, Sz. K. Tyimosenko marsallt bízza meg az Északnyugati Front vezetésével. Tyimosenko Vorosilovhoz hasonlóan szintén az 1. lovassági hadsereg veteránja volt, ahol Sztálin komisszárként szolgált az orosz polgárháborúban, de valamivel több képzelőerővel rendelkezett egykori bajtársánál. Új fegyvereket és felszerelési tárgyakat vezetett be, köztük a legújabb puskákat, gépesített hószánokat és nehéz KV harckocsikat. Tömeges gyalogsági támadások helyett a szovjet erők most már tüzérséggel puhították a finn védelmet.

1940. február 1-jén újabb szovjet offenzíva indult a Mannerheim-vonal ellen. A finn erők összeroppantak a támadás ereje alatt. Négy nappal később a külügyminiszter felvette a kapcsolatot Alekszandra Kolontajjal, a stockholmi szovjet nagykövet asszonnyal. A britek, de legfőképpen a franciák abban reménykedtek, hogy Finnországot további ellenállásra tudják bírni. Kapcsolatba léptek a norvég és a svéd kormánnyal, hogy áthaladási jogot kérjenek egy expedíciós haderő számára, amely segítséget nyújthatna a finneknek. A németek megijedtek és tanulmányozni kezdték annak lehetőségét, hogy csapatokat küldjenek Skandináviába, megelőzendő a szövetségesek partra lépését.

A brit és francia kormány is fontolóra vette, hogy megszállják a norvégiai Narvikot és a Svédország északi részén lévő bányavidéket, és ezzel megállítják a vasérc szállítását Németországba. Ám a norvégok és a svédek féltek, hogy ezzel őket is bevonják a háborúba, így nem engedélyezték a szövetséges erők áthaladását a területükön.

Február 29-én a finnek, akik így már nem reménykedhettek külföldi segítségben, úgy döntöttek, a szovjetek eredeti követelései mentén próbálnak megegyezésre jutni, és március 13-án Moszkvában aláírták a fegyverszünetet. A feltételek kemények voltak, de lehettek volna rosszabbak is. A finnek megmutatták, milyen elszántan képesek küzdeni a függetlenségükért, de ami még ennél is fontosabb volt, Sztálin nem akart folytatni egy olyan háborút, amihez a nyugati szövetségesek is csatlakozhatnak. Kénytelen volt elfogadni a Komintern-propaganda felháborító önámítását is, ezért lemondott a finn kommunistákból álló bábkormány ötletéről. A Vörös Hadsereg vesztesége 84 994 halott és eltűnt, valamint 248 090 sebesült és beteg volt. A finnek oldalán 25 000-en estek el.10

Sztálin a Lengyelország elleni bosszúhadjárattal azonban nem állt le. 1940. március 5-én ő és a Politbüro engedélyezte Berija tervét, vagyis a lengyel tisztek és más potenciális vezetők meggyilkolását, akik ellenálltak a kommunista „átnevelésnek”. Ez is Sztálin azon politikájának részét képezte, hogy teljes mértékben lehetetlenné tegye a jövőbeli független Lengyelország létrejöttét. A 21 892 áldozatot teherautókkal vitték a börtönökből a kivégzésekre kijelölt öt helyszínre. Ezek közül a leghírhedtebb a belorussziai Szmolenszk melletti katinyi erdő volt. Az NKVD feljegyezte az áldozatok családjának címét, amikor engedélyezték számukra, hogy levelet írjanak haza. Ennek alapján később a családtagokat is begyűjtötték, és 60 667 embert deportáltak Kazahsztánba. Nem sokkal ezután több mint 65 000 olyan lengyel zsidót vittek Kazahsztánba és Szibériába, akik elmenekültek ugyan az SS elől, de nem voltak hajlandóak elfogadni a szovjet útlevelet.11

A francia kormány közben megpróbálta saját határaitól a lehető legtávolabb tartani a háborút. Daladier, akit bosszantott, hogy a francia kommunisták támogatják a náci–szovjet paktumot, arra gondolt, hogy a szövetségesek meggyengíthetnék Németországot Hitler szövetségesének megtámadásával. Bombázótámadást javasolt a bakui és kaukázusi szovjet olajlétesítmények ellen, de a britek meggyőzték, hogy hagyjon fel a tervével, mert csak azt kockáztatják vele, hogy a Szovjetunió Németország oldalán lép be a háborúba. Daladier később lemondott, és március 20-án Paul Reynaud vette át a helyét.

A francia hadsereget, amely az I. világháborúban a legnagyobb szerepet vállalta a szövetséges erőfeszítésekben, Európa legerősebb haderejének vélték, kétségkívül alkalmasnak az ország területének védelmére. A figyelmesebb szemlélők nem voltak ebben olyan biztosak. Tuhacsevszkij marsall már 1935 márciusában arra a megállapításra jutott, hogy a franciák képtelenek lennének ellenállni egy német támadásnak. A hadsereg legnagyobb hibájának a gyors reagálás képességének hiányát tartotta.12 Ez nemcsak a mereven defenzív mentalitásból adódott, hanem a rádiókommunikáció szinte teljes nélkülözéséből is. A németek ráadásul már 1938-ban feltörték az elavult francia kódokat.

Roosevelt elnök, aki párizsi nagykövetségén alaposan átolvasott minden sürgönyt, szintén tisztában volt a franciák hiányosságaival. A világ egyik legnagyobb hadserege nehézkes volt, ódivatú, és kizárólag a német határ mentén felhúzott Maginot-vonalra támaszkodott, ami tovább erősítette a statikus gondolkodást. Az I. világháború hatalmas veszteségeit – csak Verdunnél elérte a 400 000 főt – jórészt ennek a bunkermentalitásnak köszönhették. Ezenkívül, mint arra több újságíró, katonai attasé és megfigyelő is rámutatott, az ország politikai és társadalmi gyengélkedése a számos botrány és bukott kormány után lehetetlenné tett bármiféle összefogást és eltökéltséget a válsághelyzetben.

Roosevelt elismerésre méltó előrelátással megállapította, hogy a demokrácia és az Egyesült Államok hosszú távú érdekeinek szempontjából az az egyetlen lehetőség, ha Nagy-Britanniát és Franciaországot támogatják a náci Németországgal szemben. Végül 1939. november 4-én a Kongresszus ratifikálta a „Cash and carry” („Fizess és vidd”) törvényt. Az elszigetelődéspártiak első veresége lehetővé tette a két szövetséges államnak a fegyvervásárlást.

Franciaországban még mindig illúziókat kergettek. A Reuters egyik tudósítója ellátogatott a békés frontra, és megkérdezte a katonákat, miért nem lőnek a jól láthatóan sétáló németekre.13 A megkérdezettek döbbenten néztek rá. „Ils ne sont pas méchants – felelte egyikük. – És ha lövünk, ők visszalőnek.” A puhatolózó német őrjáratok hamarosan szintén rájöttek, hogy a legtöbb francia egységből hiányzik a kezdeményezőkészség és az agresszivitás. Ráadásul a német propaganda is folyamatosan azt szajkózta, hogy a britek a franciákkal akarják elvégeztetni a munka nagyját.

A védelmi állások kiépítésétől eltekintve a francia hadsereg nem nagyon foglalkozott a kiképzéssel. A katonák egyszerűen csak várakoztak. A tétlenség a morál romlásához, majd depresszióhoz – le cafard – vezetett. A politikusok egyre többet hallottak ittas, engedély nélkül eltávozó, illetve a nyilvánosság előtt ápolatlanul megjelenő katonákról. „Az ember nem töltheti el az összes idejét kártyázással, ivással és levélírással – írta az egyik katona. – Csak fekszünk a szalmán ásítozva, és egyre jobban megkedveljük a semmittevést. Mind ritkábban mosunk, nem törődünk a borotválkozással, már ahhoz sem vesszük a fáradságot, hogy kitakarítsuk a körletünket, vagy leszedjük az asztalt evés után. A táborban az unalom mellett a kosz is eluralkodott.”14

Jean-Paul Sartre a hadsereg meteorológiai állomásán talált magának elég időt arra is, hogy megírja a Chemins de la Liberté első kötetét, valamint a L’Être et la néant egy részét. Azon a télen azt írta: „Csak azzal kellett törődnöm, hogy aludjak, egyek és ne fázzak meg. Ennyiből állt az egész.”15 Édouard Ruby tábornok szerint a katonák „minden gyakorlatot kellemetlenségnek tekintettek, minden munkát fáradságnak”.16 Persze ebbe nem minden tiszt nyugodott bele. A szókimondó Charles de Gaulle ezredes, aki a német mintát követve páncéloshadosztályok létrehozását sürgette, arra figyelmeztetett, hogy „a passzivitás egyenlő a vereséggel”.17 Ám az ingerült tábornokok félresöpörték érveit.

A francia főparancsnokság a morál javítása érdekében szórakoztató programot állított össze, olyan hírességeket küldött a frontra, mint Edith Piaf, Josephine Baker, Maurice Chevalier és Charles Trenet. Párizsban, ahol az éttermek és kabarék zsúfolásig teltek, a kedvenc dal a „J’attendrai” (Várni fogok) volt. A szövetségesek ügyére azonban sokkal nagyobb veszélyt jelentettek a befolyásos pozíciókban lévő jobboldaliak, akik azt vallották, „inkább Hitler, mint Blum” – az 1936-os Népfront szocialista vezetőjére, Leon Blumra céloztak, aki szintén zsidó volt.

Georges Bonnet-nak, a Quai d’Orsay híres béketeremtőjének volt egy unokaöccse, aki a háború előtt náci pénzen terjesztett britellenes és antiszemita propagandát Franciaországban.18 A külügyminiszter barátját, Otto Abetzet – később, a megszállás alatt ő lett a párizsi náci nagykövet – szintén hírbe hozták és kiutasították az országból. Még az új miniszterelnöknek, a nácizmus elleni háború elkötelezett hívévek, Paul Reynaud-nak is voltak sebezhető pontjai. Szeretője, Hélène de Portes grófnő, akinek „durva arcvonásaiból elképesztő elevenség és magabiztosság sugárzott”, úgy vélte, Franciaországnak soha nem lett volna szabad garanciát biztosítania Lengyelország számára.19

Lengyelország száműzött kormánya közben megérkezett Franciaországba, az élén Władysław Sikorski miniszterelnökkel, a hadsereg főparancsnokával. Sikorski Angers-be érkezve azonnal hozzákezdett a lengyel fegyveres erők újjászervezéséhez abból a 84 000 emberből, akiknek az ország eleste után, főként Románián keresztül sikerült a szökés. Odahaza közben megalakult a lengyel ellenállási mozgalom is; e folyamat itt ment végbe a leggyorsabban a megszállt országok közül. Az 1940-es évek közepére a lengyel illegális hadsereg már 100 000 tagot számlált csak a Generalgouvernement (Főkormányzóság) területén.20 Lengyelország egyike volt annak a kevés országnak a náci birodalomban, ahol a kollaboráció a megszállókkal gyakorlatilag ismeretlen fogalom volt.

A franciák eltökéltek voltak abban, hogy nem jutnak Lengyelország sorsára, ám vezetőik és a lakosság nagy része nem ismerte fel, hogy ez a háború nem olyan lesz, mint a korábbi konfliktusok. A nácik soha nem fognak megelégedni némi kárpótlással és egy-két tartomány átengedésével. Saját, brutális képükre akarták formálni egész Európát.


4.

A sárkány és a felkelő Nap

1937–1940

Az elszegényedett kínai parasztság számára a szenvedés nem volt új dolog. Jól ismerték az árvizeket, szárazságokat, erdőirtásokat, talajeróziót követő éhínséget és a hadurak seregeinek pusztítását. Düledező sárkunyhókban éltek, életüket még nyomorúságosabbá tették a betegségek, a tanulatlanság, a babonaság és a földbirtokosok kizsákmányolása, akik földbérleti díjként a termény felét-kétharmadát is elkérték.

A városlakók, még a baloldali értelmiségiek is hajlamosak voltak arctalan nyűgnek tekinteni a vidéki tömegeket. „Teljesen hiábavaló az együttérzés – mondta egy kommunista tolmács Agnes Smedleynek, a bátor amerikai újságírónak és aktivistának. – Túl sokan vannak.”1 Maga Smedley a középkori jobbágyokéhoz hasonlította az életüket.2 Kevéske rizsen, gabonán és tökön éltek, melyet vasüstben, legértékesebb tulajdonukban főztek meg. Sokan mezítláb jártak még télen is, nyáron pedig szalmakalapban dolgoztak a földeken. Az átlagéletkor alacsony volt, így öreg, ráncos, görbe lábán bicegő parasztasszonnyal csak ritkán lehetett találkozni. Voltak, akik még sosem láttak autót, repülőgépet, elektromos izzót. Vidéken a hadurak és földesurak még mindig királyként uralkodtak.

A városokban sem volt jobb az élet a szegényeknek, még azoknak sem, akik dolgoztak. „Sanghajban rutinszerű – írta egy onnan tudósító amerikai újságíró –, hogy kora reggel a gyárak kapujában szedik össze a gyermekmunkások élettelen testét.”3 A szegényeket itt is elnyomták a mohó adószedők és bürokraták. Harbinban a koldusok hagyományos kiáltása így hangzott: „Adjatok! Adjatok! Legyetek gazdagok! Legyetek hivatalnokok!”4 Néha változtattak rajta: „Adjatok! Adjatok! Legyetek gazdagok! Legyetek tábornokok!” A fatalizmus annyira beleivódott az emberekbe, hogy valódi társadalmi változásra még gondolni sem lehetett. A Csing-dinasztia bukását előidéző 1911-es forradalom, ami elhozta dr. Szun Jat-szen köztársaságát, csak a városi középosztályban zajlott.

Vang Csing-vej, aki rövid időre a Kuomintang vezetőjévé vált Szun Jat-szen halála után, a feltörekvő Csang Kaj-sek tábornok fő riválisának számított. Csang büszke és enyhén paranoid ember volt hatalmas ambíciókkal, aki nagyon szeretett volna dicső kínai vezetővé válni. A karcsú, kopasz, katonás bajuszt viselő férfi képzett politikai spekuláns volt, ám korántsem annyira jó főparancsnok. Ő vezette a Vampoa Katonai Akadémiát, és kedvenc tanítványait nevezte ki a kulcsfontosságú pozíciókba. Ám a Nemzeti Forradalmi Hadseregen belül tomboló rivalizálás és a hadurak közötti belső harcok miatt Csang megpróbált mindent maga irányítani távolról, ami sok esetben további zűrzavart és késedelmet idézett elő.

1932-ben, a mukdeni incidens és Mandzsúria japán megszállása után egy évvel a japánok nyilvánvalóan hadviselési szándékkal tengerészgyalogos egységeket küldtek Sanghajba. Csang látta, hogy ezt egy sokkal súlyosabb támadás fogja követni, és megtette az előkészületeket. Hans von Seeckt tábornok, a Weimari Köztársaság birodalmi hadseregének (Reichsheer) egykori főparancsnoka, aki 1933 májusában érkezett az országba, tanácsokat adott a nacionalista hadsereg modernizálásához és átszervezéséhez. Seeckt és utódja, Alexander von Falkenhausen egy elhúzódó nyersanyagháború mellett érveltek, mert csak így lehetett esélyük a jobban kiképzett Japán Császári Hadsereg ellen. Mivel külföldi fizetőeszköz nem állt rendelkezésre, Csang úgy döntött, kínai volfrámot ad a német fegyverekért.

Csang Kaj-sek fáradhatatlan újító volt, őszinte idealizmusa inspirálta. A „nankingi évtized” (1928–37) időszakában felügyelte az iparosodás gyors programját, az útépítéseket, a katonai modernizációt és a mezőgazdasági fejlesztéseket. Ezenkívül megpróbált véget vetni Kína pszichológiai és diplomáciai elszigetelődésének. Mindeközben tisztában volt Kína katonai gyengeségével, és megpróbálta a lehető legtovább halogatni a Japán elleni háborút.

1935-ben Sztálin a Kominternen keresztül utasította a kínai kommunistákat, hogy alkossanak közös frontot a nacionalistákkal a japán fenyegetés ellen. Ezt a fajta politikát Mao Ce-tung nem fogadta örömmel, főleg azután, hogy Csang megtámadta a kommunista erőket, és 1934 októberében rákényszerítette a „hosszú menetelésre”, mert csak így tudta megmenteni Vörös Hadseregét a pusztulástól. Valójában a megtermett, különösen magas hangú Maót a Kreml másként gondolkodónak tekintette, mivel tisztában volt vele, hogy Sztálin és a kínai kommunisták érdekei nem találkoznak. Ő a lenini utat követve úgy vélte, a háború előkészíti a terepet a forradalmi hatalomátvételhez.

Moszkva azonban nem akart háborút a Távol-Keleten. A Szovjetunió érdekei sokkal fontosabbak voltak számára, mint a kínai kommunisták hosszú távú győzelme. A Komintern ezért azzal vádolta Maót, hogy nélkülözi az „internacionalista perspektívát”. Mao közel került az eretnekséghez, amikor azzal érvelt, hogy a városi proletariátus elsőbbségének marxista–leninista eszméi nem alkalmazhatóak Kínában, ahol a parasztságnak kell alkotnia a forradalom ékét. Független gerilla hadviselést javasolt, hálózatok kiépítését a japán vonalak mögött.

Csang elküldte képviselőit a kommunistákhoz. Azt akarta, hogy a csapataikkal tagozódjanak be a Kuomintang hadseregébe. Cserébe kapnának egy saját körzetet északon, ő pedig felhagyna a támadásokkal. Mao gyanította, hogy Csang csupán egy olyan területre akarja kényszeríteni őket, ahol a Mandzsúriából érkező japán támadás a teljes haderejét felőrli. Csang azonban tudta, hogy a kommunisták hosszú távon soha nem kötnének kompromisszumot vagy nem működnének együtt semmilyen másik párttal. Őket csak az érdekelte, hogy a teljes hatalmat megkaparintsák maguknak. „A kommunisták a szív betegsége – mondta egy alkalommal –, a japánok a bőré.”5

Miközben Kína déli és középső részén megpróbált megegyezésre jutni a kommunistákkal, Csang nem sokat tehetett a japán betörések és provokációk megállításáért északkeleten. A mandzsukuói Kvantung hadsereg vitát folytatott Tokióval, azzal érvelt, hogy nem ez a megfelelő idő az egyezkedésre Kínával. A vezérkari főnök, Tódzsó Hideki altábornagy – a későbbi miniszterelnök – azt állította, ha úgy készülnek fel a Szovjetunió elleni háborúra, hogy nem számolják fel a „fenyegetést a hátukban”, vagyis a nankingi kormányzatot, akkor „bajt szabadítanak magukra”.6

Csang Kaj-sek óvatos politikája a japán agresszióval szemben széles körű nyilvános elégedetlenséghez és diáktüntetésekhez vezetett a fővárosban. 1936 végén a japán erők benyomultak a mongol határ mellett fekvő Szuijüan tartományba azzal a céllal, hogy megszerezzék a régió szén- és vasércbányáit. A nacionalista erők ellentámadást indítottak és kiszorították az ellenséget. Ez megerősítette Csang pozícióját, és feltételei az egyesített front létrehozásával kapcsolatban szigorúbbakká váltak. Válaszként a kommunisták az északnyugati hadurak szövetségével közösen hátba támadták a nacionalistákat. Csang végképp le akart számolni a kommunistákkal, miközben a tárgyalások folytatódtak. December elején Sziánba repült, hogy tárgyalást folytasson két nacionalista hadseregparancsnokkal, akik erős egységet szerettek volna a japánok ellen, és véget akartak vetni a polgárháborúnak a kommunistákkal. Parancsnokai azonban elfogták és két hétre elzárták, amíg bele nem egyezett a feltételeikbe. A kommunisták azt követelték, hogy Csang Kaj-seket állítsák népbíróság elé.

Miután kikényszerítették belőle politikája megváltoztatását, Csangot elengedték, és visszatérhetett Nankingba. A japánellenes szövetség lehetőségét országszerte nagy megkönnyebbülés fogadta. December 16-án Sztálin, aki megriadt a náci Németország és a Japán közötti antikomintern paktum létrejöttétől, nyomást gyakorolt Maóra és Csu En-lajra, kifinomultabb és diplomatikusabb munkatársára annak érdekében, hogy mielőbb egyesítsék erőiket a nacionalistákéval. A szovjet vezető attól félt, hogy ha a kínai kommunisták valami bajt kevernek északon, akkor Csang Kaj-sek esetleg szövetséget alakíthat ellenük a japánokkal. Ha pedig Csangot eltávolítják, úgy Vang Csing-vej veheti át a Kuomintang vezetését, aki egyáltalán nem akart harcolni a japánok ellen. Sztálin megpróbálta elhitetni a nacionalistákkal, hogy ő is melléjük áll a Japán elleni harcban, mert így akart megbizonyosodni róla, hogy biztosan ellenállnak a támadásnak. Folytatta tehát a mézesmadzag lengetését anélkül, hogy valóban háborúba akarta volna vinni a Szovjetuniót.

Még alá sem írták a Kuomintang és a kommunisták közötti egyezséget, amikor 1937. július 7-én a Pekingtől délnyugatra lévő Marco Polo hídnál összecsapásra került sor a kínai és a japán csapatok között.7 Az egész incidenst egy nevetséges félreértés robbantotta ki, ami jól jellemezte az események teljes kiszámíthatatlanságát abban az időszakban. Egy japán katona eltévedt az éjszakai gyakorlaton, mire századparancsnoka szabad bevonulást követelt Vanping városába, hogy megkereshesse. Amikor a kínaiak ezt megtagadták, támadást indított, a kínaiak pedig ellentámadásba mentek át. Az elveszett katona közben visszatalált a barakkjához. Külön ironikus, hogy a tokiói vezérkar megpróbálta visszafogni Kínában szolgáló fanatikus tisztjeit, akik az egész provokációért felelősek voltak, miközben Csangra erős nyomás nehezedett azok részéről, akik nem akartak többé kompromisszumokat.

A tábornok bizonytalan volt a japánok szándékait illetően, és tanácskozásra hívta a kínai vezetőket. Kezdetben a japán hadsereg maga is megosztott volt. A mandzsúriai Kvantung hadsereg ki akarta szélesíteni a konfliktust, míg a tokiói vezérkar félt a Vörös Hadsereg reagálásától az északi határnál. Egy héttel korábban lezajlott egy kisebb csetepaté az Amur folyónál. Nem sokkal ezután a japán vezetőség az általános háború mellett tette le a voksát. Úgy vélték, Kínát gyorsan semlegesíthetik, mielőtt még kirobban egy nagyobb konfliktus a Szovjetunióval, illetve a nyugati hatalmakkal. Akárcsak később Hitler a Szovjetunió esetében, a japán tábornokok is beleestek abba a hibába, hogy súlyosan alábecsülték a kínaiak haragját és elszántságát az ellenállásra. Eszükbe sem jutott, hogy Kína stratégiája az elhúzódó nyersanyagháború lehet.

Csang Kaj-sek tisztában volt saját hadserege hiányosságaival és északi szövetségesei megbízhatatlanságával, pontosan tudta, milyen kockázatokat rejt a Japánnal vívott háború. Ám nem maradt sok választása. A japánok ultimátumot adtak, amit a nankingi kormányzat elutasított, és július 26-án a császári hadsereg támadásba lendült. Peking három nap múlva elesett. A nacionalista erők és szövetségeseik visszaszorultak, csupán szórványos ellenállást tanúsítottak a délnyugat felé előrenyomuló japánokkal szemben.

„A háború hirtelen ránk szabadult – írta Agnes Smedley, aki egy dzsunkáról szállt partra a Sárga-folyó északi partján, a Fenglingtokou nevű sárkunyhós településen. – A kisváros, ahol éjszakai szállást reméltünk, tele volt katonákkal, civilekkel, szekerekkel, öszvérekkel, lovakkal és utcai árusokkal. Ahogy a sáros szekérúton a város felé lépdeltünk, mindkét oldalon sebesült katonákat láttunk heverni az út mentén. Több százan voltak mocskos, véres kötésekkel, néhányan az eszméletüket is elveszítették… egyetlen orvost, nővért vagy ápolót sem láttunk mellettük.”8

Hiába tett Csang hatalmas erőfeszítéseket a nacionalista haderő modernizálásáért, azok hadúr szövetségeseiéhez hasonlóan még korántsem voltak olyan jól képzettek és felszereltek, mint a velük szemben álló japán hadosztályok. A gyalogság nyáron kék-szürke pamutruhát viselt, télen a szerencsésebbek bélelt dzsekit kaptak, vagy a mongol csapatok báránybőr kabátját. Lábukon szövetcipőt vagy szalmából font szandált hordtak. Bár halkan lehetett bennük lépdelni, nem nyújtottak védelmet az éles, széklettel bekent végű, vérmérgezést okozó bambuszpungitövisek ellen, amellyel a japánok az állásaikat védték.

A kínai katonák kerek, csúcsos sapkát viseltek felhajtott és összekötött fülvédővel. Nem volt acélsisakjuk, kivéve azoknak, akiknek sikerült zsákmányolniuk a halott japánoktól, és büszkén parádéztak bennük. Sokan az ellenség zubbonyát húzták magukra, ami éles helyzetben időnként kavarodást okozott. A legtöbbre tartott trófeák a japán pisztolyok voltak. A kínai katonák gyakran könnyebben jutottak lőszerhez ezekhez a zsákmányolt fegyverekhez, mint saját puskáikhoz, melyek különféle gyárakból és országokból származtak. A legnagyobb hiányosságok az orvosi ellátásban, a tüzérségben és a légierőben mutatkoztak.

A kínai csapatokat csatában és azon kívül is kürtszóval vezényelték. A rádiókommunikáció csak a főbb parancsnokságok között működött, és az is megbízhatatlanul. A japánok ráadásul könnyedén feltörték a kódot, így mindig ismerték ellenfelük elhelyezkedését és szándékait. A kínai katonai szállításban részt vett ugyan néhány teherautó, de az egységeknek jórészt makacs öszvérekre, mongol pónikra, tömör fakerekekkel ellátott ökrös szekerekre kellett hagyatkozniuk. Ezekből persze soha nem volt elég, ami azt jelentette, hogy a katonák gyakran nem jutottak ételhez. És mivel a zsoldjuk sokszor hónapokat késett, vagy éppen a tisztek kobozták el, a moráljuk nem szárnyalt a magasban. Ám a nyáron lezajlott sanghaji csatában senki nem vonhatta kétségbe a kínai katonák bátorságát és eltökéltségét.

Az összecsapáshoz vezető körülményeket és okokat máig vitatják. A legelterjedtebb magyarázat, hogy Csang azért nyitott új frontot Sanghajnál, miközben északon és középen is folytatta a harcot, hogy megossza a japán erőket és megakadályozza őket a csapatok összevonásában, ami gyors győzelmet hozhatott volna nekik. Anyagháborút akart vívni, ahogy azt Von Falkenhausen tábornok javasolta. A Sanghaj elleni támadás ezenkívül rákényszerítette volna a kommunistákat és a többi szövetségest, hogy elkötelezzék magukat a honvédő háború mellett, még ha fenn is állt a veszély, hogy visszavonulnak ahelyett, hogy csapataikat és hatalmi bázisukat kockáztatnák. Ráadásul ezzel a lépéssel megszerezte magának a szovjetek támogatását, akik katonai tanácsadókat, vadászgépeket, harckocsikat, tüzérségi eszközöket, géppuskákat és járműveket küldtek. Mindezért a Szovjetunióba exportált nyersanyagokkal fizettek.

A másik magyarázat kissé erőltetettnek tűnhet. Sztálint megriasztották a japánok sikerei Kína északi részén, és ő akarta a háborút délebbre vinni, minél messzebb saját keleti határaitól. Ezt a célját a körzeti nacionalista parancsnokon, Csang Csing-csongon keresztül tudta elérni, aki valójában egy szovjet „alvó” ügynök volt. Csang többször is megpróbálta meggyőzni a tábornokot, hogy hajtson végre megelőző csapást a 3000 tengerészgyalogosból álló sanghaji japán helyőrség ellen, de Csang utasította, hogy külön parancs nélkül ne mozduljon.9 A Sanghaj elleni támadás különösen nagy veszélyt hordozott. A város mindössze 290 kilométerre feküdt Nankingtól, és az esetleges vereség a Jangce torkolatánál gyors japán előretörést eredményezhetett a fővárosig, majd onnan az ország szívéig. Augusztus 9-én Zang válogatott katonákból álló csapatot küldött a sanghaji repülőtérre, ahol lelőttek egy japán tengerészgyalogos hadnagyot és egy másik katonát, majd Zang utasítására egy halálra ítélt kínai fogollyal is végeztek, hogy úgy tegyenek, mintha a japánok lőttek volna először. A japánok szintén vonakodtak harcot kezdeményezi Sanghaj körzetében, ezért először nem reagáltak, csak némi erősítést hívtak. Csang ismét utasította Zangot, hogy ne támadjon. Augusztus 13-án a japán hadihajók lőni kezdték a sanghaji kínai negyedet. Másnap két nacionalista hadosztály vette ostrom alá a várost. Légitámadás is indult a 3. japán flotta zászlóshajója, a város közepén lévő mólónál horgonyzó Izumo cirkáló ellen.10 A támadás sikertelen volt, a hadihajó tüze elkergette az ósdi repülőgépeket. Egy légvédelmi lövedék eltalálta az egyik gép bombakamráját, és a repülő a nemzetközi negyed fölött elszállva a Nanking Roadon álló Palace Hotelre és más, menekültekkel teli körzetekre szórta le bombaterhét. Körülbelül 1300 civilt ölt vagy sebesített meg saját repülőgépük.

Mindkét fél elkezdte felduzzasztani erőit, a helyzet gyorsan eszkalálódott, és végül sor került a kínai–japán háború legnagyobb összecsapására.11 Augusztus 23-án a japánok, miután megerősítették sanghaji egységeiket, partra szálltak északon, hogy átkarolják a nacionalisták állásait. A páncélozott partra szálló hajókkal harckocsikat is hoztak, és a japán haditengerészeti zárótűz teljes hatékonysággal működhetett, mivel a nacionalista hadosztályok gyakorlatilag nem rendelkeztek tüzérséggel, amellyel felelhettek volna. A nacionalista próbálkozások a Jangce lezárására szintén sikertelennek bizonyultak, és apró légierejük nem kelhetett versenyre az elsöprő japán légi fölénnyel.

Szeptember 11-től a Falkenhausen vezette nacionalista erők a hatalmas veszteségek ellenére bátor ellenállást tanúsítottak. A legtöbb hadosztály, elsősorban Csang elit alakulatai állományuknak több mint felét elvesztették, köztük 10 000 alacsonyabb beosztású tisztet. Csang nem tudott dönteni a harc és a visszavonulás között, végül azonban újabb hadosztályokat vetett be. Abban reménykedett, hogy még a Népszövetség következő gyűlése előtt ráirányítja a nemzetközi figyelmet Kína harcára.

A japánok összesen közel 200 000 embert vetettek harcba a sanghaji fronton, többet, mint amennyit Kína északi részébe küldtek. Szeptember harmadik hetében több helyen áttörték a nacionalista védvonalat, és októberben visszavonulásra kényszerítették őket a Szucsou-szurdokig, amely a nevével ellentétben hatékony vízi akadályt képezett. Egyetlen zászlóaljat hagytak hátra egy raktár védelmére, hogy azt a benyomást keltsék, mintha a nacionalisták még mindig védenék Sanghajt. Ez a „magányos zászlóalj” a kínai ügy egyik legnagyobb propagandamítosza lett.

November elején, újabb elkeseredett harcokat követően a japánok apró fém rohamcsónakjaikkal átkeltek a Szucsou-szurdokon, és több helyen hídfőállást létesítettek. Aztán délen is végrehajtottak egy partraszállást, és ezzel visszavonulásra késztették a nacionalistákat. A heves, súlyos veszteségekkel járó harcok során a mindvégig magas szinten álló fegyelem egyszeriben összeomlott. A katonák eldobálták fegyverüket, a menekülők egymást taposták el a japán bombázók és vadászgépek okozta pánikban. A Sanghaj körüli harcok három hónapjában a japánok több mint 40 000 fős veszteséget szenvedtek. A kínaiaknál ez a szám 187 000-re rúgott, vagyis négy és félszerese volt az ellenségének.

A japán hadosztályok egymással versenyezve törtek előre Nanking felé, útközben felgyújtva a falvakat. A Japán Császári Haditengerészet aknakeresőket és ágyúnaszádokat küldött fel a Jangcén, hogy lőjék a várost. A nacionalista kormány folyami gőzösökön és dzsunkákon menekült Hankouba, melyet kineveztek ideiglenes fővárossá. Később a még feljebb fekvő szecsuáni Csungking vette át ezt a szerepet.

Csang Kaj-sek nem tudta eldönteni, hogy megvédje Nankingot, vagy inkább harc nélkül feladja. A város védhetetlen volt, mégis szégyen lett volna elhagyni egy ilyen fontos szimbólumot. Tábornokai között sem uralkodott egyetértés. Végül a lehető legrosszabb megoldásra jutottak, és az elégtelen védelemmel még jobban magukra haragították a támadókat. A japán parancsnokok mustárgáz és gyújtóbombák bevetését fontolgatták, amennyiben a harcok hevessége megközelíti a sanghaji összecsapásét.12

A kínaiak ismerték ellenfelük könyörtelenségét, de még ők sem tudták elképzelni mindezt, ami ezután következett. December 13-án a kínai erők elhagyták Nankingot, ám váratlanul az ellenség gyűrűjében, bekerítve találták magukat. A városba behatoló japán csapatok azt a parancsot kapták, hogy ne ejtsenek foglyokat. A 16. hadosztály egyetlen egysége 15 000 kínai fogollyal végzett, az egyik század 1300 embert végzett ki.13 Egy német diplomata azt jelentette Berlinnek, hogy „a tömeges géppuskás mészárlások mellett más, egyéni módszereket is alkalmaztak, például benzinnel öntötték le az áldozatokat és meggyújtották őket”.14 Az épületeket kifosztották és porig égették. A gyilkosságok, az erőszak és a pusztítás elől menekülő civilek a kijelölt „nemzetközi biztonsági zónákban” próbáltak menedéket találni.

A furia japonica, az elképesztő méretű mészárlás és a tömeges erőszak megdöbbentette a világot; a japánok így álltak bosszút a sanghaji harcokért, mert soha nem számítottak ennyire heves ellenállásra a megvetett kínaiak részéről. A civil áldozatok számáról eltérő becslések születtek. Bizonyos kínai források 300 000-et említenek, de a valós szám inkább a 200 000-hez lehetett közelebb. A japán katonai hatóságok hazugságok sorozatával álltak elő, azt állították, hogy csupán kínai katonákat öltek meg, akik civil ruhát öltöttek, és hogy a halottak száma alig haladta meg az ezret. Pokoli képek láttak napvilágot a mészárlásról, az utcákon és tereken rothadó holttestek hevertek, sokukból félig elvadult kutyák lakmároztak. Minden tavat, folyót és patakot megfertőztek az oszlófélben lévő tetemek.

A japán katonák katonai társadalomban nőttek fel. Általában az egész falu vagy környék kivonult búcsúztatni a hadsereghez csatlakozó sorozottakat, a katonai erényeket mindenhol nagy becsben tartották. A katonák családjuk és a helyi közösség becsületéért harcoltak, nem a császárért, ahogy a nyugatiak hitték. Az alapkiképzés célja minden egyéni jelleg megsemmisítése volt. Az újoncokat tiszthelyetteseik folyamatosan inzultálták és verték, hogy megerősítsék őket, a provokációk célja pedig az volt, hogy dühüket később a legyőzött ellenség katonái és polgárai ellen fordítsák.15 Már az elemi iskolától kezdve arra oktatták őket, hogy a kínaiak alsóbbrendűek a japán „isteni fajjal” szemben, és még a „disznóknál is alávalóbbak”.16 A háború utáni vallomástételeknél az egyik katona elismerte, hogy bár elborzasztotta egy kínai fogoly indokolatlan megkínzása, mégis engedélyt kért csatlakozni, hogy megbosszuljon valamilyen vélt sérelmet.

Nankingban a sebesült kínai katonákat ott döfték le szuronnyal, ahol feküdtek. A tisztek egy sorba térdeltették a foglyokat, és a lefejezést gyakorolták rajtuk szamurájkardjukkal. A katonákat utasították, hogy tartsanak szuronygyakorlatot vagy ezer kínai foglyon, akiket a fákhoz kötöztek. Aki nemet mondott, azt a tiszthelyettesek összeverték. Nakamura tizedes, akit akarata ellenére soroztak be, leírta naplójában, hogyan kényszerítettek társaival néhány újoncot, hogy végignézzék öt kínai civil halálra kínzását. Az újoncok elborzadtak, de Nakamura ezt írta: „Minden újonc ugyanilyen, de hamarosan már ők is ugyanezt fogják művelni.”17 Simada Tosio közlegény felidézte „tűzkeresztségét”, amikor csatlakozott a 226. ezredhez. Egy kínai foglyot csuklójánál és bokájánál fogva kikötöztek két oszlop közé, és vagy ötven újoncot felsorakoztattak vele szemben, bajonettel. „Az érzelmeim valahol elhaltak. Semmi szánalmat nem éreztem. Végül már ő kérlelt minket: »Gyerünk, csináljátok!« Azért mondta, mert gyorsan meg akart halni, de nem találtuk el a megfelelő pontot.”18 Simada szerint azért volt nehéz dolguk, mert a bajonett bennragadt, „akár a tofuban.”

John Rabe, a Siemens cég egyik üzletembere, aki megszervezte a nemzetközi biztonsági zónát Nankingban, és egyszerre mutatott bátorságot és emberséget a mészárlás idején, ezt írta naplójába: „Tanácstalanul figyelem a japánokat. Egyrészt azt akarják, hogy nagyhatalomként ismerjék el őket, hasonlóan néhány európai országhoz, másrészt viszont olyan bestiális brutalitásról és kegyetlenségről tesznek tanúbizonyságot, amihez talán csak Dzsingisz kán hordáinak tettei mérhetők.”19 Tizenkét nappal később a következőt jegyezte fel: „Az ember lélegzethez sem jut az undortól, amikor látja a vaginájuknál a bambuszrudakra szúrt nők holttesteit. Még a hetvenéves öregasszonyokat is rendszeresen megerőszakolják.”20

A Japán Császári Hadsereg csoportos erkölcsi világképe, valamint a kiképzés közbeni kollektív büntetések erőszak-hierarchiát hoztak létre a tapasztalt katonák és az újoncok között. A veteránok erőszakolócsoportokat alakítottak, néha akár harminc férfi is jutott egy nőre, akit aztán általában megöltek. Az újonnan érkezettek ezeken az eseményeken nem vehettek részt. Csak akkor kaptak „meghívót”, ha már a csapat részének tekintették őket.

Az újoncok a „vigaszlányokat” sem látogathatták a katonai bordélyokban. Ezeket a lányokat és fiatal, férjezett nőket az utcáról fogdosták össze, vagy a falu elöljárója jelölte ki őket a rettegett kempeitai katonai rendőrség parancsára, amely fix kvótát állapított meg minden településen. A nankingi mészárlás után a japán katonai hatóságok újabb 3000 nőt követeltek „katonai használatra”.21 Több mint 2000-et már összegyűjtöttek Szucsouból, amikor novemberben elfoglalták a várost.22 Nem csak a helyi nőket hurcolták el akaratuk ellenére, a japánok koreai kolóniájukról is hoztak jó néhányat. A 37. hadosztály egyik zászlóaljparancsnoka három kínai rabszolganőt vitt a parancsnokságára személyes használatra.23 Leborotváltatta a hajukat, hogy férfinak nézzenek ki, és senki ne sejtse rendeltetésüket.

A katonai hatóságok szerették volna csökkenteni a nemi betegségek számát és visszafogni a nyilvános erőszakoskodást, mert ezzel ellenállást szíthattak a helyi lakosság körében. Jobb szerették volna, ha a rabszolganőket a „vigaszházak” rejtekében erőszakolják meg.24 De az ötlet, hogy hivatásos „vigaszlányok” behozatalával állítsák meg a kedvükre erőszakoskodó japán katonákat, nem hozott eredményt. A katonák láthatóan jobban szerettek a pillanat hevében garázdálkodni, mint bordélyba járni, a tisztek pedig úgy vélték, ez segít fenntartani a harci szellemet.

Azon ritka alkalmakkor, amikor a japánok kénytelenek voltak elhagyni egy várost, a kínaiak iránt érzett ellenszenvtől hajtva rendszerint megölték az összes „vigaszlányt”. Amikor a Nankingtól nem messze fekvő Szuencsenget ideiglenesen visszafoglalták a nacionalisták, a kínai katonák az egyik épületben „tucatnyi kínai nő meztelen holttestére” bukkantak. Az ajtófélfára akasztott táblán a következő felirat állt: „A Dicső Császári Hadsereg vigaszháza.”25

Kína északi részén a nacionalista csapatok szinte egyedül törtek borsot a japánok orra alá. A 8. hadsereg kommunista katonái, akik állítólag száz kilométert is meg tudtak tenni egyetlen nap alatt, Mao szigorú utasítására távol maradtak a leghevesebb harcoktól. A kínai erőfeszítések ellenére az év végére már a Kvantung hadsereg felügyelte Csahar és Szuijüan tartományokat, valamint Sanszi északi felét. Pekingtől délre könnyedén elfoglalták Santung tartományt és fővárosát, köszönhetően elsősorban a körzeti parancsnok, Han Fu-csu tábornok gyávaságának.

Han tábornokot, aki repülőgépen menekült el és magával vitte a helyi kincstárat, valamint egy ezüstkoporsót, a nacionalisták elfogták és halálra ítélték. Le kellett térdelnie, és egy tábornoktársa fejbe lőtte. Ezt a figyelmeztetést a parancsnokok számára minden rivális csoport elismeréssel fogadta, és végeredményben jót tett a kínai egységnek. A japánok egyre nagyobb csalódottsággal vették tudomásul, hogy a kínaiak még azután is folytatják a harcot, hogy elveszítették fővárosukat és légierejük zömét. Az is bosszantotta őket, hogy a kínaiak a sanghaji csatát követően kitértek minden olyan összecsapás elől, amiben döntő vereséget mérhettek volna rájuk.

1938 januárjában a japánok a vasútvonal mentén elindultak Nankingból Szucsouba, egy nagy stratégiai jelentőséggel bíró közlekedési csomóponthoz, amely kapcsolatban állt egy keleti kikötővel, és a nyugatra tartó vasútvonal mellett helyezkedett el. Ha Szucsou elesik, akkor a két nagy iparváros, Vuhan és Hankou is sebezhetővé válik. Akárcsak az orosz polgárháborúban, a vasútvonalak Kínában is létfontosságú szerepet kaptak a csapatok mozgatásában és az utánpótlás szállításában. Csang Kaj-sek, aki pontosan tudta, hogy Szucsou a japán invázió egyik kulcsfontosságú célpontja lesz, mintegy 400 000 embert gyűjtött össze a körzetben, vegyesen nacionalistákat és a szövetséges hadurak csapatait.

A tábornok tudatában volt a következő csaták jelentőségének. A kínai konfliktus sok külföldi újságírót odavonzott, és mindenki úgy tekintett rá, mint a spanyol polgárháború ázsiai megfelelőjére. A Spanyolországban is megforduló írók, fotósok és filmrendezők – Robert Capa, Joris Ivens, W. H. Auden és Christopher Isherwood – közül sokan eljöttek, hogy lássák és megírják a kínaiak harcát a japán támadással szemben. Vuhan védelmét összehasonlították azzal, amikor a köztársaságpártiak 1936 őszén Madridot védték Franco Afrika hadserege ellen. Az akkor a spanyol köztársaságiakat kezelő orvosok is megérkeztek, hogy segítsék a kínai nacionalista és kommunista erőket. A legfigyelemreméltóbb közülük egy kanadai sebész, dr. Norman Bethune volt, aki vérmérgezésben halt meg Kínában.

Sztálin is látta a párhuzamokat a spanyol polgárháborúval, de Csangot félrevezette saját moszkvai képviselője, aki túlzó optimizmussal azt hitte, a Szovjetunió belép a Japán elleni háborúba. Miközben a harc folytatódott, Csang a német nagyköveten keresztül közvetett tárgyalásokba kezdett Japánnal, hogy ezzel is lépésre kényszerítse Sztálint, de a japánok feltételei túlságosan kemények voltak. Sztálint valószínűleg folyamatosan tájékoztatta valamelyik ügynöke, és pontosan tudta, hogy a nacionalisták nem fogadják el ezeket a feltételeket.

Februárban az északról érkező 2. japán hadsereg hadosztályai átkeltek a Sárga-folyón és bekerítették a kínai alakulatokat. Március végére a japánok elérték Szucsou városát, ahol napokig heves harcok dúltak. A kínaiaknak nem sok fegyverük volt a japán harckocsik ellen, de a szovjet szállítmányok kezdtek megérkezni, és ellentámadásokat indítottak Taiercsuangtól hatvan kilométerre keletre, ahol a nacionalisták saját bevallásuk szerint komoly győzelmet arattak. A japánok erősítést hoztak az anyaországból és Mandzsúriából. Május 17-én már azt hitték, sikerül körbezárniuk a kínai hadosztályok zömét, de a 200 000 nacionalista katona két egységbe csoportosulva megszökött a csapdából. Szucsou végül május 21-én esett el, a japánok 30 000 foglyot ejtettek.26

Júliusban az első nagyobb határvidéki összecsapásra is sor került a japánok és a Vörös Hadsereg között a Haszan-tónál. A nacionalisták ismét abban reménykedtek, hogy a Szovjetunió belép a háborúba, de csalódniuk kellett. Sztálin hallgatólagosan elismerte Mandzsúria japán fennhatóságát. Hitler csehszlovákiai lépése után egyre jobban aggódott a nyugati német fenyegetés miatt. Ennek ellenére katonai tanácsadókat küldött a nacionalistáknak. Az első júniusban érkezett meg, közvetlenül Von Falkenhausen és csapata távozása előtt, akiket Göring visszarendelt Németországba.

A japánok ezután Vuhan iparvárosának megtámadását tűzték napirendre, ahogy attól Csang már korábban is félt. Úgy döntöttek, felállítják saját kínai bábkormányukat. Hogy lelassítsa az ellenség előrenyomulását Vuhan felé, Csang Kaj-sek parancsot adott a Sárga-folyó gátjainak átszakítására, vagy ahogy a parancsnokságon megfogalmazták, „a katonák pótlására víz használatával”.27 Ez az elárasztásos taktika körülbelül öt hónapnyi késedelmet okozott a japánoknak, de a 70 000 négyzetkilométer kiterjedésű területen véghezvitt pusztítás és a civilek halála nagyon nagy ár volt. Nem voltak magasabban fekvő pontok, ahol az emberek menedéket találhattak volna. Hivatalos becslés szerint a fulladás, az éhezés és a betegségek 800 000 ember halálát okozták, több mint hatmillióan pedig hajléktalanná váltak.

Amint a talaj eléggé megszáradt ahhoz, hogy elbírja a járművek súlyát, a japánok folytatták előretörésüket Vuhan felé. A Jangcén a Császári Haditengerészet egységei cirkáltak, a 11. hadsereg a folyó északi és déli partján nyomult előre. A Jangce létfontosságú utánpótlási útvonallá vált, mert nem lehetett gerillaakciókkal lezárni.

A nacionalisták közben kaptak 500 szovjet repülőgépet és a Vörös Hadsereg 150 „önkéntes” pilótáját, de mivel csak három hónapos szolgálatra érkeztek, már el is mentek, mire tapasztalatot szereztek volna.28 Egyszerre mindig 150-200-an szolgáltak a kínaiak mellett, összesen 2000-en fordultak meg az országban. 1938. április 29-én sikeres támadást hajtottak végre, amikor kitalálták, hogy a japánok Hirohito császár születésnapján indítanak nagyszabású offenzívát Vuhan ellen, de a japán légierő még mindig uralta az égboltot Kína középső és déli részén. A kínai pilóták annak ellenére, hogy ósdi gépekkel repültek, lenyűgöző támadásokat vezettek a hadihajók ellen… igaz, ez legtöbbször saját pusztulásukkal végződött.

Júliusban a japánok Kiukiang kikötővárosát bombázták, és nagy valószínűséggel vegyi fegyvereket is bevetettek, amit ők „különleges füstnek” neveztek. Július 26-án, amikor a város elesett, a Namita különítmény újabb borzalmas mészárlást hajtott végre. Ám a hőségben a 11. hadsereg előrenyomulása lelassult, köszönhetően elsősorban a kínaiak elszánt ellenállásának, valamint a malária és kolera elterjedésének a japán katonák között. Ez elég időt biztosított a kínaiaknak, hogy feljebb telepítsék a gyáraikat a Jangce mentén, Csungking felé. Október 21-én a 21. japán hadsereg nagyszabású partra szálló művelettel elfoglalta Kanton nagy kikötőjét a déli parton. Négy nappal később a 11. hadsereg 6. hadosztálya elérte Vuhant, és a kínai erők visszavonultak.

Csang Kaj-sek dühöngött a vezérkari munka, az összekötők, a hírszerzés és a kommunikáció hiányosságai miatt. A hadosztály-parancsnokságok megpróbáltak kitérni a főparancsnokság támadási parancsai elől. Soha nem építettek ki mélységi védelmet, az egyetlen lövészárkot könnyen át lehetett törni, a tartalékot pedig csak ritkán küldték a megfelelő helyre. Ám a következő katasztrófát jórészt mégis Csang mulasztása okozta.

Vuhan eleste után Csangsa városa tűnt a legsebezhetőbbnek. A japán gépek november 8-án megkezdték a bombázást. Másnap Csang kiadta a parancsot, hogy csapatai készüljenek fel a város porig égetésére, amennyiben a japánok áttörnének. Tervéhez Moszkva 1918-as lerombolása szolgáltatta a példát. Három nappal később az a szóbeszéd terjedt el, hogy a japánok hamarosan megérkeznek, és november 13-án, a korai órákban felcsaptak a tüzek. Csangsa három napig égett. A város kétharmada megsemmisült, benne a rizzsel és gabonával teli raktárak. Húszezer ember halt meg, köztük az összes sebesült katona, és 200 000-en váltak hajléktalanná.

A Japán Császári Hadsereg a győzelmek ellenére sem volt elégedett. A parancsnokok tudták, hogy nem sikerült végzetes csapást mérniük ellenségükre. Az utánpótlási vonalak túlságosan hosszúra nyúltak és sebezhetővé váltak. Tisztában voltak vele, hogy a nacionalisták segítséget kapnak a szovjetektől, a Vörös Hadsereg pilótái egyre több repülőgépüket lőtték le. Nyugtalanul próbálták kitalálni Sztálin terveit. Ezek az aggodalmak novemberben arra késztették őket, hogy általános visszavonulást ajánljanak fel északon a Nagy Fal vonaláig azzal a feltétellel, hogy a nacionalisták leváltják a kormányukat, és elismerik Japán jogát Mandzsúriára, lehetővé téve a nyersanyagok kitermelését. Ezenkívül közös frontot akartak létrehozni a nacionalistákkal a kommunisták ellen. Csang riválisa, Vang Csing-vej decemberben elutazott Indokínából, és Sanghajban felvette a kapcsolatot a japán hatóságokkal. Úgy érezte, hogy mint a Kuomintangon belüli békés frakció vezetője, ő lehet a nyilvánvaló jelölt Csang pótlására. Ám nem sok politikus követte, amikor úgy döntött, átáll az ellenséghez. Csang felhívása a nemzeti ellenállásra erősebb volt.

A japánok, miután felhagytak a gyors győzelemre törő rohamtaktikával, most sokkal óvatosabb megközelítést alkalmaztak. Mivel közelgett az európai háború, úgy vélték, hogy Kínában állomásozó erőiket hamarosan át kell vezényelniük más frontokra. A katonák által elkövetett atrocitások ellenére némiképp képtelen módon azt hitték, hogy megnyerhetik maguknak a kínai lakosságot. Így bár a nacionalista erők és a civil lakosság továbbra is hatalmas veszteségeket szenvedtek – a háború végéig húszmillió kínai halt meg –, a japánok kisebb volumenű műveletekre koncentráltak főként azzal a céllal, hogy felszámolják a vonalaik mögötti gerillacsapatokat.

A kommunisták nagyszámú helyi civilt toboroztak be a gerilla milíciákba, egyebek közt a Jangce középső részén tevékenykedő Új Negyedik Hadseregbe. Ezek a parasztból lett partizánok legtöbbször csak földműves szerszámokkal és bambuszdárdákkal voltak felfegyverezve. De Mao politikája a központi bizottság plénumának 1938-as ülését követően sokkal szigorúbbá vált.29 A kommunista erők nem harcolhattak a japánokkal, csak ha megtámadják őket. Tartalékolni kellett az erejüket, hogy területeket foglalhassanak el a nacionalistáktól. Mao egyértelművé tette, hogy az ő „első számú ellensége” Csang Kaj-sek.

A japán rajtaütések országszerte mészárlásokkal és tömeges erőszakkal végződtek, így akarták megfélemlíteni a lakosságot. A japán katonák az egyik faluban az összes fiatal férfit meggyilkolták. „Összekötözték őket, majd karddal széthasították a fejüket.”30 Aztán a nők kerültek sorra. Nakamura tizedes 1938 szeptemberében, a Nankingtól délre fekvő Lukoucsen megszállásakor ezt írta naplójába: „Elfoglaltuk a falut, és átkutattunk minden házat. Próbáltuk megtalálni a legérdekesebb lányokat. A hajsza két órán át tartott. Niura az egyiket agyonlőtte, mert ez lett volna neki az első alkalom, ráadásul csúf volt, és mindnyájan undorodtunk tőle.”31 A nankingi erőszak és a számtalan helyi atrocitás olyan hazafias dühöt szított fel a parasztságban, ami a háború előtt, amikor még alig tudtak valamit Japánról, de Kínáról sem sokat, elképzelhetetlen lett volna.

A következő nagyobb csatára csak 1939 márciusában került sor, amikor a japánok nagy erőkkel benyomultak Csiangszi tartományba, és megtámadták a fővárost, Nancsangot. A kínaiak elszánt ellenállást tanúsítottak annak ellenére, hogy a japánok ismét mérges gázt alkalmaztak. Március 27-én a város a házról házra vívott ütközetet követően elesett. Több százezer újabb menekült indult nyugat felé, nehéz zsákjaik alatt meggörnyedve, vagy világi javaikkal – takarókkal, szerszámokkal, rizsestálakkal – megrakott kordéikat húzva. A nők haja összetapadt a portól, az idősek fájdalmasan bicegtek kisebesedett lábukon.

A tábornok ellentámadást rendelt el Nancsang visszafoglalására. Ez váratlanul érte a japánokat, és a nacionalisták április végén behatoltak a városba, de túl nagy árat kellett fizetniük érte. Csang Kaj-sek, aki korábban halálbüntetéssel fenyegette meg tisztjeit, amennyiben nem foglalják el a várost, most beleegyezett a visszavonulásba.

Nem sokkal a májusban lezajlott halhin-goli csatát követően – ami arra késztette Sztálint, hogy parancsnokként odarendelje Zsukovot – a Csang Kaj-sek mellett szolgáló szovjet főtanácsadó megpróbálta rábeszélni Csangot, hogy indítson nagyszabású ellentámadást Vuhan városának visszafoglalására. Sztálin elhitette Csanggal, hogy meg akar egyezni a britekkel, miközben éppen a náci Németországgal készült paktumot kötni. Csang azonban megmakacsolta magát, nagyon helyesen arra gyanakodott, hogy Sztálin csupán el akarja távolítani a szovjet határvidékre nehezedő nyomást. A nacionalistákat megriasztotta a kommunisták terjeszkedése, illetve Mao egyre erősebb támogatása Sztálin részéről. Csang mégis úgy vélte, Sztálin fő célja, hogy a Kuomintangot háborúban tartsa Japán ellen, ezért képesnek érezte magát, hogy ellenálljon a kommunista erők beavatkozásának. Ez sok gyilkos összecsapáshoz vezetett, ami a kínai kommunisták becslése szerint több mint 11 000 ember halálát okozta.32

Bár Csangsa félig megsemmisült a tragikus tűzvészben, a japánok továbbra is el akarták foglalni a várost stratégiai pozíciója miatt. Csangsa nyilvánvaló célpontnak számított, mivel Kanton és Vuhan között, a vasútvonal mentén feküdt, és mindkét nagyobb várost japán erők tartották megszállás alatt. Elfoglalása elszigetelte volna a nacionalista erőket Szecsuán nyugati erődjében. A japánok augusztusban indították meg a támadást, ugyanakkor, amikor bajtársaik a Kvantung hadseregben Zsukov tábornok csapatai ellen harcoltak messze északon.

Szeptember 13-án, miközben a német csapatok már Lengyelország belsejében jártak, a japánok hat hadosztállyal, összesen mintegy 120 000 emberrel megindultak Csangsa ellen. A nacionalisták terve az volt, hogy lassan, harcolva megkezdik a visszavonulást, beengedik a gyors japán egységeket a városba, majd a szárnyakon váratlan ellentámadást indítanak. Csang Kaj-sek már korábban felfigyelt rá, hogy a japánok hajlamosak túl sokat vállalni. A dicsőségre éhes ellenséges tábornokok rendszerint anélkül nyomultak előre, hogy tekintettel lettek volna a mellettük harcoló alakulatokra. A Vuhan elvesztése óta bevezetett kiképzési program használt, a rajtaütés sikerrel járt. A kínai csapatok 40 000 fős veszteséget okoztak a japánoknak.

Sztálin fő célkitűzése azon az augusztuson, miközben Zsukov megnyerte neki a halhin-goli csatát, az volt, hogy elkerültje a konfliktus kiszélesedését Japánnal, amíg titkos tárgyalásokat folytat Németországgal. A náci–szovjet paktum bejelentése az egész japán vezetőséget megdöbbentette. Szinte el sem tudták hinni, hogy német szövetségesük megegyezésre juthat a kommunista sátánnal. Ugyanakkor a nacionalisták számára is hatalmas csapás volt, hogy Sztálin Zsukov győzelme után nem akarta folytatni a harcot a japánok ellen. A fegyverszüneti egyezmény a mongol és szibériai határvidéken azt jelentette, hogy a japánok a kínaiak elleni harcra összpontosíthattak, nem kellett állandóan az oroszokat lesniük a válluk fölött.

Csang Kaj-sek félt tőle, hogy a Szovjetunió és Japán titkos megállapodásra juthatnak Kína felosztásáról, hasonlóan, mint a nácik és a szovjetek Lengyelországgal kapcsolatban. Mao ugyanakkor örömmel fogadta volna ezt a lépést, mert akkor kiterjesztheti hatalmát a nacionalisták rovására. Csang megijedt, amikor Sztálin nagymértékben csökkentette a nacionalistáknak nyújtott katonai segítség mértékét. Az európai háború szeptemberi kezdete azt jelentette, hogy a britektől és a franciáktól még kisebb eséllyel számíthatott segítségre.

A nacionalisták számára a külső segítség hiánya egyre kétségbeejtőbb helyzetet eredményezett, különösen mivel elvesztették nagyobb ipari bázisaikat és adóbevételeiket. A japán invázió azonban nem csak katonai fenyegetést teremtett. Le kellett mondani a betakarításról, a készletek megsemmisültek. A fosztogatás mind elterjedtebbé vált, a dezertőrök és hontalanok bandákba verődve garázdálkodtak. Több tízmillió menekült özönlött nyugat felé, sokan csak azért, hogy megmentsék feleségüket és lányukat a japán katonák kegyetlenségétől. A városok túlzsúfoltsága kolerajárványt idézett elő. A malária a tömegek mozgásával együtt terjedt át más tartományokra. A menekülő csapatok átka, a tetvek terjesztette tífusz mindennapossá vált. Bár nagy erőfeszítéseket tettek a kínai civil és katonai egészségügyi szolgáltatások fejlesztéséért, a kevés orvos nem sokat tudott segíteni a menekülteken, akik ótvartól, rühtől, trachomától és a súlyos alultápláltságból adódó más betegségektől szenvedtek.

Csangsai sikerükön felbátorodva a nacionalisták mégis ellentámadások sorozatát indították „téli offenzívájukban” Kína középső részén. El akarták vágni a sebezhető japán helyőrségek utánpótlását, mégpedig a Jangce hajóforgalmának akadályozásával és a vasútközlekedés megbénításával. Ám amint novemberben megkezdték offenzívájukat, a japánok is támadást indítottak a déli Kuangszi tartomány ellen. November 24-én elfoglalták Nanning városát, és már a Francia Indokínába vezető vasútvonalakat fenyegették. A körzetben tartózkodó nacionalista csapatokat meglepte a támadás és gyorsan visszavonultak. Csang Kaj-sek azonnal odasietett az erősítéssel, és a heves harcok még két hónapig tartottak. A japánok saját forrásaik szerint egyetlen csatában 25 000 kínaival végeztek. Az északabbra zajló japán offenzívák olyan területeket kebeleztek be, melyek élelmezési és toborzási szempontból is nagy jelentőségűek voltak a nacionalisták számára. Bombázó haderejüket is felfejlesztették, hogy támadni tudják a nacionalisták háta mögötti zónát, illetve új fővárosukat, Csungkingot. A kommunisták közben titokban alkut kötöttek a japánokkal, és megígérték nekik, hogy nem támadják a vasútvonalakat, ha a japánok cserében békén hagyják az Új Negyedik Hadsereget.

A nemzetközi helyzet nem kedvezett a nacionalistáknak, mivel Sztálin szövetséget kötött Németországgal és elriasztotta Csang Kaj-seket Nagy-Britanniától és Franciaországtól. A szovjet vezető attól félt, hogy a britek és a kínaiak belemanőverezik egy háborúba Japánnal. 1939 decemberében, a Finnország elleni téli háború idején a nacionalisták ijesztő dilemmával kerültek szembe, amikor az invázió miatt a Szovjetuniót ki akarták zárni a Népszövetségből. Nem akarták provokálni Sztálint, mégsem élhettek a vétójogukkal, nehogy magukra haragítsák a nyugati hatalmakat. Képviselőjük végül tartózkodott. Ezzel feldühítették Moszkvát, ráadásul a britek és a franciák szimpátiáját sem nyerték el. A szovjet katonai szállítmányok mennyisége drasztikusan csökkent, és egy teljes évig nem is érte el a korábbi szintet. Hogy nyomást gyakoroljon Sztálinra, Csang Kaj-sek elterjesztette, hogy béketárgyalásokra készül a japánokkal.

A nacionalisták így egyre inkább az Egyesült Államokba vetették minden reményüket, amely elítélte a japán agressziót és megerősítette bázisait a Csendes-óceán térségében. Ám Csang Kaj-seknek két belső kihívással is szembe kellett néznie. A Mao vezette Kínai Kommunista Párt egyre rámenősebbé vált, megnövelte területei nagyságát a japán vonalak mögött, és kijelentette, hogy a kínai–japán háború befejezése után legyőzi a Kuomintangot. 1940. március 30-án a japánok megalakították Vang Csing-vej „nemzeti kormányát”, amit Nankingban újjáalakított Kuomintangnak is neveztek. A valódi nacionalisták az elnökre csak mint „köpönyegforgató bűnözőre” tekintettek.33 Aggasztotta őket, hogy a rezsimet nemcsak Németország és Olaszország, Japán európai szövetségesei ismerhetik el, hanem az összes többi állam is.


5.

Norvégia és Dánia

1940. JANUÁR–MÁJUS

Hitler eredetileg 1939 novemberében akarta megtámadni a Benelux államokat és Franciaországot, amint a német csapatokat át tudja szállítani Lengyelországból. Mindenekelőtt meg akarta szerezni a Csatorna kikötőit és a repülőtereket, hogy csapást mérhessen a legveszélyesebb ellenfélnek tartott Nagy-Britanniára. Kétségbeesett sietséggel próbálta megszerezni a győzelmet nyugaton, mielőtt az Egyesült Államok közbeavatkozna.

A német tábornokok nyugtalankodtak. A francia hadsereg mérete miatt attól féltek, ugyanolyan állóháború alakulhat ki, mint az I. világháborúban. Németország nem rendelkezett sem elég üzemanyaggal, sem elég nyersanyaggal egy elhúzódó hadjárathoz. Voltak, akik a semleges Hollandiát és Belgiumot is vonakodtak megtámadni, ám ezeket a moralitáson alapuló kételyeket – hasonlóan, mint a lengyel civilek lemészárlása esetében – Hitler indulatosan félresöpörte. Még dühösebb lett, amikor közölték vele, hogy a Wehrmacht hiányt szenved lőszerben, elsősorban tüzérségi munícióban, valamint harckocsikban.1 Már a rövid lengyel hadjárat is kimerítette a készleteket, és rámutatott a Panzer I-es és II-es harckocsik hiányosságaira.

Hitler a hadsereg beszerzési és utánpótlási rendszerét okolta a hibáért, és az egészet hamarosan rábízta dr. Fritz Todtra, építésügyi főmegbízottjára. Ezenkívül a rá jellemző, karakteres döntést hozva úgy határozott, felhasznál minden nyersanyagtartalékot „tekintet nélkül a jövőre és a későbbi háborús évek kiadásaira”.2 Azzal érvelt, hogy mindent pótolhatnak, amint a Wehrmacht megszerzi Hollandia, Belgium, Franciaország és Luxemburg szénlelőhelyeit.

1939 késő őszének ködös időjárása miatt Hitler kénytelen volt elfogadni, hogy a Luftwaffe nem képes támogatást nyújtani a kijelölt novemberi időpontban. (Érdemes elgondolkodni rajta, hogyan alakulhattak volna az események, ha Hitler azonnal támad, és nem vár további hat hónapot.) Ezért parancsot adott támadási tervek kidolgozására a semleges Hollandia ellen 1940. január közepi dátummal. Meglepő módon erre mind a belgákat, mint a hollandokat figyelmeztették a római külügyminisztériumon keresztül, mert sok olaszt, különösen Mussolini külügyminiszterét, Ciano grófot zavarta és bosszantotta Németország szeptemberi elsietett háborúja. Attól féltek, a britek először őket fogják megtámadni a Földközi-tenger felől. Ráadásul Hans Oster ezredes, az Abwehr (német katonai hírszerzés) egyik náciellenes ügynöke is figyelmeztette a berlini holland katonai attasét. 1940. január 10-én egy német katonai összekötő repülőgép, amelyik eltévedt a sűrű ködben, belga területen kényszerleszállást hajtott végre. A fedélzeten tartózkodott a Luftwaffe egyik törzstisztje, aki magával vitte a holland támadás terveit. Megpróbálta elégetni a papírokat, de a belga katonák még időben odaértek.

Paradox módon az eseményeknek ez a fordulata nem kedvezett a szövetségeseknek. Feltételezve, hogy a német invázió már a küszöbön áll, a Franciaország északkeleti részén állomásozó, Belgium védelmére kijelölt egységeket azonnal a határra küldték, és ezzel elárulták saját tervüket. Hitlernek és az OKW-nak át kellett gondolnia a stratégiát. Erich von Manstein altábornagy briliáns második tervet dolgozott ki – páncéloshadosztályokkal támadnak az Ardenneken keresztül, majd a Belgiumba siető brit és francia csapatok háta mögött elérik a Csatornát. A rengeteg halasztás hamis biztonságérzetbe ringatta a francia határvidéken veszteglő szövetséges egységeket. A katonák egy része, de még a hadügyminisztérium is kezdte elhinni, hogy Hitler sosem fog elég bátorságot gyűjteni Franciaország lerohanásához.

Raeder főtengernagy a hadsereg vezetőivel ellentétben tökéletesen egyetértett Hitler agresszív stratégiájával. Sőt még ennél is tovább ment, arra biztatta a Führert, hogy vegye bele terveibe Norvégia invázióját is, mert a német haditengerészetnek így lenne egy északi szárnya, ahonnan hadjáratot folytathatnának a brit hajózás ellen. Érveiből azt sem felejtette ki, hogy az észak-norvégiai Narvik kikötőjének megszerzésével biztosíthatnák a német hadiipar számára nélkülözhetetlen svéd acél folyamatos áramlását. Összehozott egy találkozót Hitler és Vidkun Quisling, Norvégia nácibarát vezetője között, és Quisling segített meggyőzni a Führert Norvégia megszállásának szükségességéről. Hitlert aggasztotta, hogy a britek és a franciák a finneknek nyújtandó támogatás részeként megszállhatják Norvégiát. És ha a britek haditengerészeti bázisokat létesítenek Norvégia déli részén, elszigetelhetik a Balti-tengert. Himmler is szemet vetett Skandináviára, de csak a Waffen-SS újabb toborzóterületét látta benne. A skandináv országok megszállása végül nem olyan eredménnyel zárult, mint amiben reménykedtek.

A nácik nem tudták, hogy Churchill eredetileg sokkal többet akart elérni a Balti-tenger lezárásánál. Az Admiralitás Első Lordja egy felszíni flotta odaküldésével el szándékozott vinni a háborút a németekhez, de a Királyi Haditengerészet szerencséjére a Catherine hadműveletet végül lefújták. Churchill ezenkívül egy narviki bázisról a Svédország és Németország közötti ércszállítást is le akarta állítani, ám Chamberlain és a hadügyminisztérium hevesen ellenezte Norvégia függetlenségének megsértését.

Churchill ezután kiszámított kockázatot vállalt. Február 16-án a Tribal osztályba tartozó brit HMS Cossack romboló norvég vizeken elfogta a Graf Spee egyik ellátó hajóját, az Altmarkot, és kiszabadított néhány brit tengerészt, akiket a fedélzeten tartottak fogva. A hajóra szálló kékzubbonyosok ismertté vált kiáltása – „Megjött a haditengerészet!” – felvillanyozta a háború kényelmetlenségeibe belefásult brit közvéleményt. A Kriegsmarine válaszként növelte tengeri jelenlétét, ám február 22-én a légierő Heinkel 111-esei két német rombolót támadtak meg, mert a Luftwaffét nem tájékoztatták időben a helyzetükről. A rombolók találatot kaptak és később aknára is futottak. Mindkettő elsüllyedt.3

[image: ]

A német hajókat ezután visszahívták a kikötőkbe, bár teljesen más okból. Hitler március 1-jén kiadta a felkészülési parancsot Dánia és Norvégia lerohanására, és a művelethez minden felszíni hajójára szükség volt. Döntése a két ország megtámadásáról riadalmat okozott a német hadseregnél és a Luftwaffénál is. A tábornokok úgy vélték, Franciaország inváziója is elég kemény próbatétel elé állítja őket, egy norvégiai akció nem sokkal a támadás előtt katasztrofális következményekkel járhat. Göring különösen dühös volt, bár főként sértettségből, mert nem kapott megfelelő tájékoztatást.

Hitler március 7-én aláírta a direktívát. Úgy tűnt, még jobban kell igyekezniük, mert a légi felderítés jelentette, hogy a Királyi Haditengerészet Scapa Flow-nál koncentrálja erőit, valószínűleg egy norvégiai partraszállás céljából. Néhány nappal később a finn–szovjet megegyezés híre borzolta a kedélyeket a német főparancsnokságban. Még a mindeddig a norvégiai invázió mellett kardoskodó haditengerészeti stratégák is úgy vélték, megszűnt a Németországra nehezedő nyomás, mert a briteknek és a franciáknak már nincs miért partra szállniuk Skandináviában. Ám Hitler és mások, köztük Raeder főtengernagy szerint az előkészületek olyan előrehaladott állapotban voltak, hogy meg kellett indítani a támadást. A német megszállás hatékony módja lett volna, hogy fenntartsák a nyomást a vasércet szállító Svédországon. Ráadásul Hitlernek tetszett az ötlet, hogy Németországnak legyen néhány bázisa Nagy-Britannia felé, ahonnan könnyen elérhetik az Atlanti-óceán északi felét.

Norvégia invázióját (Weserübung Észak) hat hadosztállyal, illetve Dánia megtámadását (Weserübung Dél) két hadosztállyal és egy gépesített lövészdandárral április 9-ére tűzték ki. A haditengerészet szállítóhajói több ponton teszik partra az egységeket, egyebek közt Narvikban, Trondheimben és Bergenben. Más helyeken, például Oslo körzetében a Luftwaffe X. légi hadteste ejtőernyősöket és légi szállítású csapatokat dob le. Koppenhágát és Dánia másik hét kulcsfontosságú városát egyszerre támadják meg a szárazföld és a tenger felől. Az OKW sejtette, hogy Norvégiáért versenyt kell futniuk a britekkel, de megnyugtatónak érezték az előnyüket.

A német tervekről mit sem sejtő Chamberlain a szovjet–finn paktum aláírása után leállította a Norvégiába és Finnországba készülő expedíciós erőket – a birodalmi vezérkari főnök, Sir Edmund Ironside tábornok javaslata ellenére. A miniszterelnök félt kiterjeszteni a háborút a semleges Skandináviára, és abban reménykedett, hogy Németország és a Szovjetunió eltávolodnak egymástól. Ám a szövetségesek tétlensége és a hiú ábránd, hogy a Népszövetség szabályai szerint folytathatják le a háborút, senkire nem tett mély benyomást.

Daladier még francia miniszterelnökként egy sokkal erőteljesebb és határozottabb stratégia alkalmazását javasolta annak érdekében, hogy minél távolabb vigye a harcokat Franciaországtól. Baku és a kaukázusi olajmezők bombázása mellett – ami felháborította Chamberlaint – Daladier az észak-finnországi Petsamo bányavidékét is meg akarta szállni, közvetlenül a murmanszki szovjet haditengerészeti bázis mellett. Ezenkívül határozottan érvelt a norvégiai partraszállás, valamint az Északi-tenger teljes ellenőrzése mellett, hogy megakadályozzák a svéd acél áramlását Németországba. A britek szerint azonban csak azért erőltette a skandináviai háborút, nehogy a németek megtámadják Franciaországot. Részben azért gondolták így, mert Daladier élesen ellenezte azt a brit tervet, hogy aknák telepítésével blokkolják a rajnai hajóforgalmat. Daladier március 20-án kénytelen volt lemondani. A helyére Paul Reynaud került, ő pedig megkapta a hadügyminiszteri tárcát.

A szövetségesek értékes időt veszítettek egymás tevékenységének elemzésével. Daladier kényszerítette Reynaud-t, hogy továbbra is álljon ellen a Rajna aknákkal való lezárásának. A britek beleegyeztek a franciák tervébe, a Narvik előtti vizek elaknásításába, amit április 8-án végre is hajtottak. Churchill azt akarta, hogy álljon készen egy partra szálló egység, mert biztos volt benne, hogy a németek reagálni fognak, de Chamberlain továbbra is túlzottan óvatos maradt.

A britek nem tudtak róla, de április 7-én már kifutott egy nagyobb haditengerészeti különítmény Wilhelmshavenből Trondheim és Narvik felé, fedélzetén nagyszámú gyalogsággal. A Gneisenau és a Scharnhorst csatacirkálókhoz csatlakozott az Admiral Hipper nehézcirkáló, valamint tizennégy romboló. Másik négy egység indult Norvégia déli kikötőihez.

Egy brit repülőgép észlelte a Günther Lütjens altengernagy parancsnoksága alatt hajózó fő csapásmérő erőt. A RAF bombázói támadást indítottak, de egyetlen találatot sem értek el. A brit Honi Flotta Sir Charles Forbes flottatengernagy vezetésével kifutott Scapa Flow-ból, de hosszú utat kellett megtenniük. Az egyetlen haditengerészeti egység a helyszínen a HMS Renown és kísérőrombolói voltak, melyek a Narvik melletti aknatelepítést felügyelték. Az egyik romboló, a HMS Glowworm megpillantott egy német rombolót, és üldözőbe vette, de Lütjens odaküldte a Hippert, amely elsüllyesztette a belerohanni készülő Glowwormöt.

A Királyi Haditengerészet elkötelezte magát egy nagy, döntő tengeri csata mellett, és utasítást adott a Narvikba és Trondheimbe készülő többi hadihajó fedélzetén várakozó katonák kiszállítására. A Honi Flottának azonban nem sikerült utolérnie a német főflottát. Lütjensnek maradt ideje Narvikba küldeni a rombolóit, de az egysége április 9-én megpillantotta a Renownt. A brit hajó figyelemre méltóan pontos sortüzeket adott le a viharos tengeren, alaposan megtépázta a Gneisenaut és a Scharnhorstot is, így Lütjensnek vissza kellett vonulnia, amíg hajóin elvégzik a szükséges javításokat.

A német rombolók, miután elsüllyesztettek két kisebb norvég hadihajót, partra tették a csapatokat és elfoglalták Narvikot. Szintén április 9-én a Hipper és rombolói katonákat küldtek partra Trondheimnél, és egy másik haderőt Bergennél. Stavangert ejtőernyősök és két légi szállítású gyalogzászlóalj foglalta el. Oslo már sokkal nehezebb feladatnak bizonyult, bár a Kriegsmarine odaküldte az új Blücher nehézcirkálót és a Lützow zsebcsatahajót (az egykori Deutschlandot). A norvég parti ütegek és torpedók elsüllyesztették a Blüchert; a Lützownak vissza kellett húzódnia, miután a hajó megsérült.

Másnap reggel Narviknál öt brit rombolónak sikerül észrevétlenül behatolni a fjordba. A sűrű hóesés elrejtette őket a part előtt várakozó tengeralattjárók elől, és így éppen üzemanyag-vételezés közben sikerült rajtaütniük öt német rombolón. Kettőt elsüllyesztettek, de a mellékfjordokból újabb ellenséges rombolók érkeztek. A Királyi Haditengerészet két rombolója megsemmisült, egy harmadik súlyos sérüléseket szenvedett. A megmaradt hajók nem tudtak kitörni a nyílt tengerre, ezért várniuk kellett április 13-áig, amikor is a HMS Warspite csatahajó és kilenc romboló a segítségükre érkezett és végzett a német hadihajókkal.

Egy másik akcióban két német cirkáló, a Königsberg és a Karlsruhe süllyedt el, az előbbivel repülőgép-hordozóról indított Skuák bombái végeztek, a másikat megtorpedózta egy tengeralattjáró. A Lützow szintén súlyosan megsérült, vissza kellett vontatni Kielbe. Ám a Királyi Haditengerészet részsikere nem állíthatta meg a több mint 100 000 német katona átszállítását Norvégiába.

Dánia megszállása még ennél is könnyebben ment a németeknek. Sikerült néhány egységet partra tenniük Koppenhágánál, mielőtt a parti ütegeket riadóztatták volna. Dánia kormánya kötelességének érezte elfogadni Berlin feltételeit, a norvégok azonban elutasítottak bármiféle „békés megszállást”.4 A király április 9-én a kormányával együtt távozott Oslóból, és elrendelte a mozgósítást. Bár a német csapatok számos katonai bázist elfoglaltak, hirtelen elszigetelve találták magukat, amíg meg nem érkezett az erősítés.

Mivel a Királyi Haditengerészet április 9-én kiszállította a behajózott csapatokat, az első szövetséges egységek csak két nappal később futhattak ki a tengerre. Nem segített a helyzeten a türelmetlen Churchill sem, aki sokszor hirtelen gondolta meg magát, és állandóan beleszólt a műveleti döntésekbe – Ironside tábornok és a Királyi Haditengerészet legnagyobb bosszúságára. Közben a norvég csapatok bátor támadást indítottak a német 3. hegyi hadosztály ellen, de a németek már szilárdan tartották Narvikot és Trondheimet, így az angol-francia katonák csak a szárnyakon szállhattak partra. A kikötők elleni közvetlen támadást túlságosan veszélyesnek ítélték meg. A brit egységek és a francia idegenlégió két zászlóalja csak április 28-án kezdték meg a partraszállást, megerősítve egy lengyel dandárral. Elfoglalták Narvikot és lerombolták a kikötőt, de a Luftwaffe légi fölénye miatt a szövetséges akció halálra volt ítélve. A következő hónap folyamán a német támadás a Benelux államok és Franciaország ellen elkerülhetetlenné tette a szövetséges egységek kivonását az északi szárnyról, ami a norvég csapatok kapitulációjához vezetett.

A norvég királyi család a kormánnyal együtt Angliába hajózott, hogy onnan folytassák a háborút. Raeder Norvégiával kapcsolatos megszállottsága, amivel sikerült Hitlert is megfertőznie, vegyes eredménnyel zárult Németország számára. A hadsereg folyamatosan panaszkodott amiatt, hogy a norvég megszállás túlságosan sok katonát köt le északon, miközben nagyobb hasznukat tudnák venni más frontokon. A szövetségesek szempontjából a norvég hadjárat sokkal katasztrofálisabbra sikeredett. Bár a Királyi Haditengerészet elsüllyesztette a Kriegsmarine rombolóinak felét, a közös hadművelet a fegyvernemek közötti kooperáció legrosszabb példáját mutatta. A főtisztek közül sokan úgy vélték, Churchill túlzott lelkesedését az a titkos vágy táplálta, hogy kioltsa az I. világháború elhibázott dardanellákbeli expedíciójának emlékeit. Mint azt Churchill a háború után be is vallotta, a norvégiai fiaskó felelőssége sokkal inkább őt terhelte, mint Neville Chamberlaint. Mégis, a politika könyörtelen iróniája folytán ez a kudarc volt az, ami Chamberlain helyére, a miniszterelnöki székbe juttatta őt.

A francia határvidéken a „furcsa háború”, a drôle de guerre, vagy ahogy a németek nevezték, a Sitzkrieg sokkal tovább tartott, mint azt Hitler tervezte. Lenézte a francia hadsereget, és biztos volt benne, hogy a holland ellenállás is azonnal összeomlik. Mindössze egy jó tervre volt szüksége ahelyett, amit a szövetségesek megkaptak Belgiumtól.

A hadsereg vezetőinek nem tetszett Von Manstein merész terve, és megpróbálták a háttérbe szorítani a tábornokot. Ám amikor Manstein végre bejutott Hitlerhez, azzal érvelt, hogy Hollandia és Belgium német inváziója biztosan előrébb csalogatná a brit és francia erőket a francia–belga határszakaszról.5 Akkor aztán az Ardennekből indított támadással le lehetne fejezni őket, és a Meuse folyón átkelve elindulhatnának a Somme torkolata és Boulogne felé. Hitler lecsapott a tervre, mert mindent eldöntő csapást akart mérni az ellenségre. Rá jellemző módon később azt vallotta, hogy mindez az ő ötlete volt.

A Brit Expedíciós Haderő négy hadosztállyal még előző októberben elfoglalta pozícióját a belga határ mentén. 1940 májusára már egy páncélos- és tíz gyaloghadosztály állt a védelemben Lord Gort tábornok parancsnoksága alatt. Gort hadseregének jelentős mérete ellenére az északkeleti francia parancsnoktól, Alphonse Georges tábornoktól, illetve a különös módon bátortalan Maurice Gamelintől kapta az utasításokat. Az I. világháborútól eltérően most nem hoztak létre közös parancsnokságot.

Gort és Georges legnagyobb problémája az volt, hogy a brüsszeli kormány nem akart engedni Belgium semlegességéből, bár tudták, hogy a németek támadni fognak. Az I. világháborúban semleges hollandok még kevésbé akarták provokálni a németeket azzal, hogy közös tervet dolgoznak ki a franciákkal vagy a belgákkal. Mégis abban reménykedtek, hogy ha a harc elkezdődik, a szövetséges erők megsegítik apró és rosszul felfegyverzett hadseregüket. Luxemburg nagyhercege szimpatizált ugyan a szövetségesekkel, de tudta, nem tehet többet annál, mint hogy tiltakozik a német támadóknál a semlegesség megsértése miatt.

